text:
ནང་བ་སངས་རྒྱས་པའི་བསྟན་པ་ལ་ལུང་གི་བསྟན་པ་དང་རྟོགས་པའི་བསྟན་པ①གཉིས་ཡོད་པའི་ལུང་གི་བསྟན་པ་ནི་ཐར་བའི་ལམ་ཕྱིན་ཅི་མ་ལོག་པར་སྟོན་པའི་རྗོད་བྱེད་ཡང་དག་པ་ཞིག་ལ་ཟེར་ཞིང་དེ་ལ་ཆ་རྐྱེན་གཉིས་ལྡན་པ་ནི་འཆོས་པའི་ཡོན་ཏན་དང་སྐྱོབ་པའི་ཡོན་ཏན་གཉིས་ཡིན་ཏེ། འཆོས་པ་ནི་གདུལ་བྱའི་རྒྱུད་ཀྱི་ཉོན་མོངས་ཏེ་བློ་ངན་པ་བཅོས་ཏེ་བཟང་བོར་བསྒྲུབས་པ་ཡིན་ལ་སྐྱོབ་པ་ནི་དེ་ལྟར་སེམས་པ་བཟང་བོ་སྒྲུབ་པ་ལ་བསྟེན་ནས་གདུལ་བྱ་ངན་འགྲོར་མི་སྐྱེ་བས་དེ་ལ་སྐྱོབ་པའི་ཡོན་ཏན་དང་ལྡན་པའོ། །རྟོགས་པའི་བསྟན་པ་ནི་ལུང་གི་བསྟན་པའི་བརྗོད་བྱ་ཉམས་སུ་བླངས་ནས་ཐོབ་པའི་བསླབ་པ་གསུམ་གྱི་ཡོན་ཏན་ལ་ཟེར།
ནང་བའི་ལུང་གི་བསྟན་པ་ལ་དབྱེ་ན། བཀའ་དང་བསྟན་བཅོས་གཉིས་ཡོད་དེ་དང་བོ་ནི་སངས་རྒྱས་བཅོམ་ལྡན་འདས་ཀྱི་གསུང་ལ་ཞེ་སའི་སྒོ་ནས་བཀའ་ཞེས་འབོད་ལ་མཁས་པ་རྣམས་ཀྱིས་སངས་རྒྱས་ཀྱི་གསུང་ལ་དགོངས་འགྲེལ་གྱི་བསྟན་བཅོས་བརྩམས་པར་བསྟན་བཅོས་ཟེར་མོད་སྤྱིར་བཀའ་ཡང་བསྟན་བཅོས་ཡིན་པ་དེ་ཤེས་དགོས། ②དེ་བས་རང་རེའི་བོད་ཀྱི་བཀའ་འགྱུར་བསྟན་འགྱུར་ཞེས་པའི་དོན་ཡང་སངས་རྒྱས་ཀྱི་བཀའ་བོད་དུ་བསྒྱུར་ཏེ་བོད་སྐད་དུ་གྱུར་པ་ལ་བཀའ་འགྱུར་དང༌། མཁས་པས་བརྩམས་པའི་བཀའི་དགོངས་འགྲེལ་གྱི་བསྟན་བཅོས་བོད་སྐད་དུ་བསྒྱུར་ཏེ་གྱུར་པ་ལ་བསྟན་འགྱུར③ཟེར།
ནང་བའི་ལུང་གི་བསྟན་པ་ལ་བཤད་པའི་བསྟན་པ་དང༌། ནང་དོན་རིག་པ། ཐུན་མོང་མ་ཡིན་པའི་རིག་གནས། ཆོས་ཞེས་མིང་གི་རྣམ་གྲངས་དུ་མ་ཡོད་དེ་སངས་རྒྱས་ཀྱི་བསྟན་པ་བརྗོད་བྱར་བྱེད་པའི་ལུང་ངམ་ཚིག་ཡིན་པས་ན། ལུང་གི་བསྟན་པ་དང༌། ནང་གི་དོན་ཏེ་སེམས་པ་བཟང་བོར་སྒྲུབ་པ་བརྗོད་བྱར་བྱེད་པས་ན་ནང་དོན་རིག་པ་དང་ནང་བ་ཁོ་ན་མ་གཏོགས་གཞན་ལ་མེད་པས་ན་ཐུན་མོང་མ་ཡིན་པའི་རིག་གནས། བསླབ་པ་གསུམ་རྒྱུད་ལ་སྐྱེས་ན་ངན་སོང་དུ་མི་སྐྱེ་བས་དེ་བརྗོད་བྱར་བྱེད་པས་ན་ཆོས་ཟེར་རོ། །
ས་བཅད་དང་བོ། བཀའི་རྣམ་གཞག
ནང་བའི་ལུང་གི་ཆོས་ལ་མཐའ་ཡས་པ་ཞིག་ཡོད་མོད་བསྡུས་ན་ཆོས་ཀྱི་འཁོར་ལོ་རིམ་པ་གསུམ་དང༌། ཆོས་ཕུང་བརྒྱད་ཁྲི་བཞི་སྟོང༌། སྡེ་སྣོད་གསུམ། གསུང་རབ་ཡན་ལག་བཅུ་གཉིས་སོགས་ཡོད་པས་གོ་སླ་བའི་ངོ་སྤྲོད་རགས་ཙམ་བྱ་ན།
དང་བོ། ཆོས་ཀྱི་འཁོར་ལོ་རིམ་པ་གསུམ།
ཆོས་འཁོར④བསྐོར་ཞེས་པ་སངས་རྒྱས་ཀྱིས་ཆོས་གསུངས་པའི་དོན་ཏེ། སྟོན་པ་དགུང་ལོ་སོ་ལྔ་བཞེས་པའི་ལོ་དེའི་ས་ག་ཟླ་བའི་ཚེས་བཅོ་ལྔ་ཐུན་ཐ་མའི་དུས་སུ་སངས་རྒྱས་ནས་ཞག་བདུན་ཕྲག་བདུན་གྱི་བར་དུ་ཆོས་མ་གསུངས་པར་ཐུགས་ལས་ཆུང་ངུར་བཞུགས། ཞག་བཞི་བཅུ་ཞེ་དགུ་ནས་ཚངས་པ་ཆེན་པོས་གསོལ་བ་བཏབ་པས་ཆོས་ཀྱི་འཁོར་ལོ་བསྐོར་ཅིང་དེ་ལ་ཆོས་འཁོར་ཞེས་པ་ནི་དཔེར་ན་འཁོར་ལོས་བསྒྱུར་བའི་རྒྱལ་བོའི་འཁོར་ལོ་རིན་པོ་ཆེ་དེ་འཕངས་པས་ན་རིམ་བཞིན་འཁོར་ལོ་ཡུལ་གཞན་ནས་གཞན་དུ་རིམ་གྱིས་འཕོ་བ་དང༌། དེའི་དབང་གིས་མི་མཐུན་པའི་ཕྱོགས་ལས་རྒྱལ་བར་བྱེད་པ་བཞིན་སངས་རྒྱས་ཀྱི་ཆོས་དེ་གདུལ་བྱའི་རྒྱུད་ལ་རིམ་གྱིས་འཕོ་བ་དང་འདོད་ཆགས་ལ་སོགས་པའི་མི་མཐུན་པའི་ཕྱོགས་ལས་རྒྱལ་བར་བྱེད་པས་ན་འཁོར་ལོ་དང་ཆོས་མཚུངས་པའི་ཕྱིར་ཆོས་འཁོར་ཞེས་བྱའོ། །
སྟོན་པ་རིན་པོ་ཆེའི་ཞལ་བཞུགས་དུས་ཆོས་ཀྱི་འཁོར་ལོ་རིམ་པ་གསུམ་བསྐོར་ཞིང་དེ་དག་ལ་ཡང་མཐུན་མི་མཐུན་ཅི་རིགས་གསུངས་ཡོད་པ་ནི་གདུལ་བྱའི་བློ་དང་ལྟ་བ་མི་མཐུན་པས་བློ་དམན་པ་ཞིག་ལ་དེའི་བློ་དང་འཚམ་པའི་ཆོས་གསུངས། བློ་འབྲིང་ལ་དེར་བསྟུན་པའི་ཆོས་གསུང་བ་ལས་བློ་དམན་པ་ཞིག་ལ་ཆོས་རྒྱ་ཆེན་པོ་གསུངས་ན་དགོས་པ་མེད་པའི་ཁར་ད་དུང་གནོད་བསྐྱལ་བ་བཞིན་ཡིན་ཏེ་དཔེར་ན་སློབ་ཆུང་ཞིག་ལ་དེ་དང་བསྟུན་པའི་སློབ་ཁྲིད་དང༌། དེ་བཞིན་སློབ་འབྲིང་ལ་དེའི་བློ་ཁ་དང་བསྟུན་པའི་སློབ་ཁྲིད་བྱ་དགོས་ལ་སྔ་མ་སྔ་མ་རགས་ཤིང་རིམ་བཞིན་ཇེ་ཞིབ་ཏུ་བཏང་ནས་སློབ་གྲྭ་ཆེན་མོའི་སློབ་ཁྲིད་བྱ་དགོས་པ་བཞིན་ནོ། །
1.འཁོར་ལོ་དང་བོ་བདེན་བཞིའི་ཆོས་འཁོར་ཞེས་པ་ནི་སངས་རྒྱས་ནས་དུས་དང་བོར་གསུངས་པས་ན་འཁོར་ལོ་དང་བོ་དང་བདེན་བཞི་བརྗོད་བྱར་བྱེད་པས་ན་བདེན་བཞིའི་ཆོས་འཁོར་ཟེར། བདེན་པ་བཞི་ཐོག་མར་གསུངས་པ་ནི་དེ་བཞི་རྟོགས་སླ་བ་ཙམ་མ་ཡིན་པར་ནང་བའི་བསྟན་པའི་གཞུང་གི་རྨང་གཞི་ཡིན་པའི་རྐྱེན་གྱིས་ཡིན། བདེན་པ་བཞི་ནི་སྡུག་བསྔལ་བདེན་པ་དང༌། ཀུན་འབྱུང་བདེན་པ། འགོག་བདེན། ལམ་བདེན། བཅས་ཏེ་ཚིག་རྒྱས་པར་བཤད་ན་སྡུག་བསྔལ་འཕགས་པའི་བདེན་པ་སྟེ་འཕགས་པས་གསུང་བའི་བདེན་པ་ཞེས་པའི་དོན་ཡིན། སྡུག་བདེན་ལ་ནང་གི་སྡུག་བདེན་དང་ཕྱིའི་སྡུག་བདེན་གཉིས་ཡོད་ལ། ནང་གི་སྡུག་བདེན་ནི་ཟག་བཅས་ཉེར་ལེན་གྱི་ཕུང་བོ་སྟེ་འགྲོ་བའི་ལུས་ཕུང་ཡིན་ལ་དེ་ལ་བརྟེན་ནས་ན་རྒ་འཆི་བའི་འཇིགས་པ་དང་སྡུག་བསྔལ་འབྱུང་བ་དང་ཕྱིའི་སྡུག་བདེན་ནི་རི་ར་བ་ཁང་ཁྱིམ་དང་རྒྱུ་ནོར་སོགས་ཡིན་ལ་དེ་དག་ལས་འཕྲོག་རྩོད། རྩོལ་སྒྲུབ་སོགས་འབྱུང་བས་ན་དེ་གཉིས་ལ་ཡིད་འབྱུང་བའི་ཆེད་དུ་འབྲས་བུའི་མིང་གིས་སྡུག་བསྔལ་ཞེས་བཏགས་ཏེ་འཇིག་རྟེན་གྱི་དམག་འཁྲུག་དང་འགྲན་རྩོད། བཙན་གཉོམ། ཧམ་སེམས། ནད་ཡམས་ཀྱི་སྡུག་བསྔལ་མཐའ་དག་རང་གི་ཕུང་བོ་གཅེས་པར་འཛིན་པ་འདི་ལས་ངེས་འབྱུང་མེད་ན་ཅི་ཡང་མི་འོང་ལ་དེ་བས་སྡུག་བསྔལ་སྡུག་བསྔལ་དུ་ཤེས་ན་དེ་ལས་འབྲལ་འདོད་སྐྱེ། འོན་ཀྱང་འབྲལ་འདོད་སྐྱེ་བ་ཙམ་གྱིས་མི་ཆོག་སྟེ་དེ་ལྡོག་ནུས་མི་ནུས་བསམ་བློ་གཏང་དགོས་པས་རྒྱུ་མ་བཟློགས་ན་སླར་ཡང་འབྱུང་བས། དཔེར་ན་ཆམ་པའི་རྒྱུ་རྐྱེན་མ་བཅོས་པར་ན་ཟུག་ཙམ་བཅོས་རུང་དགོས་པ་མེད་པ་བཞིན་ནོ། །དེས་ན་སྡུག་བདེན་གྱི་རྒྱུ་གང་ཡིན་ཞེ་ན། ལས་དང་ཉོན་མོངས་གཉིས་ཏེ་དེ་ལ་ཀུན་འབྱུང་བདེན་པ་ཟེར། ལས་ཞེས་པ་ནི་དཔེར་ན་སྲོག་གཅོད་འདོད་ཀྱི་སེམས་པ་དང༌། རྐུ་བྱེད་འདོད་ཀྱི་སེམས་པ་སྟེ་དགེ་མི་དགེ་སྣ་ཚོགས་བྱེད་འདོད་ཀྱི་སེམས་པ་དེ་ཡིན་ལ་ཉོན་མོངས་འདོད་ཆགས་ཞེ་སྡང་གཏི་མུག་ལ་སོགས་ཡིན་ཏེ། དེ་དག་ལས་ འཇིག་རྟེན་གྱི་བྱ་བ་ངན་པ་སྣ་ཚོགས་བྱེད་པས་སོ། །དཔེ་གསལ་བོར་བཤད་ན་འདོད་ཆགས་ཀྱི་དབངགིས་རྐུ་འདོད་ཀྱི་སེམས་པ་སྐྱེ་སྟེ་དེ་བརྐུས་པ་ལ་བརྟེན་ནས་བཙོན་དུ་འགྲིམ་པ་དང༌། ཐ་ན་སྲོག་གཅོད་པ་སོགས་ཀྱི་སྡུག་བསྔལ་འབྱུང་བ་དེ་མཐར་གཏུག་ན་རང་ལུས་སྐྱིད་འདོད་ལ་ཐུག་ཡོད་དེ་སྡུག་བསྔལ་དེའི་འབྱུང་རྩ་ནི་རང་གི་ལུས་ཕུང་ཡིན་པས་སོ། །
འོན་ཀྱང་ནད་ཀྱི་རྒྱུ་ལྟ་བུའི་ཀུན་འབྱུང་ངོས་ཟིན་ཏེ་བཟློག་ཐུབ་མིན་མ་ཤེས་ན་དེ་ཤེས་པས་དགོས་པ་ཅི་ཡང་མེད་པ་བཞིན་དེ་བཟློག་ཐུབ་མིན་ལ་བསམ་བློ་བཏང་ ནས་དེ་བཀག་པ་སྟེ་རང་གི་རྒྱུད་ནས་མེད་པར་བྱས་པའི་ཆ་ཞིག་ཡོད་པ་ལ་འགོག་བདེན་ཟེར། དེ་འགོག་ཐུབ་པ་ཤེས་རུང་འགོག་བྱེད་ཐབས་མ་ཤེས་ན་ནད་དང་ནད་ཀྱི་རྒྱུ་དེ་དྲག་ཐུབ་པ་ཤེས་ནའང་དྲག་བྱེད་ཀྱི་ཐབས་མ་ཤེས་ན་དགོས་པ་ཅི་ཡང་མེད་པ་བཞིན་ཀུན་འབྱུང་བདེན་པ་འགོག་བྱེད་ནི་ལམ་བདེན་ཡིན་པས་འདི་ནི་ཐེག་པ་ཆེ་ཆུང་གི་ལམ་གྱི་གཞི་རྩ་ཡིན་ལ་མདོ་སྔགས་གཉིས་ཀྱི་གཞི་རྩའང་ཡིན་པས་བདེན་བཞི་ཤེས་པ་ནི་ནང་བའི་བསྟན་པའི་རྨང་གཞི་ཡིན་ནོ། །
དེ་ལྟ་བུའི་བདེན་བཞིའི་ཆོས་འཁོར་གསུང་བའི་གནས་རྒྱ་གར་གྱི་ཡུལ་ཝ་ར་ན་སིར་དྲང་སྲོང་ལྷུང་བ་རི་དྭགས་ཀྱི་ནགས་སུ་འཁོར་ལྔ་སྡེ་སྟེ་ཀུན་ཤེས་ཀོའུ་དཱུ་ནྱ། རྟ་ཐུལ། རླངས་པ། མིང་ཆེན། བཟང་ལྡན་ལྔ་ལ་འདི་ནི་སྡུག་བསྔལ་འཕགས་པའི་བདེན་པའོ། །ཞེས་ཀུན་འབྱུང་སོགས་བདེན་པ་བཞིའི་ངོ་བོ་ལ་བཟླས་པ་དང་སྡུག་བསྔལ་ཡོངས་སུ་ཤེས་པར་བྱ་བ་སོགས་བདེན་པ་བཞིའི་བྱ་བ་ལ་བཟླས་པ། སྡུག་བསྔལ་ཡོངས་སུ་ཤེས་སོ་ཞེས་མཐར་ཐུག་ལ་བཟླས་པ་སྟེ་བཟླས་པ་གསུམ་དང༌། དེ་ལྟར་བདེན་པ་རེ་རེ་བཟླས་པ་གསུམ་རེ་སྟེ་རྣམ་པ་བཅུ་གཉིས་ཀྱི་སྒོ་ནས་བསྐོར་ཅིང་དེའི་ཚེ་ལྷ་རྣམས་ཀྱིས་འཛམ་བུའི་གླིང་དུ་ཆོས་ཀྱི་འཁོར་ལོ་སྐོར་བ་མཐོང་ངོ་ཞེས་རབ་ཏུ་དགའ་བའི་ཚིག་ཆེད་དུ་བརྗོད་ཅིང༌། དེ་ལྟར་འཕགས་པའི་བདེན་པ་བཞི་ལན་གསུམ་དུ་བཟླས་པ་ལས་དང་བོའི་སྐབས་སུ་ཀུན་ཤེས་ཀཽ་དཱི་ནཱ་དང་ལྷ་བརྒྱད་ཁྲིས་བདེན་པ་མཐོང༌། གཉིས་པའི་ཚེ་ཀུན་ཤེས་ཀཽ་དི་ན་ཡས་དགྲ་བཅོམ་ཐོབ། ལྷག་མ་བཞིས་བདེན་པ་མཐོང༌། བཟླས་པ་གསུམ་པའི་ཚེ་རྟ་ཐུལ་སོགས་བཞིས་ཀྱང་དགྲ་བཅོམ་ཐོབ་པར་གསུངས།
2.འཁོར་ལོ་བར་བ་མཚན་ཉིད་ངོ་བོ་ཉིད་མེད་པ་ཞེས་པ་ནི་དུས་བར་བ་སྟེ་འཁོར་ལོ་དང་བོའི་རྗེས་སུ་གསུངས་པས་འཁོར་ལོ་བར་བ་དང༌། ཆོས་ཐམས་ཅད་བདེན་པར་གྲུབ་པའི་མཚན་ཉིད་ངོ་བོ་མེད་པ་སྟེ་བདེན་པར་མ་གྲུབ་པར་གསུངས་པས་ན་མཚན་ཉིད་ངོ་བོ་ཉིད་མེད་པ་ཟེར། གདུལ་བྱ་བྱང་ཆུབ་སེམས་དཔའ་དབང་རྣོན་ལ་གསུངས་ཏེ་འདིའི་བདེན་མེད་ཅེས་པ་ནི་དཔེར་ན་མི་ཞིག་རྒྱལ་ཁབ་ཀྱི་སྲིད་འཛིན་དུ་བཞག་པའི་ཚེ་ང་ཚོས་བལྟས་ན་ཁོ་སྲིད་འཛིན་དུ་བདེན་པར་གྲུབ་པ་འདྲ་ ལ་དངོས་གནས་བདེན་པར་གྲུབ་ཡོད་ན་ལས་གནས་ལས་བབས་ཚེའང་སྲིད་འཛིན་ཡིན་དགོས་ཏེ་སྲིད་འཛིན་ཁོའི་རང་སྟེང་ན་བདེན་པར་གྲུབ་པས་སོ། །དེ་བཞིན་ཕོར་བ་ཞིག་ཏུ་ཆང་བླུགས་ཚེ་ཆང་ཕོར་ཡིན་མོད་དེ་ཆང་ཕོར་དུ་བདེན་པར་གྲུབ་ན་ཆུ་བླུགས་ཚེའང་ཆང་ཕོར་ཡིན་པ་ལས་ཆུ་ཕོར་མིན། དེ་བས་ཕོར་བ་དེ་ལ་ཆང་ཕོར་ཞེས་བཏགས་པ་ནི་མིང་གིས་བཏགས་པ་ཙམ་ལས་བདེན་པར་མེད་པས་སོ། །དེ་བཞིན་མི་ཞེས་པའང་མིའི་ཕུང་བོ་ལྔའི་ཚོགས་པ་ལ་བཏགས་པ་ཡིན་ལ། མི་ཞེས་པ་གང་ཡིན་ཞེས་བཙལ་ན་ཕུང་བོ་རེ་རེའང་མི་མིན་པས་མི་ཞེས་པ་གང་ཞེ་ན། ཕུང་བོ་ལྔའི་ཚོགས་པ་དེར་མིང་གིས་བཏགས་པ་ལས་བདེན་པར་གྲུབ་མེད་ནའང་ང་རང་ཚོའི་བློའི་འཛིན་ཚུལ་ལ་མི་ཞེས་བདེན་པར་ཡོད་ཡོད་དུ་བཟུང་བས་དེའི་དབང་གིས་རང་ཉིད་གཅེས་འཛིན་གྱི་བསམ་པ་སྐྱེས་ཤིང༌། དེ་ལས་འདོད་ཆགས་ཞེ་སྡང་སོགས་ཉོན་མོངས་སྐྱེས་ཏེ་འཁོར་བར་འཁོར་བ་ཡིན་ནོ། །
དེའི་ཕྱིར་བདེན་མེད་མ་རྟོགས་ན་འཁོར་བ་ལས་ཐར་མི་ཐུབ་ལ་བློ་ཁ་ཆེར་རྒྱས་པ་ཞིག་གི་བློར་མ་གཏོགས་མི་འཚམ་པས་འཁོར་བྱང་ཆུབ་སེམས་དཔའ་དག་ལ་གསུངས་པ་ཡིན་ཏེ་འཁོར་ལོ་བར་བའི་གསུང་རབ་ནི་ཤེར་ཕྱིན་ཏེ་དེ་ལ་སྐོར་དགུ་རྒྱས་པའི་རྒྱས་པ་ཤེར་ཕྱིན་བམ་པོ་ལྔ་བརྒྱ་དང༌། རྒྱས་པའི་འབྲིང་ཤེར་ཕྱིན་བམ་པོ་བཞི་བརྒྱ་བ། རྒྱས་པའི་བསྡུས་པ་ཤེར་ཕྱིན་འབུམ་པ། འབྲིང་གི་རྒྱས་པ་སྟོང་ཕྲག་ཉི་ཤུ་ལྔ་བ། འབྲིང་གི་འབྲིང་ཁྲི་བརྒྱད་སྟོང་བ། འབྲིང་གི་བསྡུས་པ་ཤེས་རབ་ཁྲི་བ། བསྡུས་པའི་རྒྱས་པ་ཤེར་ཕྱིན་བམ་པོ་བཅོ་བརྒྱད་པ། བསྡུས་པའི་འབྲིང་བརྒྱད་སྟོང་པ། བསྡུས་པའི་བསྡུས་པ་མདོ་སྡུད་པ་རྣམས་སོ། །⑤
3.འཁོར་ལོ་མཐའ་མ་ལེགས་ཕྱེའི་ཆོས་འཁོར་ཞེས་པ་ནི་སྟོན་པས་གནས་ཡངས་པ་ཅན་དང་རི་བོ་མ་ལ་ཡ་སོགས་པར་འཁོར་བྱང་ཆུབ་སེམས་དཔའ་མང་བོ་ལ་གསུངས། དེ་ལ་ལེགས་ཕྱེའི་ཆོས་འཁོར་ཟེར་དོན་ཡང༌། གཞན་དབང་དང་ཡོངས་གྲུབ་གཉིས་བདེན་གྲུབ་དང༌། ཀུན་བཏགས་ཀྱི་ཆོས་ཐམས་ཅད་བདེན་མེད་དུ་ཁྱད་པར་ལེགས་པར་ཕྱེས་ནས་གསུངས་པས་ན་ལེགས་ཕྱེའི་ཆོས་འཁོར་ཟེར། དེ་ཡང་གཞན་དབང་ནི་དངོས་པོ་དེ་རྒྱུ་རྐྱེན་གཞན་གྱི་དབང་གིས་སྐྱེས་པས་ན་གཞན་དབང་ཟེར། དངོས་པོ་དེ་དག་ནང་ཤེས་པ་ལ་མ་བརྟེན་པར་ཕྱི་རོལ་ཏུ་གྲུབ་པ་ལ་ཀུན་བཏགས་ཟེར་ཏེ་དངོས་པོ་དེ་དག་ནང་ཤེས་པའི་བག་ཆགས་ཀྱིས་སྣང་སྟེ་དཔེར་ན་ཉ་ལ་ཆུ་སྐྱིད་པའི་འཇིག་རྟེན་དུ་སྣང་བ་དང༌། དེ་ལས་དབུགས་ཐུམ་ལ་སོགས་པ་མི་འབྱུང་བ་ནི་ཉའི་བག་ཆགས་ཀྱིས་བསྐྱེད་ཅིང་མི་ལ་དེ་ལས་གསོན་མི་ཐུབ་པ་ནི་མིའི་བག་ཆགས་ཀྱིས་བསྐྱེད། དེ་བཞིན་མེ་རིའི་ནང་དུ་གསོན་པའི་འབུར་མེ་ནི་སྐྱིད་པའི་འཇིག་རྟེན་ཏུ་ཁོའི་བག་ཆགས་ཀྱིས་བསྐྱེད་ལ་དེས་སྲེག་པར་བྱེད་པ་ནི་མི་ལ་སོགས་པའི་བག་ཆགས་ཀྱིས་བསྐྱེད་དེ་ནང་ཤེས་པའི་བག་ཆགས་ལ་མ་བརྟེན་པར་ཕྱི་རོལ་ཀྱི་ཆོས་མི་འབྱུང་བ་ནི་འཁོར་ལོ་མཐའ་མའི་བརྗོད་བྱ་སྟེ་དེ་ལ་ཕྱི་དོན་དུ་མ་གྲུབ་ཟེར་བས། དངོས་པོ་རེ་རེ་དེ་ལྟར་མ་གྲུབ་པ་ནི་ཡོངས་གྲུབ་ཟེར། དེ་བས་འཁོར་ལོ་མཐའ་མ་འདིར། གཞན་དབང་ཡོངས་གྲུབ་གཉིས་མངོན་སུམ་གྱིས་བདེན་པར་གྲུབ་ཅིང༌། ཀུན་བཏགས་ཀྱི་ཆོས་རྣམས་རྟོག་པས་སྒྲོ་བཏགས་པ་སྟེ་སྟོན་པས་མཚན་ཉིད་གསུམ་ལ་བདེན་པར་ཡོད་མེད་སོ་སོར་ཕྱེས་ནས་བཤད་པས་ལེགས་ཕྱེའི་ཆོས་འཁོར་ཟེར།
གཉིས་པ། སྡེ་སྣོད་གསུམ།
སྡེ་སྣོད་ཀྱི་སྐད་དོད་ལ་པི་ཊ་ཀ་ཟེར་ཏེ་དེ་ནི་གང་བུ་དང་བྲེ་བོ་ཆེ་ལ་འཇུག་བྲེ་བོ་ཆེའི་ནང་དུ་བྲེ་ཆུང་མང་བོ་འདུས་པ་བཞིན་འདི་དག་གི་ནང་དུ་བརྗོད་བྱ་བསླབ་པ་མང་བོ་འདུས་པས་ན་སྡེ་སྣོད་ཟེར་ཏེ། སྡེ་ཞེས་པ་ནི་ཚོགས་སུ་གྱུར་པ་སྟེ་མང་བོ་ཞིག་འདུས་པ་ཡིན་ཞིང་དེ་ལྟ་བུའི་སྣོད་ཡིན་པས་སྡེ་སྣོད་ཟེར། ནང་བའི་ལུང་གི་ཆོས་ཏེ་གསུང་རབ་ཐམས་ཅད་སྡེ་སྣོད་གསུམ་དུ་འདུས། དེའི་བརྗོད་བྱ་ནི་ལྷག་པའི་བསླབ་པ་གསུམ་སྟེ། སྤྱིར་བསླབ་པ་གསུམ་ནི་ཚུལ་ཁྲིམས། ཏིང་ངེ་འཛིན། ཤེས་རབ་གསུམ་ཡིན། དེ་དག་བསླབ་བྱའི་ཡུལ་ཡིན་པས་བསླབ་པ་ཟེར། འདི་ཕྱི་ནང་ཀུན་ལ་ཡོད་པས་དམིགས་ཀྱིས་ལྷག་པའི་བསླབ་པ་གསུམ་ཞེས་བརྗོད་དུས། ཕྱི་རོལ་པ་ལས་ལྷག་པ་སྟེ་སྐྱབས་འགྲོས་ཟིན་པའི་བསླབ་པ་ཡིན་པས་སྡེ་སྣོད་གསུམ་གྱི་བརྗོད་བྱའང་འདི་གསུམ་ཡིན་ནོ།།
1.མདོ་སྡེའི་སྡེ་སྣོད་ཀྱི་བརྗོད་བྱ་ཏིང་ངེ་འཛིན་ཡིན། ཏིང་ངེ་འཛིན་ཞེས་པ་ནི་རྩེ་གཅིག་པའི་ངང་ཚུལ་ཏེ་དེ་ལྟར་འཛིན་པས་ཏིང་ངེ་འཛིན་ཟེར། སྡེ་སྣོད་འདིས་དངོས་པོ་གཏན་ལ་འབེབས་པས་བྱེད་ལས་ཐར་བ་འཐོབ་པའི་གེགས་ཀྱི་གཙོ་བོ་བདེན་པ་སོགས་ལ་ཐེ་ཚོམ་ཟ་བ་སེལ། བསླབ་པ་གསུམ་གྱི་རང་བཞིན་གཏན་ལ་འབེབས། འདིའི་སྐད་དོད་སུ་ཏྲ་ཞེས་པ་ངེས་ཚིག་བཤད་ན་བཞི་སྟེ་གནས་ཞེས་པས་ཡུལ་དང་གང་ཟག་ལ་སོགས་པ་ཆོས་འབྱུང་བའི་གླེང་གཞི། མཚན་ཉིད་སྨོས་པ་ནི་གཞན་དབང༌། ཡོངས་གྲུབ། ཀུན་བཏགས་པའི་མཚན་ཉིད་དེ། ངོ་བོ་ཉིད་མེད་པ་གསུམ་སྟོན། ཆོས་སྨོས་པ་ནི་ཕུང་ཁམས་སྐྱེ་མཆེད་ལ་སོགས་སྟོན། དོན་སྨོས་པ་ནི་དགོངས་པ་ཟབ་མོ་སྟོན་པ་སྟེ་ཁྱད་ཆོས་བཞི་ལྡན།
2.མངོན་པའི་སྡེ་སྣོད་ཀྱི་བརྗོད་བྱ་གཙོ་བོ་ཤེས་རབ་སྟེ། ཤེས་པ་ཀུན་ལས་མཆོག་ཏུ་གྱུར་པས་ཤེས་རབ་ཟེར་རོ། །འདི་ནི་ཕྱིན་ཅི་ལོག་པའི་ལྟ་བ་ངན་པ་ལ་ཞེན་པའི་གཉེན་པོར་སྟོན་ཏེ། མདོ་སྡེ་རྒྱན་ལས། མངོན་དུའི་ཕྱིར་དང་ཡང་ཡང་དང༌། །ཟིལ་གནོན་རྟོགས་ཕྱིར་མངོན་པའི་ཆོས། །ཞེས་པ་ལྟར་བདེན་བཞིའི་བླང་དོར་མཐའ་དག་བསྟན་པས་མྱ་ངན་ལས་འདས་པ་ལ་མངོན་དུ་ཕྱོགས་པ་དང༌། ཕུང་བོ་ཁམས་དང་སྐྱེ་མཆེད་རྣམས་ཁྱད་ཆོས་སྣ་ཚོགས་ཀྱི་གསལ་བར་ཡང་ཡང་གཏན་ལ་འབེབས་པ་དང་ཕུང་བོ་ཁམས་སྐྱེ་མཆེད་ཀྱི་རང་སྤྱིའི་མཚན་ཉིད་སོགས་ཕྲ་ཞིབ་ཀྱིས་གཏན་ལ་ཕབ་པས་ཕས་ཀྱི་རྒོལ་བ་མངོན་པར་ཟིལ་གྱིས་གནོན་པ། ཚིག་ཉུང་ལ་དོན་རྒྱས་པས་ཆོས་མངོན་པའི་མདོ་དང་ཡེ་ཤེས་ལ་འཇུག་པ་སོགས་ཀྱི་དོན་ཤེས་བྱའི་རང་སྤྱིའི་མཚན་ཉིད་སོགས་བདེ་བླག་ཏུ་རྟོགས་པ་སོགས་ཁྱད་ཆོས་བཞི་ཡོད། མིང་གཞན་ལ་མ་མོའང་ཟེར།
3.འདུལ་བའི་སྡེ་སྣོད་ནི་སྤྱོད་པ་ཕྱིན་ཅི་ལོག་པ་མཐའ་དག་འདུལ་བའི་གཉེན་པོར་བཞག་སྟེ་དེ་ལ་བརྟེན་ནས་བཀག་པའི་བསླབ་པ་ཉམས་སུ་བླངས་པས་ངལ་ཞིང་དུབ་པའི་མཐའ་སེལ་བ་སྟེ། འདུལ་བའི་སྐད་དོད་པི་ན་ཡ་ཟེར་ཞིང་ལུས་ངག་ཡིད་གསུམ་གྱི་ཉེས་སྤྱོད་འདུལ་བར་བྱེད་པས་འདུལ་བ་ཟེར། དེ་ལྟ་བུའི་ངོ་བོ་དང་རྒྱུ་གཉེན་པོ་ལྟུང་བ་མེད་པ་བཞི་བཅས་རྟེན་པའི་འདུལ་བ་ཟེར།
གསུམ་པ། གསུང་རབ་ཡན་ལག་བཅུ་གཉིས།
གསུང་རབ་ཡན་ལག་བཅུ་གཉིས་ནི་སྟོན་པའི་གསུང་རབ་ལ་རྗོད་བྱེད་ཚིག་གི་ སྒོ་ནས་དབྱེ་སྟངས་ཏེ་དེ་ནི་ཕྱོགས་གླང་གི་བརྒྱད་སྟོང་འགྲེལ་ཆེན་སྙིང་བོ་མཆོག་ལས། མདོ་སྡེ་དབྱངས་བསྙད་ལུང་དུ་བསྟན། །ཚིགས་བཅད་ཆེད་བརྗོད་གླེང་གཞི་དང༌། །རྟོགས་བརྗོད་དེ་ལྟ་བུ་བྱུང་དང༌། །སྐྱེས་རབས་ཤིན་ཏུ་རྒྱས་པ་དང༌། །རྨད་བྱུང་གཏན་ལ་ཕབ་པའི་སྡེ། གསུང་རབ་ཡན་ལག་བཅུ་གཉིས་ཡིན། །ཞེས་གསུངས།
1 མདོ་སྡེ་ནི་ཕན་ཡོན་བཅུ་དང་ལྡན་པར་གཟིགས་ནས་མདོར་བསྡུས་པའམ་རྐྱང་བ་ལྷུག་པར་བརྗོད་པ་ཞིག་ཡིན་ཏེ་ཕན་ཡོན་བཅུ་ནི། (1)རྣམ་པར་གཞག་སླ་བ། (2)བཤད་སླ་བ། (3)གཟུང་སླ་བ། (4)ཆོས་ལ་གུས་པ་སྐྱེ་སླ་བ། (5)ཆོས་ཉིད་ མྱུར་དུ་རྟོགས་པ། (6)སངས་རྒྱས་ལ་ཤེས་ནས་དད་པ། (7)ཆོས་ལ་ཤེས་ནས་དད་པ། (8)དགེ་འདུན་ལ་ཤེས་ནས་དད་པ། (9)མཐོང་བའི་ཆོས་ཏེ་ཚེ་དེ་ལ་བདེ་བ་ མཆོག་ཐོབ་པ། (10)འབེལ་གཏམ་གྱིས་གཏན་ལ་ཕབ་པས་མཁས་པ་རྣམས་མགུ་བ་བཅས་སོ།།
2 དབྱངས་ཀྱིས་བསྙད་པ་ནི་མདོ་སྡེ་དེ་ཉིད་དུ་དབུས་དང་ཐ་མར་ཚིགས་སུ་བཅད་པའི་དབྱངས་ཀྱིས་བསྙད་པའམ། ཡང་ན་དྲང་བའི་དོན་གྱི་མདོ་སྡེ་རྟོགས་པར་བྱེད་པས་དབྱངས་ཀྱིས་བསྙད་པ་ཞིག་གོ།
3 ལུང་དུ་བསྟན་པའི་སྡེ་ནི་ཉན་ཐོས་དང་དགེ་བསྙེན་སོགས་གང་དུ་སྐྱེ་བ་དང་ཡང་ན་དྲང་དོན་མ་ཡིན་པར་རྣམ་པར་ཕྱེ་ནས་དགོངས་པ་ལུང་དུ་སྟོན་པ་ཞིག་ལ་ཟེར།
4 ཚིགས་སུ་བཅད་པའི་སྡེ་ནི་དཔེར་ན་དགེ་སློང་འདི་ནི་སྟོན་པ་སྟེ། །ཉེ་བར་ཞི་ཞིང་ཟག་པ་ཟད། །ཅེས་པ་ལྟ་བུ་ཚིག་རྐང་གཉིས་ཀྱིས་སྐབས་དོན་རྫོགས་པ་ནས་དྲུག་གི་སྐབས་དོན་རྫོགས་པ་སྟེ་ཚིགས་སུ་བཅད་ནས་གསུངས་བ་ཞིག་ལ་བྱ།
5 ཆེད་དུ་བརྗོད་པའི་སྡེ་ནི་གང་ཟག་གི་མིང་དང་རིགས་དངོས་སུ་མ་བརྗོད་པར་ཕྱི་རབས་ཀྱི་གདུལ་བྱ་རྣམས་ཀྱི་ཆེད་དུ་དམ་པའི་ཆོས་ཡུན་རིང་དུ་གནས་པར་བྱ་བའི་ཕྱིར། གང་ཟག་ཁ་ཅིག་གིས་ཆོས་འདི་ལྟ་བུར་སྟོན་པར་འགྱུར་རོ་ཞེས་ཆོས་དེ་ལ་ལྷག་པར་བསྔགས་པ་བརྗོད་པ་ཞིག་གོ །
6 གླེང་གཞིའི་སྡེ་ནི་རྫ་མཁན་གྱི་བུ་ནོར་ཅན་ཞེས་པས་སྡོང་བོ་བརྐུས་པ་ལ་བརྟེན་ནས་མ་བྱིན་ལེན་གྱི་བཅས་པ་མཛད་པ་ལྟ་བུ་ཡིན།
7 རྟོགས་པ་བརྗོད་པའི་སྡེ་ནི། རྒྱལ་བོ་ཚངས་བྱིན་གྱིས་སྔོན་བྱུང་བ་སྟོན་པ་ལྟ་བུ་མ་རྟོགས་པའི་དོན་དཔེ་དང་བཅས་གསལ་བར་སྟོན་པ་ཞིག་གོ།
8 དེ་ལྟ་བུ་བྱུང་གི་སྡེ་ནི་མདོ་སྡེ་ལས་བརྒྱ་ལྟ་བུ་སྟེ་འདས་པའི་ཚེ་རབས་གཅིག་ནས་གཅིག་ཏུ་རྒྱུ་བ་ལྟ་བུ་སྟོན་པ་ཞིག་གོ།
9 སྐྱེས་རབས་ཀྱི་སྡེ་ནི་བྱང་ཆུབ་སེམས་དཔའ་རྣམས་ཀྱིས་སེམས་ཅན་གྱི་དོན་དུ་སྐྱེ་བ་གཅིག་ནས་གཅིག་ཏུ་བརྒྱུད་དེ་སྤྱོད་པ་ངོ་མཚར་བ་དུ་མ་མཛད་ཚུལ་སྟོན་པ་ཞིག་གོ།
10 ཤིན་ཏུ་རྒྱས་པའི་སྡེ་ནི་ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་རྒྱས་འབྲིང་བསྡུས་གསུམ་ལྟ་བུ་སྟེ་སེམས་ཅན་ལ་ཕན་བདེ་འབྱུང་བའི་གནས་ཡིན་ཞིང་ཕ་རོལ་ཏུ་ཕྱིན་པ་རྒྱས་པ་སྟོན་པ་རྒྱས་པ་དང༌། མཐུ་རྒྱ་ཆེ་བ་སྟོན་པ་རྒྱ་ཆེ་བ། བདག་མེད་སྟོན་པས་ཟབ་པ་སྟོན་པའི་སྡེ་སྣོད་ཡིན་ནོ། ། ཡང་དེས་སྒྲིབ་པ་མཐའ་དག་འཇོམས་པའི་ཐབས་རྒྱས་པར་སྟོན་པའི་རྣམ་པར་འཐག་པ་དང༌། བརྗོད་བྱའི་ངོས་ནས་ཁྱོད་དང་འདྲ་བའམ་ལྷག་པ་མེད་པས་མཚུངས་བྲལ་ཅེས་ཀྱང་བྱའོ།།
11 རྨད་དུ་བྱུང་བའི་སྡེ་ནི་ཉན་ཐོས་དང་བྱང་སེམས། སངས་རྒྱས་རྣམས་ཀྱི་ངོ་མཚར་རྨད་དུ་བྱུང་བའི་ཆོས་བསྟན་ཚུལ་བཤད་པ་ཞིག་གོ།
12 གཏན་ལ་ཕབ་པར་བསྟན་པའི་སྡེ་ནི་ཆོས་རྣམས་ཀྱི་རང་སྤྱིའི་མཚན་ཉིད་རྒྱས་པར་སྟོན་པ་ཞིག་གོ།
གསུང་རབ་ཡན་ལག་བཅུ་གཉིས་སྡེ་སྣོད་གསུམ་དུ་འདུ་སྟེ་འདུ་ཚུལ་ལ་ཀུན་བཏུས་ལྟར་ན་དང་བོ་ལྔ་ཉན་ཐོས་ཀྱི་མདོ་སྡེའི་སྡེ་སྣོད་དང་དེ་ནས་གླེང་གཞི་ལ་སོགས་བཞི་ཐེག་པ་ཆེ་ཆུང་གཉིས་ཀའི་འདུལ་བའི་སྡེ་སྣོད། ཤིན་ཏུ་རྒྱས་པ་དང་རྨད་དུ་བྱུང་བའི་སྡེ་གཉིས་ཐེག་ཆེན་གྱི་མདོ་སྡེའི་སྡེ་སྣོད། གཏན་ལ་ཕབ་པའི་སྡེ་ཐེག་པ་ཆེ་ཆུང་གཉིས་ཀའི་མངོན་པའི་སྡེ་སྣོད་ཡིན་གསུངས། ཉན་ས་ལྟར་ན་མདོ་སྡེ་ནས་ཆེད་དུ་བརྗོད་པ་བར་ལྔ་དང་རྟོགས་བརྗོད་ནས་རྨད་བྱུང་བར་བཅུ་མདོ་སྡེའི་སྡེ་སྣོད། གླེང་གཞི་འདུལ་བའི་སྡེ་སྣོད། གཏན་ལ་དབབ་པ་མངོན་པའི་སྡེ་སྣོད་དུ་བཤད་དོ། །
བཞི་བ། བཀའ་ལ་བདག་རྐྱེན་གྱི་དབྱེ་ཚུལ།
བདག་རྐྱེན་ཏེ་རྒྱུ་བྱེད་ཚུལ་གྱིས་དབྱེ་ན། བཀའ་ལ་ཞལ་ནས་གསུངས་པའི་བཀའ། བྱིན་གྱིས་བརླབས་པའི་བཀའ། རྗེས་སུ་གནང་བའི་བཀའ་སྟེ་གསུམ་ཡོད་དོ།།
1.ཞལ་ནས་གསུངས་པའི་བཀའ་ནི་གསུང་རབ་དེ་མགོ་མཇུག་བར་གསུམ་དུ་སྟོན་པའི་ཞལ་ནས་དངོས་སུ་གསུངས་པ་ཞིག་སྟེ་དཔེར་ན་མདོ་སྡུད་པ་ལྟ་བུ།
2.བྱིན་གྱིས་བརླབས་པའི་བཀའ་ནི་སྟོན་པས་དངོས་སུ་གསུངས་པ་མིན་པར་གཞན་གྱིས་གསུངས་པ་ལ་སྟོན་པས་གཟི་བྱིན་གྱིས་བཀར་བསྒྱུར་པ་ལ་ཟེར། དེ་ལ་གསུམ། སྐུས་བྱིན་གྱིས་བརླབས་པ་ནི་ས་བཅུ་བའི་མདོ་ལྟ་བུ། གསུང་གིས་བྱིན་གྱིས་བརླབས་པ་ནི་མ་སྐྱེས་དགྲའི་འགྱོད་པ་བསལ་བའི་མདོ་ལྟ་བུ། གསུམ་པ་ལ་གསུམ་ལས། ཐུགས་རྗེས་བྱིན་གྱིས་བརླབས་པ་ནི་ཤེས་རབ་སྙིང་བོ་ལྟ་བུ། ཐུགས་ཏིང་ངེ་འཛིན་གྱིས་བྱིན་གྱིས་བརླབས་པ་ནི་ལྷ་ཀླུ་དང་གནོན་སྦྱིན་སོགས་ཀྱིས་རང་རང་གི་སྔགས་སྨྲས་པ་སངས་རྒྱས་ཀྱིས་བྱིན་བརླབས་ལྟ་བུ། ཐུགས་བདེན་པས་བྱིན་གྱིས་བརླབས་པ་ནི་སངས་རྒྱས་ཀྱི་མཐུས། རི་དང༌། ཤིང་དང༌། ནམ་མཁའ། འོད་ཟེར། རོལ་མོ་ལས་ཆོས་ཀྱི་སྒྲ་བྱུང་བ་ལྟ་བུའོ།།
3.རྗེས་སུ་གནང་བའི་བཀའ་ནི་གླེང་གཞི་དང༌། མཚམས་སྦྱོར། རྗེས་སུ་ཡི་རངས་རྣམས་ཏེ་ཆོས་ཡང་དག་པར་སྡུད་པ་ལས། འདི་སྐད་བདག་གིས་ཐོས་པ་ཞེས་གྱིས་ལ་ཆོས་བསྡུ་བར་བྱའོ། །ཞེས་འབྲེལ་དང་གོ་རིམ་དག་ཀྱང་བསྟན་པར་བྱའོ། །ཞེས་རྗེས་ སུ་གནང་བའི་ཕྱིར་རོ།།
ལྔ་བ། གདུལ་བྱའི་སྒོ་ནས་དབྱེ་བ།
སྟོན་པའི་གསུང་རབ་ཇི་སྙེད་ཅིག་བཞུགས་པ་མཐའ་དག་གདུལ་བྱའི་སླད་དུ་མ་གསུངས་པ་ཤིག་མི་སྲིད། དེ་བས་འདུལ་བྱ་ལ་བློ་ཁ་ཆེ་ཆུང་གི་ཐེག་དམན་དང་ཐེག་ཆེན་གྱི་སྡེ་སྣོད་གཉིས་འབྱུང༌། ཐེག་པ་ཞེས་པ་ནི་ལམ་གྱི་རྟོགས་པའི་མིང༌། རང་དོན་དུ་ཐར་བ་གཙོ་བོར་དོན་དུ་གཉེར་བའི་ཉན་རང་ནི་བློ་རྒྱ་ཆུང་བས་ཐེག་དམན་དང་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་དོན་དུ་གཉེར་བའི་བྱང་ཆུབ་སེམས་དཔའ་ནི་བློ་རྒྱ་ཆེ་བས་ཐེག་ཆེན་ཞེས་བརྗོད་པས། སྔ་མའི་ཆེད་དུ་གསུངས་པའི་འཁོར་ལོ་དང་བོ་ལྟ་བུ་ལ་ཉན་ཐོས་སམ་ཐེག་དམན་གྱི་སྡེ་སྣོད་དང༌། ཕྱི་མའི་ཆེད་དུ་བཀའ་བསྩལ་བའི་སྡེ་སྣོད་འཁོར་ལོ་བར་མཐའ་ལྟ་བུ་ལ་བྱང་ཆུབ་སེམས་ དཔའ་འམ་ཐེག་ཆེན་གྱི་སྡེ་སྣོད་ཟེར།
ཐེག་ཆེན་གྱི་སྡེ་སྣོད་ལ་དབྱེ་ན། རྒྱུ་ཕ་རོལ་ཏུ་ཕྱིན་པའི་ཐེག་པ་བརྗོད་བྱར་བྱེད་པའི་མདོ་དང་འབྲས་བུ་རྡོ་རྗེའི་ཐེག་པ་བརྗོད་བྱར་བྱེད་པའི་སྔགས་ཞེས་པ་གཉིས་ཡོད་ལ་རྒྱུ་ཕར་ཕྱིན་ཐེག་པ་ནི་སེམས་བསྐྱེད་དང་སྙིང་རྗེ། ཡང་དག་པའི་ལྟ་བ། ཕར་ཕྱིན་དྲུག་སོགས་བྱང་ཆུབ་སེམས་དཔའི་ལམ་སོགས་བཤད་པའི་སྡེ་སྣོད་ཡིན་ལ་དེ་དག་འབྲས་བུ་རྡོ་རྗེའི་ཐེག་པའི་རྒྱུ་ལྟ་བུ་ཡིན། འབྲས་བུ་རྡོ་རྗེའི་ཐེག་པ་ནི་འབྲས་བུའི་གནས་སྐབས་ཀྱི་གནས་ལུས་ལོངས་སྤྱོད། མཛད་པ་སྟེ་ཡོངས་དག་བཞི་དང་རྣམ་པ་མཐུན་པའི་ལམ་ད་ལྟ་ཉིད་ནས་སྒོམ་ཞིང་བགྲོད་པའི་ཕྱིར་སྔགས་ཀྱི་ཐེག་པ་ཟེར། སྣོད་མིན་ལ་གསང་ཞིང་སྦས་དགོས་པས་ན་གསང་སྔགས་དང༌། ཐབས་ཤེས་དབྱེར་མེད་པར་སྦྱོར་བ་རྡོ་རྗེའི་སེམས་དཔའི་རྣལ་འབྱོར་ཡིན་པས་རྡོ་རྗེའི་ཐེག་པ་དང༌། ཕ་རོལ་ཏུ་ཕྱིན་པ་ལས་ཐབས་མཁས་པའི་ཁྱད་པར་དུ་འཕགས་པས་ན་ཐབས་ཀྱི་ཐེག་པ་ཟེར། དེ་བརྗོད་བྱར་བྱེད་པའི་བསྟན་བཅོས་ལ་རྒྱུད་སྡེ་དང་རིག་འཛིན་གྱི་སྡེ་སྣོད་ཅེས་བྱ་སྟེ་བརྗོད་བྱ་མུ་རུ་འབྲེལ་བས་ན་རྒྱུད་དང༌། རིག་སྔགས་རྣམས་ཀྱི་བསླབ་པའི་གཞི་དང་གྲུབ་པའི་མཐའ་སྟོན་པའི་ཕྱིར་རིག་པ་འཛིན་པའི་སྡེ་སྣོད་དོ།།
དྲུག་པ། ཆོས་ཀྱི་ཕུང་བོ་བརྒྱད་ཁྲི་བཞི་སྟོང༌།
སྟོན་པས་ཆོས་ཀྱི་ཕུང་བོ་བརྒྱད་ཁྲི་བཞི་སྟོང་གསུངས་པར་བཞེད་ཅིང༌། དེ་ནི་འདོད་ཆགས་ལ་སྤྱོད་པ་ཉི་ཁྲི་ཆིག་སྟོང༌། ཞེ་སྡང་ལ་སྤྱོད་པ་ཉི་ཁྲི་ཆིག་སྟོང༌། གཏི་མུག་ལ་སྤྱོད་པ་ཉི་ཁྲི་ཆིག་སྟོང༌། དུག་གསུམ་ཆ་མཉམ་དུ་སྤྱོད་པ་ཉི་ཁྲི་ཆིག་སྟོང་བཅས་ཉོན་མོངས་བརྒྱད་ཁྲི་བཞི་སྟོང་ཡོད་པ་ལས་དེ་རེ་རེ་སྟེ་སྤྱོད་པ་སྣ་རེའི་གཉེན་པོ་རྫོགས་པར་སྟོན་པའི་གཞུང་གི་ཚོགས་ལ་ཆོས་ཀྱི་ཕུང་བོ་ཞེས་བྱ་སྟེ་མཛོད་ལས། སྤྱོད་པ་རྣམས་ཀྱི་གཉེན་པོར་ནི། །ཆོས་ཀྱི་ཕུང་བོ་མཐུན་པར་གསུངས། །ཞེས་གསུངས། འོ་ན་ཆོས་ཀྱི་ཕུང་བོ་དེ་མང་བོ་ཞིག་ཡོད་ན་ཅིའི་ཕྱིར་འཛམ་གླིང་དུ་མི་སྣང་ཞེ་ན་ལྷ་དང་ཀླུ་ཡི་འཇིག་རྟེན་སོགས་འཇིག་རྟེན་ཁམས་གཞན་དང་གཞན་ན་ཡོད་པར་བཞེད་དོ།།
ས་བཅད་གཉིས་པ། བསྟན་བཅོས་ཀྱི་རྣམ་གཞག
བསྟན་བཅོས་ཞེས་པ་ནི་གདུལ་བྱའི་རྒྱུད་ཀྱི་ཉོན་མོངས་དུག་གསུམ་སྤངས་ཏེ་བསླབ་པ་གསུམ་ལྡན་དུ་འཆོས་པ་དང༌། འབྲས་བུ་ངན་འགྲོ་དང་སྲིད་པའི་སྡུག་བསྔལ་ལས་སྐྱོབ་པ་སྟེ་འཆོས་སྐྱོབ་ཀྱི་ཡོན་ཏན་གཉིས་དང་ལྡན་པས་བསྟན་བཅོས་ཏེ་རྒྱུད་བླ་མ་ལས། ཉོན་མོངས་དགྲ་རྣམས་མ་ལུས་འཆོས་པ་དང༌། །ངན་འགྲོའི་སྲིད་ལས་སྐྱོབ་པ་གང་ཡིན་པ། །འཆོས་སྐྱོབ་གཉིས་ལྡན་ཕྱིར་ན་བསྟན་བཅོས་ཏེ། །གཉིས་ པོ་འདི་དག་གཞན་གྱི་ལུགས་ལ་མེད། །ཅེས་གསུངས་པ་ལྟར་རོ། །དེས་ན་རྒྱལ་བའི་བཀའ་ཡང་བསྟན་བཅོས⑥ཡིན་མོད་འདིར་ནི་བཀའ་དང་བསྟན་བཅོས་གཉིས་སུ་ཕྱེས་པའི་བསྟན་བཅོས་དེ་སངས་རྒྱས་མ་ཡིན་པས་བརྩམས་པའི་བསྟན་བཅོས་འཆད་པར་བྱའོ།།
དང་བོ། བསྟན་བཅོས་ལ་མཆོག་དམན་གྱིས་དབྱེ་བ།
སྤྱིར་བསྟན་བཅོས་ལ་སྒྲས་བརྗོད་ཀྱིས་དབྱེ་ན། དགུ་སྟེ་དབྱིག་གཉེན་གྱི་རྣམ་བཤད་རིག་པ་ལས། དོན་མེད་དོན་ལོག་དོན་དང་ལྡན། །ཐོས་རྩོད་སྒྲུབ་པ་ལྷུར་ལེན་པ། །ངན་གཡོ་བརྩེ་བྲལ་སྡུག་བསྔལ་སྤོང༌། །བསྟན་བཅོས་དྲུག་བྲལ་གསུམ་དུ་འདོད། །ཅེས་གསུངས་པ་ལྟར་དགུ་ཡོད་པའི་ནང་བསྟན་བཅོས་ལྟར་སྣང་དྲུག་དང་ཡང་དག་གསུམ་ཡོད།།
1.དོན་མེད་པའི་བསྟན་བཅོས་ནི་བྱ་རོག་སོ་རྟོག་གི་བསྟན་བཅོས་ལྟ་བུ་བྱ་རོག་ ལ་སོ་ཡོད་མེད་དཔྱད་པས་དགོས་པ་ཅི་ཡང་མེད་པས་སོ།།
2.དོན་ལོག་པའི་བསྟན་བཅོས་ནི་སྐྱེ་བ་སྔ་ཕྱི་མེད་པར་སྟོན་པའི་བསྟན་བཅོས་ཏེ་དེ་ཡིས་དོན་མ་ཡིན་པ་བཤད་པས་སོ།།
3.དོན་དང་ལྡན་པའི་བསྟན་བཅོས་ནི། རྩ་བ་ཤེས་རབ་ལྟ་བུ་སྟེ་དེ་ལས་སྟོང་ཉིད་རིགས་པ་མཐའ་ཡས་པས་བཤད་པས་སོ།།
4.ཐོས་པ་ལྷུར་ལེན་པའི་བསྟན་བཅོས་ནི། ཕྱི་རོལ་པའི་རིག་བྱེད་ཀྱི་བསྟན་བཅོས་ལྟ་བུ་སྟེ་ཐོས་པ་གཙོ་བོར་འཛིན་པས་ཉམས་ལེན་སོགས་ཅི་ཡང་མེད་པས་སོ།།
5.རྩོད་པ་ལྷུར་ལེན་གྱི་བསྟན་བཅོས་ནི། ཕྱི་རོལ་པའི་ཚད་མའི་བསྟན་བཅོས་ལྟ་བུ་སྟེ་རྩོད་པ་གཙོ་བོར་བཤད་པས་སོ།།
6.སྒྲུབ་བ་ལྷུར་ལེན་གྱི་བསྟན་བཅོས་ནི། མངོན་རྟོགས་རྒྱན་ལྟ་བུ་སྟེ་དེ་ལས་ཐམས་ཅད་མཁྱེན་པ་སྒྲུབ་པའི་ཐབས་གཙོ་བོར་སྟོན་པས་སོ།།
7.ངན་གཡོའི་བསྟན་བཅོས་ནི། མཚོན་ཆ་དང་དུག་སྦྱོར་ལ་སོགས་འགྲོ་བ་མི་ལ་གནོད་པའི་ཐབས་སོགས་སྟོན་པའི་བསྟན་བཅོས་ལྟ་བུ་ཡིན།
8.བརྩེ་བ་བྲལ་བའི་བསྟན་བཅོས་ནི། ཕྱི་རོལ་པའི་མཐོ་རིས་ཀྱི་ཆེད་དུ་ཕྱུགས་གསོད་པ་ལ་སོགས་མཆོད་སྦྱིན་བྱེད་པའི་བསྟན་བཅོས་ལྟ་བུ།
9.སྡུག་བསྔལ་སྤོང་བའི་བསྟན་བཅོས་ནི། སྤྱོད་འཇུག་ལྟ་བུ་སྟེ་འགྲོ་བའི་སྡུག་བསྔལ་འཇོམས་པའི་ཐབས་འབའ་ཞིག་སྟོན་པས་སོ།།བསྟན་བཅོས་དགུ་བོ་དེ་ལས་དོན་དང་ལྡན་པའི་བསྟན་བཅོས་དང་སྒྲུབ་པ་ལྷུར་ལེན་པའི་བསྟན་བཅོས། སྡུག་བསྔལ་སྤོང་བའི་བསྟན་བཅོས་གསུམ་བསྟན་བཅོས་རྣམ་དག་ཡིན་ལ་གཞན་དྲུག་ནི་བསྟན་བཅོས་ལྟར་སྣང་ཡིན་ནོ།།
གཉིས་པ། བྱེད་ལས་ཀྱི་སྒོ་ནས་དབྱེ་བ།
བསྟན་བཅོས་ལ་བྱེད་ལས་ཀྱི་སྒོ་ནས་དབྱེ་ན། གསུམ་སྟེ་རྒྱ་ཆེན་པོ་སྡུད་པའི་བསྟན་བཅོས་དང༌། ཟབ་མོ་རྣམ་པར་འབྱེད་པའི་བསྟན་བཅོས། འཁྲུགས་པ་གོ་རིམ་དུ་བསྡེབས་པའི་བསྟན་བཅོས་གསུམ་ཡོད།
1.རྒྱ་ཆེན་པོ་སྡུད་པའི་བསྟན་བཅོས་ནི་འདུལ་བ་མདོ་རྩ་བ་ལྟ་བུ་སྟེ་དེས་འདུལ་བ་ལུང་སྡེ་བཞི་སོགས་ཀྱི་དོན་རྒྱ་ཆེན་པོ་བསྡུས་པས་སོ།།
2.ཟབ་མོ་འབྱེད་པའི་བསྟན་བཅོས་ནི་མངོན་རྟོགས་རྒྱན་དང་རྩ་ཤེ་ལྟ་བུ་སྟེ་སྔ་མས་སྦས་དོན་མངོན་རྟོགས་ཀྱི་རིམ་པ་འབྱེད་པ་དང་ཕྱི་མས་དངོས་བསྟན་སྟོང་ཉིད་ཀྱི་རིམ་པ་བཀྲལ་བས་སོ།།
3.འཁྲུགས་པ་གོ་རིམ་དུ་བསྡེབས་པའི་བསྟན་བཅོས་ནི་མདོ་སྡེ་རྒྱན་དང་བསླབ་བཏུས་ལྟ་བུ་ཡིན་ཏེ་དེ་མདོ་མང་བོ་ཕྱོགས་གཅིག་ཏུ་བསྡུས་ཏེ་གོ་རིམ་བསྒྲིགས་པས་སོ། །དང་བོ། འདི་ལ་ཤེས་བྱ་ཇི་སྙེད་པ་སྟོན་པ་དང༌། ཇི་ལྟ་བ་སྟོན་པ། ཐར་བ་དང་ཐམས་ཅད་མཁྱེན་པ་སྟོན་པའི་བསྟན་བཅོས་གསུམ། ཤེས་བྱ་ཇི་སྙེད་སྟོན་པའི་བསྟན་བཅོས་ཕལ་བ་དང་ཁྱད་པར་ཅན་གཉིས་ལས་དང་བོ་ནི་ཤེས་རབ་བརྒྱ་བ་དང༌། ཤེས་རབ་སྡོང་བུ། སྐྱེ་བོ་གསོ་ཐིགས་སོགས་ཡ་རབས་མི་ཆོས་ཀྱི་བསྟན་བཅོས་ཏེ་འཇིག་རྟེན་པའི་ལུགས་ཀྱི་བསྟན་བཅོས་དག་ཡིན། ཁྱད་པར་ཅན་ནི་རིག་གནས་ཆེ་བ་ལྔ་ལྟ་བུ་སྟེ་དེ་དག་གིས་སྟོང་ཉིད་མ་ཡིན་པའི་ཆོས་ཏེ་ཇི་སྙེད་སྟོན་པས་སོ། །ཇི་ལྟ་བ་སྟོན་པ་ནི་དབུ་མ་རྒྱན་ལྟ་བུ་སྟེ། ཇི་ལྟ་བ་སྟེ་སྟོང་ཉིད་སྟོན་པས་སོ། །ཐར་བ་དང་ཐམས་ཅད་ མཁྱེན་པའི་ལམ་སྟོན་པ་ནི་བྱང་ས་ལྟ་བུའོ།།
གསུམ་པ། བཀའི་དགོངས་པ་འགྲེལ་ཚུལ་གྱིས་དབྱེ་བ།
བསྟན་བཅོས་ལ་བཀའི་དགོངས་པ་འགྲེལ་ཚུལ་གྱིས་བཀའ་སྤྱིའི་དགོངས་པ་འགྲེལ་བ་དང་སོ་སོའི་དགོངས་པ་འགྲེལ་བའི་བསྟན་བཅོས་གཉིས་ཡོད།
དང་བོ་ནི་ཚད་མ་ཀུན་བཏུས་ལྟ་བུ་སྟེ་དེས་གསུང་རབ་སྤྱིའི་དགོངས་པ་འགྲེལ་བར་བྱེད་པས་སོ། །གཉིས་པ་ལ་གསུམ་ལས་འཁོར་ལོ་དང་བོའི་ལྟ་བའི་ཆ་གསལ་བར་བྱེད་པ་མངོན་པ་མཛོད་ལྟ་བུ། སྤྱོད་པའི་ཆ་གསལ་བར་བྱེད་པ་འདུལ་བ་མདོ་རྩ་ལྟ་བུའོ། །ལྟ་སྤྱོད་ཟུང་འབྲེལ་དུ་གཏན་ལ་འབེབ་པ་བྱེ་བྲག་བཤད་མཛོད་ལྟ་བུ། འཁོར་ལོ་བར་བའི་དགོངས་འགྲེལ་ལྟ་བའི་ཆ་གསལ་བར་བྱེད་པ་དབུ་མ་རིགས་ཚོགས་དྲུག་ལྟ་བུ། སྤྱོད་པའི་ཆ་གསལ་བར་བྱེད་པ་སྤྱོད་འཇུག་ཆེན་མོ་ལྟ་བུ། ལྟ་སྤྱོད་ཟུང་འབྲེལ་དུ་སྟོན་པ་མངོན་རྟོགས་རྒྱན་ལྟ་བུ། འཁོར་ལོ་མཐའ་མའི་དགོངས་འགྲེལ་ལ་ལྟ་བའི་ཆ་གསལ་བར་བྱེད་པ་ཐེག་པ་ཀུན་ལས་བཏུས་པ་ལྟ་བུའོ། །སྤྱོད་པའི་ཆ་གསལ་བར་ བྱེད་པ་སྡོམ་པ་ཉི་ཤུ་བ་ལྟ་བུ། ལྟ་སྤྱོད་གཉིས་ཀ་ཟུང་འབྲེལ་དུ་སྟོན་པ་མདོ་སྡེ་རྒྱན་ལྟ་བུ།
བཞི་བ། བསྟན་བཅོས་རིགས་བསྡུས་ཀྱིས་དབྱེ་བ།
བསྟན་བཅོས་ཀྱི་རིགས་བསྡུ་ན་བཀའ་ལ་བརྟེན་པ་དང་མི་བརྟེན་པ་གཉིས་ཡོད་ཅིང་བརྟེན་པ་ལའང་བཀའ་ཉིད་ལ་འགྲེལ་བ་དང་བཀའི་དོན་རང་རྒྱུད་དུ་བརྩམས་པ་གཉིས། བཀའི་འགྲེལ་བ་ལ་ཚིག་དོན་གཉིས་ཀ་རྒྱ་ཆེར་འགྲེལ་བ་སོ་སོར་ཐར་བའི་འགྲེལ་བ་བམ་པོ་ལྔ་བཅུ་པ་ལྟ་བུ་རྒྱ་ཆེར་འགྲེལ། ཚིག་གི་ཆ་སྤྲོས་པ་དང་བཅས་ནས་འཆད་པ་ཆེད་དུ་བརྗོད་པའི་ཚོམས་ཀྱི་འགྲེལ་བ་ལྟ་བུ་ཚིག་གི་འགྲེལ་བ། གོ་དཀའ་བའི་དོན་རྣམ་པར་འབྱེད་པ་སྡུད་འགྲེལ་གཉིས་ལྟ་བུའི་དཀའ་འགྲེལ། དོན་གྱི་གཙོ་ བོ་བསྡུས་ནས་སྟོན་པ་སྡུད་པའི་དོན་བསྡུས་དང་དྲི་མེད་འོད་ཀྱིས་འགྲེལ་བའི་སྡུད་པའི་དོན་བསྡུས་ལྟ་བུ་དོན་འགྲེལ། ངག་གི་དོན་དྲིལ་ནས་སྟོན་པ་ངག་དོན་གྱི་འགྲེལ་བ་སྟེ་ལྔའོ།།
བཀའི་དོན་རང་རྒྱུད་དུ་བརྩམས་པའང་བཀའ་གཅིག་གི་དོན་རྫོགས་པར་སྟོན་པ་མངོན་རྟོགས་རྒྱན་དང་མདོ་རྩ་ལྟ་བུ། ཐོར་བུར་སྟོན་པ་དགེ་ཚུལ་གྱི་ཀཱ་རི་ཀ་ལྟ་བུའོ། །བཀའ་མང་བོའི་དོན་སྟོན་པ་བསླབ་བཏུས་དང་བཤེས་སྤྲིངས་ལྟ་བུ་གསུམ་ཡོད།
ལྔ་བ། གཞུང་བཀའ་པོད་ལྔ།
གཞུང་བཀའ་པོད་ལྔ་ནི་ནང་བའི་གྲུབ་མཐའ་བཞིའི་གཞུང་ལུགས་ཁ་ཚང་ལ་སློབ་གཉེར་བྱེད་པའི་གཞུང་ལུགས་ཏེ་ཚད་མ་དང༌། ཕར་ཕྱིན། དབུ་མ། མཛོད། འདུལ་བ་བཅས་ཡིན། འདིར་དེ་དག་ངོ་སྤྲོད་རགས་ཙམ་བྱ་སྟེ།
1.ཚད་མ་ནི་སྟོན་པ་སངས་རྒྱས་ཀྱིས་ཚད་མའི་གཞུང་དངོས་སུ་གསུངས་མེད་མོད་ཁོང་གི་གསུང་རབ་ཏུ་ཚད་མའི་སྐོར་མང་བོ་ཞིག་འབྱུང་བ་ནི་ནང་བའི་ཚད་མའི་ཁུངས་ཡིན། ཚད་མ་ནི་གསར་དུ་རྟོགས་པའི་བློ་མི་བསླུ་བ་ཞིག་ལ་ཟེར་ལ་དེ་བརྗོད་བྱར་བྱེད་པའི་བསྟན་བཅོས་ལ་ཚད་མ་རིག་པ་ཟེར། ནང་བའི་ཚད་མའི་བསྟན་བཅོས་ཀྱི་ཐོག་མ་དགྲ་བཅོམ་པ་ཆོས་སྐྱོབ་ཀྱིས་བརྩམས་པའི་སྨྲ་བའི་སྒྲོན་མེ་ ཡིན། དེ་ནས་སློབ་དཔོན་ཕྱོགས་ཀྱི་གླང་བོས་ཚད་མ་ཀུན་བཏུས་ཏེ་ཚད་མ་མདོ་ལེའུ་དྲུག་ཅན་བརྩམས། དེ་འགྲེལ་བ་ལ་སློབ་དཔོན་ཆོས་གྲགས་ཀྱིས་ཚད་མ་སྡེ་བདུན་བརྩམས་ཤིང་དགོངས་པ་མཐར་ཐུག་པ་ནི་སེམས་ཙམ་པའི་ལུགས་ཡིན། རིགས་པའི་གནད་མང་བོ་ཕྱེས་པ་ལ་བརྟེན་ནས་ཚད་མ་རིག་པ་དར་ཁྱབ་བྱུང༌། རྗེས་སུ་དེ་དག་བོད་དུ་བསྒྱུར་ཏེ་འཆད་ཉན་བསྐྱངས་པས་དར་ཁྱབ་ཆེན་པོ་བྱུང་ལ་ཚད་མའི་རྩ་བ་ནི་རྣམ་འགྲེལ་ལ་བྱེད་ཅིང་དེ་ལ་བོད་ཀྱི་འགྲེལ་བ་དང་མཐའ་དཔྱོད་ཤིན་ཏུ་མང་ངོ༌། །
2.ཕར་ཕྱིན་ནི་སྟོན་པའི་འཁོར་ལོ་བར་བའི་སྦས་དོན་གྱི་ཆ་ཐམས་ཅད་རྗེ་བཙུན་བྱམས་པས་གསལ་བར་ཕྱེས་ཏེ་གཏན་ལ་ཕབ། དེའི་གཞུང་ནི་བྱམས་ཆོས་སྡེ་ལྔ་ལས་མངོན་རྟོགས་རྒྱན་ཡིན། འདིས་གཙོ་བོ་རྣལ་འབྱོར་སྤྱོད་པའི་ལུགས་ལྟར་བཤད། ཕར་ཕྱིན་ཞེས་པ་ཕ་རོལ་ཏུ་ཕྱིན་པ་ཞེས་པའི་ཚིག་སྡུད་དེ། ཕ་རོལ་ནི་འཁོར་བ་ཕྲ་རགས་རྒྱ་མཚོའི་ཕ་རོལ་སྟེ་དེ་ལ་ཕྱིན་བྱེད་དང་ཕྱིན་ཟིན་གཉིས་ལས། བྱང་ཆུབ་སེམས་དཔའི་ལམ་ཐམས་ཅད་ཕ་རོལ་ཕྱིན་བྱེད་དེ་ལམ་ཤེར་ཕྱིན་དང་སངས་རྒྱས་ཀྱི་མཁྱེན་པ་ནི་ཕ་རོལ་ཕྱིན་ཟིན་འབྲས་བུ་ཤེར་ཕྱིན་དེ་གཉིས་བརྗོད་བྱར་བྱེད་པའི་བསྟན་བཅོས་ལ་གཞུང་ཤེར་ཕྱིན་ཟེར། གཞུང་བཀའ་པོད་ལྔའི་ཕར་ཕྱིན་ནི་གཞུང་ཤེར་ཕྱིན་ཡིན།
དེའི་བརྗོད་བྱ་ནི་དངོས་པོ་བརྒྱད་དང་དོན་བདུན་ཅུ་སྟེ་ཤེར་མདོའི་སྦས་དོན་གྱི་ཆ་དག་ཡིན། དེ་ལ་འགྲེལ་བ་མང་ནའང་ཐུན་མོང་གི་སྦྱང་བྱའི་གཞུང་དུ་བྱེད་པ་ནི་སློབ་དཔོན་སེང་གེ་བཟང་བོའི་འགྲེལ་བ་དོན་གསལ་ཡིན་ལ་བོད་དུ་རྗེ་བླ་མའི་ལེགས་བཤད་གསེར་འཕྲེང་དང་རྒྱལ་ཚབ་ཀྱི་རྣམ་བཤད་སྙིང་བོའི་རྒྱན་གྲགས་ཆེ་ལ་མཐའ་དཔྱོད་དང་སྤྱི་དོན་སྣ་ཚོགས་བགྲང་ལས་འདས།
3.དབུ་མ་ནི་ཤེར་མདོའི་དངོས་བསྟན་སྟོང་ཉིད་ཀྱི་ཆ་སློབ་དཔོན་ཀླུ་སྒྲུབ་གྱིས་དབུ་མ་རིགས་ཚོགས་དྲུག་གིས་རྒྱས་པར་བཀྲལ་བ་ལ་བརྟེན་ནས་སངས་རྒྱས་བསྐྱངས་ཀྱིས་ཐལ་འགྱུར་བའི་ལུགས་སུ་བཀྲལ། དཔལ་ལྡན་ཟླ་བས་དབུ་མ་འཇུག་པ་མཛད་དེ། ཐལ་འགྱུར་བའི་སྲོལ་རྒྱས་པར་བྱས། བསྟན་བཅོས་དེ་ནི་དབུ་མའི་རྩ་བ་རེད།
དབུ་མ་ལ་སྒྲས་བརྗོད་ཀྱིས་དབྱེ་ན། ཆོས་ཐམས་ཅད་གཞི་དབུ་མ་དང༌། དེ་རྟོགས་པའི་ལམ་ཤེར་ཕྱིན་ལམ་དབུ་མ། ཉམས་སུ་བླངས་པའི་འབྲས་བུ་དབུ་མ་ཟེར། དེ་བརྗོད་བྱར་བྱེད་པའི་བསྟན་བཅོས་ལ་གཞུང་དབུ་མ་ཟེར། དེ་ལ་འགྲེལ་བ་རྗེ་བླ་མའི་རྣམ་བཤད་དགོངས་པ་རབ་གསལ་གྲགས་ཆེ་ལ་དེ་གཞིར་བཟུང་བའི་མཐའ་དཔྱོད་དང་སྤྱི་དོན་ཤིན་ཏུ་མང༌།
4.མངོན་པ་ནི་སྟོན་པ་སངས་རྒྱས་ཀྱིས་གསུངས་པའི་གཞུང་གཅིག་མེད་ནའང་ཐོར་བུར་གསུངས་པ་དག་ཕྱོགས་གཅིག་ཏུ་བསྡུས་ནས་མངོན་པ་སྡེ་བདུན་དང་བྱེ་བྲག་བཤད་མཛོད་ཆེན་མོ་བརྩམས། རྗེས་སུ་དབྱིག་གཉེན་གྱིས་དེ་དག་ལས་གཅེས་གཅེས་རྣམས་བཏུས་ཏེ་མངོན་པ་མཛོད་བརྩམས་པ་ནི་མངོན་པའི་རྩ་བར་བྱེད། འདི་ནི་འཁོར་ལོ་དང་བོའི་ལྟ་བའི་ཆ་འགྲེལ་བ་ཡིན་ལ་གྲུབ་མཐའི་གཞུང་ནི་བྱེ་བྲག་སྨྲ་བ་ལྟར་ཡིན། རྒྱ་བོད་ཀྱི་འགྲེལ་བ་མང་ན་ཡང་གྲགས་ཆེ་བ་ནི་མཆིམས་འཇམ་པའི་དབྱངས་ཀྱིས་བརྩམས་པའི་མཛོད་འགྲེལ་མངོན་པའི་རྒྱན་ཡིན།
5.འདུལ་བ་ནི་གདུལ་བྱའི་ལུས་ངག་ཡིད་གསུམ་གྱི་སྤྱོད་པ་མ་རུང་བ་འདུལ་བྱེད་ཀྱི་སོ་སོར་ཐར་བའི་སྡོམ་པ་བཤད་པའི་གཞུང་སྟེ་འཁོར་ལོ་དང་བོའི་སྤྱོད་པའི་ཆ་གསལ་བར་བྱེད་པ་ཡིན་ལ་གཞུང་དོན་བྱེ་བྲག་སྨྲ་བ་ལྟར་འཆད་པ་ཡིན། སྟོན་པའི་གསུང་ལུང་སྡེ་བཞི་སོགས་འདུལ་བའི་གཞུང་ཤིན་ཏུ་མང་ལ་དེ་དག་སྡོམ་པའི་ཚུལ་དུ་སློབ་དཔོན་ཡོན་ཏན་འོད་ཀྱིས་འདུལ་བ་མདོ་རྩ་མཛད་པ་ནི་འདུལ་བའི་རྩ་བར་བྱེད། དེ་ལ་གཞི་སྟོད་དང་གཞི་སྨད་གཉིས་ཡོད་ཅིང༌། བརྗོད་བྱ་སྡོམ་པ་མ་ཐོབ་པ་འཐོབ་པར་བྱེད་པ་དང་ཐོབ་པ་མི་ཉམས་པ། ཉམས་པ་ཕྱིར་འཆོས་པའི་ཐབས་སྟོན་ནོ། །དེ་ལ་འགྲེལ་བ་མང་མོད་གྲགས་ཆེ་བ་ནི་ཀུན་མཁྱེན་མཚོ་སྣ་བས་མཛད་པའི་འདུལ་ཊཱིཀ་ཉི་མའི་འོད་ཟེར་ཡིན།
ས་བཅད་གསུམ་པ། བཀའ་བསྟན་ལ་འཇུག་ཚུལ།
སྟོན་པས་ཆོས་གསུངས་པ་ཐམས་ཅད་གདུལ་བྱའི་ཁམས་དང༌། མོས་པ། བག་ལ་ཉལ་ཇི་ལྟ་བུ་སྟེ་གདུལ་བྱའི་བློ་ཁ་དང་བསྟུན་ནས་གསུངས། གདུལ་བྱའི་བློ་ཁ་མཐོ་དམན་མི་འདྲ་བས་བཀའི་ཚིག་ཟིན་ལའང་འདྲ་མིན་སྣ་ཚོགས་ཡོད། དཔེར་ན། སྟོན་པས། ཕ་དང་མ་ནི་གསད་བྱ་ཞིང༌། །བྲམ་ཟེ་གཙང་སྦྲ་ཅན་གཉིས་དང༌། །ཡུལ་འཁོར་འཁོར་དང་བཅས་བཅོམ་ན། །མི་དེ་དག་པ་ཉིད་དུ་འགྱུར། །ཞེས་གསུངས་པ་ལྟ་བུ་སྟེ་དེ་དགོངས་པ་གཞན་དུ་དྲངས་ཏེ་ཕ་ནི་སྲེད་པ་དང་མ་ནི་སྲིད་པར་བྱ་དགོས་པ་ལས་ཕ་མ་དངོས་གནས་པ་གསད་བྱ་ཡིན་ཞེ་ན་ཐ་ཤལ་གྱི་ཚིག་ཏུ་འགྲོ་བ་ལྟར་རོ། །དེ་བས་བཀའ་ལ་འཇུག་དུས། དྲང་དོན་དང་ངེས་དོན་དུ་ཕྱེ་དགོས་ལ། དགོངས་ལྡེམ་དགོངས་དང༌། རིགས་པ་བཞི་དང་རྟོན་པ་བཞི་སོགས་ཤེས་པ་གལ་ཆེ་བས་འདིར་ཆེད་དུ་ངོ་སྤྲོད་མདོར་བསྡུས་ཙམ་བྱའོ། །
དང་བོ། དྲང་དོན་དང་ངེས་དོན།
དྲང་དོན་གྱི་མདོ་ཞེས་པ་སྟོན་པས་གདུལ་བྱ་ཁ་དྲང་བའི་ཕྱིར་གསུངས་པ་ལ་དོན་ངོ་མ་ཚིག་ཟིན་ཇི་ལྟ་བུར་མི་རུང་བ་ཞིག་ཡིན་ཏེ་དཔེར་ན་དགེ་སློང་དག ཕུང་བོ་ལྔ་ནི་ཁུར་རོ། །ཁུར་འཁུར་བ་ནི་གང་ཟག་གོ་ལྟ་བུ་སྟེ་དེའི་ཚིག་ཟིན་ལ་རང་སྐྱ་ཐུབ་པའི་བདག་ཡོད་པར་བསྟན་ལ་དེ་ནི་རང་སྐྱ་ཐུབ་པའི་བདག་ཡོད་པར་འདོད་པ་ཤུགས་ཆེ་བ་དག་རྗེས་སུ་གཟུང་བའི་ཕྱིར་རེ་ཞིག་བསྟན་པ་ཡིན་ཏེ་དེ་ལྟར་མ་བསྟན་པར་བདག་མེད་བསྟན་ན་སྣོད་དུ་མི་རུང་བས་སོ། །ངེས་དོན་ནི་ཚིག་ཟིན་ཇི་ལྟ་བུར་ དོན་ཡང་དེར་ངེས་པ་ཞིག་ཡིན་ཏེ་དཔེར་ན་སྒྲ་མི་རྟག་པར་སྟོན་པའི་མདོ་ལྟ་བུའོ། །
གཉིས་པ། དགོངས་ལྡེམ་དགོངས།
དགོངས་ལྡེམ་དགོངས་ནི་དགོངས་པ་ཅན་གྱི་མདོ་དང་ལྡེམ་དགོངས་ཀྱི་མདོ་ཞེས་པའི་དོན་ཡིན། དགོངས་གཞི་གཙོ་བོར་ཡོད་ཅིང་དགོས་དབང་གིས་སྒྲས་ཟིན་སྒྲ་ཇི་བཞིན་པ་མ་ཡིན་པར་སྟོན་པའི་མདོ་དེ་དགོངས་པ་ཅན་གྱི་མདོ་ཡིན་ལ་དེ་ལ་དབྱེ་ན། མཉམ་པ་ཉིད་ལ་དགོངས་པ། དོན་གཞན་ལ་དགོངས་པ། དུས་གཞན་ལ་དགོངས་པ། གང་ཟག་གི་བསམ་པ་ལ་དགོངས་པ་སྟེ་རྣམ་པ་བཞི་ཡོད།
1 མཉམ་པ་ཉིད་ལ་དགོངས་པ་ནི་དཔེར་ན་སྟོན་པས། ང་ཉིད་དེ་ཚེ་ཡང་དག་པར་རྫོགས་པའི་སངས་རྒྱས་རྣམ་གཟིགས་སུ་གྱུར་ཏོ།།ཞེས་པ་ལྟ་བུ་སྟེ་སངས་རྒྱས་ཐམས་ཅད་ཀྱི་ཆོས་སྐུ་མཉམ་པ་ཉིད་ལ་དགོངས་ནས་དེ་ལྟར་གསུངས་པ་ལས་དོན་དངོས་སུ་སངས་རྒྱས་རྣམ་གཟིགས་སུ་གྱུར་པར་སྟོན་པ་མ་ཡིན་ནོ།།
2 དོན་གཞན་ལ་དགོངས་པ་ནི་ལས་ཉོན་གཉིས་སྤང་བྱ་ཡིན་པར་དགོངས་ནས། ཕ་དང་མ་ནི་གསད་བྱ་ཞིང་ཞེས་གསུངས་པ་ལྟ་བུ།
3 དུས་གཞན་ལ་དགོངས་པ་ནི་ལེ་ལོ་ཅན་གྱི་ངོར་གང་དག་བདེ་བ་ཅན་དུ་སྐྱེ་བའི་སྨོན་ལམ་འདེབས་པ་དེ་དག་ཏུ་སྐྱེ་བར་འགྱུར་རོ། །ཞེས་པ་ལྟ་བུ་སྟེ། ཤི་འཕོས་མ་ཐག་ཏུ་བདེ་བ་ཅན་དུ་སྐྱེ་བའི་ངེས་པ་མེད་ཀྱང་དུས་གཞན་དུ་སྐྱེའོ་སྙམ་དུ་དགོངས་པའོ།།
4 གང་ཟག་གི་བསམ་པ་ལ་དགོངས་པ་ནི་སྦྱིན་པ་ཙམ་གྱིས་ཆོག་པར་འཛིན་པའི་གང་ཟག་གི་ངོར་སྦྱིན་པ་ལ་སྨད་ནས་ཚུལ་ཁྲིམས་ལ་བསྔགས་པ་བརྗོད་པ་ལྟ་བུ་སྟེ་དེ་ནི་གདུལ་བྱའི་བསམ་ངོ་ལ་བལྟས་ནས་དགོས་པའི་སླད་དུ་བྱས་པའོ།།
ལྡེམ་པོར་དགོངས་པ་ལའང་བཞི་སྟེ། གཞུག་པ་ལྡེམ་དགོངས། མཚན་ཉིད་ལྡེམ་དགོངས། གཉེན་པོ་ལྡེམ་དགོངས། བསྒྱུར་བ་ལྡེམ་དགོངས་བཞི་སྟེ་དགོངས་པ་གཙོ་བོ་སྒྲ་ཇི་བཞིན་དུ་ཁས་བླང་མི་རུང་བའི་མདོ་སྟེ། ལྡེམ་པོ་ནི་འཁྱོག་པའི་བརྡ་སྟེ་གདུལ་བྱ་རྗེས་སུ་གཟུང་བའི་སླད་དུ་འཁྱོག་པོར་གསུངས་པ་ལ་ཟེར།
གཙོ་ངོས།ཤོག་ངོས་གོང་མ།123ཤོག་ངོས་འོག་མ།ཤོག་ངོས་མཐའ་མ།
འདི་རུ་དཔྱད་བརྗོད་འཇོག་པའམ་ཡང་ན་དཔྱད་བརྗོད་ལ་གཟིགས་ཆོག
1.གཞུག་པ་ལྡེམ་དགོངས་ནི་བདེན་པར་མེད་པར་བསྟན་ན་སྐྲག་པའི་གང་ཟག་ཉན་ཐོས་ལ་སོགས་པ་བསྟན་པ་ལ་གཞུག་པའི་དོན་དུ་གཟུགས་སོགས་བདེན་པར་ཡོད་པར་བསྟན་པ་ལྟ་བུའོ།།
2.མཚན་ཉིད་ལྡེམ་དགོངས་ནི་སེམས་ཙམ་པའི་ལུགས་ལ་མཚན་ཉིད་གསུམ་རང་རང་གི་ངོ་བོ་མེད་ཚུལ་ལ་དགོངས་ནས་ངོ་བོ་མེད་ཅེས་བསྟན་པ་ལྟ་བུ།
3.གཉེན་པོ་ལྡེམ་དགོངས་ནི་དཔེར་ན་མདོ་སྡེ་རྒྱན་ལས། སངས་རྒྱས་ཆོས་ལ་བརྙས་པ་དང༌། །ལེ་ལོ་ཅུང་ཟད་ཆོག་འཛིན་དང༌། །ང་རྒྱལ་འདོད་ཆགས་སྤྱོད་པ་དང༌། །འགྱོད་དང་མ་ངེས་ལྡོག་པ་དང༌། །སེམས་ཅན་རྣམས་ཀྱི་སྒྲིབ་པ་སྟེ། །དེ་ཡི་གཉེན་པོར་ཐེག་མཆོག་གསུངས། །ཅེས་གསུངས་པ་ལྟར་ཉེས་པ་བརྒྱད་གདུལ་བའི་ཕྱིར་དུ་བསྟན་པ་ལྟ་བུ་སྟེ། སངས་རྒྱས་ལ་བརྙས་པའི་གཉེན་པོར་དགོངས་པ་དང་བོ་བཤད་པ་དང༌། རྟོགས་པའི་ཆོས་ལ་བརྙས་པའི་གཉེན་པོར་གང་གཱའི་ཀླུང་གི་བྱེ་མ་སྙེད་དང་མཉམ་པའི་སངས་རྒྱས་ལ་བསྙེན་བཀུར་བྱས་ན་ད་གཟོད་ཐེག་ཆེན་གྱི་རྟོགས་པ་སྐྱེའོ་ལྟ་བུ། ལེ་ལོའི་གཉེན་པོར་དུས་གཞན་ལ་དགོངས་པ་ལྟ་བུ། ཅུང་ཟད་ཙམ་གྱིས་ཆོག་པར་འཛིན་པའི་གཉེན་པོར་ལ་ལར་སྦྱིན་སོགས་ལ་སྨད་ནས་གཞན་དུ་བསྔགས་པ་ལྟ་བུ། འདོད་ཆགས་ལ་སྤྱོད་པའི་གཉེན་པོར་སངས་རྒྱས་ཞིང་གི་འབྱོར་བར་བསྔགས་པ་ལྟ་བུ། ང་རྒྱལ་ལ་སྤྱོད་པའི་གཉེན་པོར་སངས་རྒྱས་ལ་ལའི་ཕུན་ཚོགས་བསྔགས་པ་ལྟ་བུ། འགྱོད་པའི་གཉེན་པོར་གང་དག་སངས་རྒྱས་དང་བྱང་སེམས་ལ་གནོད་པར་བྱེད་པ་དེ་དག་མཐོ་རིས་སུ་འགྲོའོ། །ཞེས་པ་ལྟ་བུ། སེམས་ཙམ་པའི་ལུགས་ལ་མ་ངེས་པ་ལྡོག་པའི་གཉེན་པོར་ཉན་ཐོས་རྣམས་ལུང་བསྟན་པ་དང༌། ཐེག་པ་གཅིག་ཏུ་བཤད་པ་ལྟ་བུའོ། །འདི་དང་ལྡེམ་དགོངས་གཉིས་པ་སེམས་ཙམ་པ་ཁོ་ནའི་འདོད་པའོ།།
4.བསྒྱུར་བ་ལྡེམ་དགོངས་ནི་རབ་ཏུ་གྲགས་པའི་ཡི་གེ་ངན་པ་གྲགས་པའི་དོན་བསླབ་པ་གསུམ་སྟོན་བྱེད་དུ་བསྒྱུར་བ་སྟེ་དཔེར་ན་སྙིང་བོ་མེད་ལ་སྙིང་བོར་ཤེས། ། ཕྱིན་ཅི་ལོག་ལ་ལེགས་པར་གནས། །ཉོན་མོངས་པས་ནི་རབ་ཉོན་མོངས། །བྱང་ཆུབ་དམ་པ་འཐོབ་པར་འགྱུར། །ཞེས་པ་ལྟ་བུ་སྟེ་དེ་ལ་སྙིང་བོ་ནི་སེམས་ཀྱི་རྣམ་གཡེང་དང༌། དེ་མེད་པ་ནི་སྙིང་བོ་མེད་པའོ། །ཕྱིན་ཅི་ལོག་ནི་གཙང་བདེ་རྟག་བདག་ལས་ལོག་པའོ། །ཉོན་མོངས་པ་ནི་ཡུན་རིང་བོར་དཀའ་སྤྱོད་ཀྱིས་ངལ་བར་བྱས་པ་སོགས་ཀྱི་མིང་གིས་བསྟན་པའི་ཚུལ་ཁྲིམས་ཉམས་སུ་བླངས་ན་བྱང་ཆུབ་དམ་པ་ཐོབ་པར་ གསུངས་པ་ལྟ་བུའོ།།
གསུམ་པ། རྟོན་བཞི།
འདིའི་རྟོན་མི་རྟོན་ནི་ཁས་ལེན་མི་ལེན་དང༌། རྗེས་སུ་འབྲང་རིགས་མི་རིགས། བསླུ་མི་བསླུ་དང༌། བདེན་མི་བདེན་ལ་བྱེད། དེ་ལ་བཞི་ཡོད་དེ་གང་ཟག་ལ་མི་རྟོན་ཆོས་ལ་རྟོན་པ། ཚིག་ལ་མི་རྟོན་དོན་ལ་རྟོན་པ། དྲང་དོན་ལ་མི་རྟོན་ངེས་དོན་ལ་རྟོན་པ། རྣམ་ཤེས་ལ་མི་རྟོན་ཡེ་ཤེས་ལ་རྟོན་པ་བཞིའོ།།
1 གང་ཟག་དེ་བཟང་བ་ཙམ་རྒྱུ་མཚན་དུ་མི་བྱེད་པར་ཚིག་དང་དོན་ལ་བརྟགས་ནས་ཁས་ལེན་པ་དེ་སྐྱེས་བུ་ཁྱད་པར་ཅན་ལ་ལྟོས་པའི་གང་ཟག་ལ་མི་རྟོན་ཆོས་ལ་རྟོན་པའི་དོན་དང༌། ཡང་ན་གདུལ་བྱ་རྣམས་ཀྱི་བསམ་པ་ལྟར་ཐར་བ་འཐོབ་པའི་ཐབས་སུ་མི་བདེན་པའམ། ཁས་མི་ལེན་པའམ། མི་བསླུ་བ་མ་ཡིན་པ་དང༌། རྒྱལ་བས་སྡེ་སྣོད་ཇི་སྙེད་ཅིག་བཀའ་བསྩལ་བ་རྣམས་ཐར་བ་ཐོབ་པའི་ཐབས་སུ་བདེན་པའམ། ཁས་ལེན་པའམ། མི་བསླུ་བ་ནི་སྐྱེ་བོ་ཕལ་བ་ལ་ལྟོས་ཏེ་གང་ཟག་ལ་མི་རྟོན་ཆོས་ལ་རྟོན་པའི་དོན།
2 རྒྱལ་བའི་བཀའ་བསྟན་དག་ཚིག་ཟིན་ལྟར་གནས་ལུགས་སོགས་ལ་མི་བསླུ་བའི་ངེས་པ་མེད་པར་བསམ་དོན་གྱི་བརྗོད་བྱ་དེ་དང་དེ་ལ་སྒྲུབ་བྱེད་རྣམ་དག་ཡོད་པ་ལྟར་ཁས་ལེན་པ་དེ་ཚིག་ལ་མི་རྟོན་པར་དོན་ལ་རྟོན་པའི་དོན་ཡིན།
3 འདི་ལ་གཉིས་ཏེ་དྲང་དོན་ཀུན་རྫོབ་བདེན་པ་སྟོན་པའི་མདོའི་བཤད་ཚུལ་ལྟར་གནས་ལུགས་སུ་མི་བདེན་པར་ངེས་དོན་སྟོང་ཉིད་སྟོན་པའི་མདོའི་བཤད་ཚུལ་ལྟར་གནས་ལུགས་སུ་ཁས་ལེན་པ་ནི་རྗོད་བྱེད་ཀྱི་དབང་དུ་བྱས་པའི་དྲང་དོན་ལ་མི་རྟོན་ངེས་དོན་ལ་རྟོན་པའི་དོན་དང༌། ཀུན་རྫོབ་སྣ་ཚོགས་སུ་སྣང་བ་ལྟར་གནས་ལུགས་སུ་མི་བདེན། སྣང་བ་དེ་ལྟར་བདེན་པས་སྟོང་བ་དེ་གནས་ལུགས་སུ་ཁས་ལེན་པ་ནི་བརྗོད་བྱའི་དབང་དུ་བྱས་པའི་དྲང་དོན་ལ་མི་རྟོན་ངེས་དོན་ལ་རྟོན་པའི་དོན་ཡིན།
4 འདིའི་རྣམ་ཤེས་ལ་སྟོང་ཉིད་རྟོགས་མ་རྟོགས་གཉིས་ཡོད་ཀྱང་ཡེ་ཤེས་ནི་གཙོ་བོ་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ཡིན་ཡང་སྟོང་ཉིད་རྟོགས་པའི་སྒོམ་བྱུང་གི་ཤེས་རབ་རྣམས་ཀྱང་དེར་འཇོག་ཅིང༌། རྣམ་ཤེས་དེ་སྔ་མ་དག་གི་སྣང་ཚུལ་ལྟར། གནས་ལུགས་སུ་ཁས་མི་ལེན་པ་རྣམ་ཤེས་ལ་མི་རྟོན་པའི་དོན་དང་ཡེ་ཤེས་དེ་དག་གཙོ་བོར་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ཀྱིས་གཟིགས་པ་ལྟར་གནས་ལུགས་སུ་ཁས་ལེན་པ་དེ་ཡེ་ཤེས་ལ་རྟོན་པའི་དོན་ཡིན། ཡང་ན། དྲང་དོན་ལ་མི་རྟོན་ངེས་དོན་ལ་རྟོན་ཞེས་པའི་བཤད་ཚུལ་ཆ་གཅིག་ལ་ངེས་དོན་ལ་རྣམ་ཤེས་ཡེ་ཤེས་གཉིས་ཡོད་ཅིང་སྟོང་ཉིད་དོན་སྤྱིའི་ཚུལ་དུ་རྟོགས་པའི་འཇིག་རྟེན་པའི་ཤེས་པའི་སྣང་ཚུལ་ལྟར་དུ་ཁས་མི་ལེན་པར་འཕགས་པའི་མི་རྟོག་ཡེ་ཤེས་ཀྱི་གཟིགས་ཚུལ་ལྟར་གནས་ལུགས་མཐར་ཐུག་ཏུ་ཁས་ལེན་པ་རྣམ་ཤེས་ལ་མི་རྟོན་ཡེ་ཤེས་ལ་རྟོན་པའི་དོན་དུ་བཤད།
བཞི་བ། རིགས་པ་བཞི།
ཆོས་ཉིད་སོགས་ལ་དཔྱོད་པ་ལ་རིགས་པ་བཞི་ཡོད་དེ། ལྟོས་པའི་རིགས་པ། འཐད་པའི་རིགས་པ། བྱ་བ་བྱེད་པའི་རིགས་པ། ཆོས་ཉིད་ཀྱི་རིགས་པ་བཞི་ཡོད།
1 བྱས་པ་རྒྱུ་རྐྱེན་ལ་ལྟོས་པའམ་ཆོས་ཐམས་ཅད་རང་གི་ཆ་ཤས་སོགས་ལ་ལྟོས་པའི་རིགས་པ།
2 ཁ་དོག་དཀར་དམར་དང་ཤེས་བྱ་རྟག་པ་ཡིན་པ་སོགས་ནི་འཐད་པ་ཡིན་པའི་རིགས་པ།
3 མེས་བུད་ཤིང་བསྲེགས་པ་ནི་བྱ་བ་བྱེད་པའི་རིགས་པ།
4 ཆོས་ཉིད་ཀྱི་རིགས་པ་ལ། འཇིག་རྟེན་ལ་སྣང་བའི་རིགས་པ། བསམ་གྱིས་མི་ཁྱབ་པའི་རིགས་པ། གནས་པའི་རིགས་པ་དང་གསུམ། དང་བོ་ནི་མེ་གྱེན་དུ་འབར་བ་དང་ཆུ་ཐུར་དུ་བཞུར་བ། མེ་ཚ་བ། ཆུ་བརླན་པ། རླུང་གཡོ་བ་སོགས་ཡིན། གཉིས་པ་ལ་ལས་ཀྱི་ནུས་པ་བསམ་གྱིས་མི་ཁྱབ་པ། སངས་རྒྱས་ཀྱི་མཐུ་བསམ་གྱིས་མི་ཁྱབ་པ། རིག་སྔགས་ཀྱི་ནུས་པ་བསམ་གྱིས་མི་ཁྱབ་པ། མཁྱུད་དཔྱད་ཀྱི་ནུས་པ་བསམ་གྱིས་མི་ཁྱབ་པ་དང་བཞི་ཡོད། གསུམ་པ་གནས་པའི་རིགས་པ་ནི་བུམ་པ་བདེན་མེད་བུམ་པའི་ཆོས་ཉིད་དུ་གནས་པ་ལས་སྒྲུབ་བྱེད་གཞན་མེད་དེ། ཆོས་ཉིད་ཀྱི་རྟེན་འབྲེལ་ཡིན་གསུངས།
མཆན་འགྲེལ།
①ལུང་གི་ཆོས་དང་རྟོགས་པའི་ཆོས་ཞེས་ཀྱང་བྱ་སྟེ། སྤྱིར་དྷརྨའི་དོན་ཆོས་ཞེས་པའི་སྒྲ་རྣམ་བཤད་རིགས་པ་ལས། ཆོས་ནི་ཤེས་བྱ་ལམ་དང་ནི། །མྱ་ངན་འདས་དང་ཡིད་ཀྱི་ཡུལ། །བསོད་ནམས་ཚེ་དང་གསུང་རབ་དང༌། །འབྱུང་འགྱུར་ངེས་དང་ཆོས་ལུགས་ལའོ། །ཞེས་གསུངས་པ་ལྟར་དོན་བཅུ་ལ་འཇུག་པ་ལས་ཤེས་བྱ་ལ་འཇུག་པ་འདུས་བྱས་སུ་གྱུར་པའི་ཆོས་ཞེས་པ་ལྟ་བུ། ལམ་ལ་འཇུག་པ་ཡང་དག་པའི་ལྟ་བ་ཆོས་ཞེས་པ་ལྟ་བུ། མྱང་འདས་ལ་འཇུག་པ་ཆོས་ལ་སྐྱབས་སུ་མཆི་ཞེས་པ་ལྟ་བུ། ཡིད་ཀྱི་ཡུལ་ལ་འཇུག་པ་ཆོས་ཀྱི་སྐྱེ་མཆེད་ཅེས་པ་ལྟ་བུ། བསོད་ནམས་ལ་འཇུག་པ་བཙུན་མོའི་འཁོར་དང་ལྷན་ཅིག་ཏུ་ཆོས་སྤྱོད་ཅེས་པ་ལྟ་བུ། ཚེ་ལ་འཇུག་པ་བྱིས་པས་མཐོང་བའི་ཆོས་གཅེས་པར་འཛིན་ཅིང་པ་ལྟ་བུ། གསུང་རབ་ལ་འཇུག་པ་ཆོས་ཞེས་པ་མདོ་སྡེ་ཞེས་པ་ལྟ་བུ། འབྱུང་འགྱུར་ལ་འཇུག་པ་ལུས་འདི་རྒ་བའི་ཆོས་ཅན་ཞེས་པ་ལྟ་བུ། ངེས་པ་ལ་འཇུག་པ་དགེ་སྦྱོང་གི་ཆོས་ཞེས་པ་ལྟ་བུ། ཆོས་ལུགས་ལ་འཇུག་པ་རིགས་ཀྱི་ཆོས་ཞེས་པ་ལྟ་བུ་སྟེ། དེའི་ཚིག་ཟུར་གྱི་ཆོས་བཅུ་རིམ་པ་ལྟར་ཤེས་བྱ་དང༌། ལམ་དང༌། མྱང་འདས་དང༌། ཡིད་ཀྱི་ཡུལ་དང༌། བསོད་ནམས་དང༌། ཚེ་དང༌། གསུང་རབ་དང༌། འབྱུང་འགྱུར་དང༌། ངེས་པ་དང༌། ཆོས་ལུགས་བཅུ་ལ་གོ་དགོས་སོ། །འདི་དག་ཆེ་ལོང་དུ་བསྡུས་པ་སྟེ། བློ་ཡི་ཆོས་དང༌། ཡང་དག་པའི་ཆོས་ཞེས་པ་ལྟ་བུ་གཞན་ཡང་མང་ངོ༌། །
②འདི་ནི་ཀུན་མཁྱེན་བླ་མའི་བཞེད་པ་ལྟར་བྲིས་པ་སྟེ་པཎ་ཆེན་བསོད་ནམས་གྲགས་པས་བཀའ་དང་བསྟན་བཅོས་གཉིས་འགལ་བ་དང་ཕྱི་རོལ་པའི་བསྟན་བཅོས་ཡིན་ཀྱང་བསྟན་བཅོས་ཀྱི་སྒྲ་བཤད་མི་ཚང་ལ། བཀའ་ལ་སངས་རྒྱས་ཀྱི་གསུང་གིས་ཁྱབ་པས་ཤཱ་རིའི་བུའི་ངག་ཏུ་གྱུར་པའི་བརྒྱད་སྟོང་པ་སངས་རྒྱས་ཀྱི་གསུང་ཡིན་ཀྱང་དེའི་ངག་མིན་པར་གསུངས་པས་གང་བདེར་གཟུང་བར་བྱའོ། །
བཀའ་འགྱུར་ནི་སྟོན་པ་སངས་རྒྱས་རིང་ལ་སངས་རྒྱས་ཀྱི་གསུང་རབ་འགའ་ཞིག་ཡི་གེར་བྲིས་ཏེ་དད་ལྡན་རྣམས་ཀྱིས་མཚན་མོའི་སྒྲོན་འོད་ལ་བརྟེན་ནས་ཀློག་པ་ཡོད་ཀྱང་ཕྱོགས་གཅིག་ཏུ་ཕྱོགས་ བསྒྲིགས་བྱས་པའི་གླེགས་བམ་མེད། རིམ་བཞིན་བཀའ་སྡུད་པ་གསུམ་ལ་སོགས་པས་ཕྱོགས་བསྒྲིགས་བྱས་པ་དག མུ་སྟེགས་པ་དང་ཁ་ཆེའི་ཆོས་ལུགས་དག་གིས་རྩ་མེད་རང་བཞིན་ལྡན་པའི་གཏོར་བཤིག་ཐེངས་གསུམ་བྱུང་སྐབས་མེར་བསྲེགས་ཏེ་མེད་པར་གྱུར། བཙན་པོ་སྲོང་བཙན་སྒམ་པོ་ནས་རིམ་བཞིན་རྒྱ་གར་ནག་ཏུ་བསྒྱུར་བ་རྣམས་དཀར་ཆག་འཕང་ཐང་མ་དང་ལྡན་དཀར་མ། མཆིམས་ཕུ་མ་རྣམས་སུ་བཀོད། 1312ལོ་ནས་སྣར་ཐང་གི་དགེ་བཤེས་མཁས་པ་འཇམ་གག་པ་པཀྵི་བླ་མར་གདན་དྲངས་ནས་རང་གི་བླ་མ་བཅོམ་ལྡན་རིག་རལ་ལ་ཤོག་བུ་སྣག་ཚ་ཕུལ་ནས་བསྐུལ་བས་བཅོམ་ལྡན་རིག་རལ་དང་དབུས་པ་བྱང་ཆུབ་བློ་གསལ་སོགས་ཀྱིས་དབུས་གཙང་དང་མངའ་རིས་སོགས་སུ་བཀའ་བསྟན་གྱི་མ་དཔེ་འཚོལ་བསྡུ་གནང་ཐོག་ཞུ་དག་དང་ལེགས་སྒྲིག་བྱས་ཏེ་དཀར་ཆག་རྒྱས་འབྲིང་བསྡུས་གསུམ་མཛད་ནས་བཀའ་འགྱུར་དཀར་ཆག་དང༌། དཔར་ཤིང་མང་བོ་བྱུང༌། དེ་ལས་སྡེ་དགེ་བསྟན་འགྱུར་ལ་པོ་ཏི་བརྒྱ་དང་གསུམ་ཡོད་ཅིང་མདོའི་སྡེ་ཚན་དང༌། སྔགས་ཀྱི་སྡེ་ཚན་གཉིས་སུ་ཕྱེས་ཡོད། མདོའི་སྡེ་ཚན་ལ་འཁོར་ལོ་དང་བོ་འདུལ་བ་ལུང་གི་སྐོར་དང་འཁོར་ལོ་བར་བ་ཤེར་ཕྱིན་གྱི་སྐོར་མདོ་མང་དུ་གྲགས་པ་ཐེག་པ་ཆེ་ཆུང་གི་མདོ་ཅི་རིགས་ཕྱོགས་གཅིག་ཏུ་བསྒྲིགས་པའི་སྐོར་གསུམ་དུ་ ཕྱེས་ཡོད་ལ་གསང་སྔགས་རྒྱུད་འབུམ་དུ་གྲགས་པའི་སྐོར་ལ་རྣལ་འབྱོར་བླ་མེད་དང༌། རྣལ་འབྱོར་རྒྱུད༌། སྤྱོད་རྒྱུད། བྱ་བའི་རྒྱུད་བཅས་སྡེ་ཚན་བཞིར་ཕྱེས་ཡོད།
③བསྟན་འགྱུར་ནི་རྒྱ་གར་ནག་གི་བསྟན་བཅོས་བོད་དུ་འགྱུར་བ་ཡིན་ཀྱང༌། དེའི་མཇུག་ཏུ་བོད་མིས་བརྩམས་པའི་བསྟན་བཅོས་ཀྱང་མི་ཉུང་བ་ཞིག་ཡོད། ཡིན་ནའང༌། ཕྱིས་སུ་དེའི་ནང་དུ་བོད་ཀྱི་ བསྟན་བཅོས་གཞུག་མི་ཆོག་པའི་བཀས་བཅད་མཛད། བསྟན་འགྱུར་གྱི་དཀར་ཆག་མཛད་ཚུལ་སོགས་བཀའ་འགྱུར་དང་འདྲ་ལ། བསྟན་འགྱུར་དཀར་ཆག་ཐོག་མ་སྣར་ཐང་བཀའ་འགྱུར་དང་འདྲ་ལ་སྡེ་དགེའི་བསྟན་འགྱུར་ལྟར་ན། བསྟོད་ཚོགས། རྒྱུད། ཤེར་ཕྱིན། དབུ་མ། མདོ་སྡེ། སེམས་ཙམ། མངོན་པ། འདུལ་བ། སྐྱེས་རབས། འཁྲི་ཤིང༌། སྤྲིངས་ཡིག སྒྲ་མདོ། གསོ་རིག སྣ་ཚོགས་བཅས་སྡེ་ཚན་བཅོ་བརྒྱད་ལ་པོ་ཏི213བཞུགས།
④ཆོས་འཁོར་ནི་འཁོར་ལོ་རིན་པོ་ཆེ་དང་བྱེད་ལས་ཆོས་མཚུངས་པའི་ཆོས་འཁོར་ཏེ། བྱེ་སྨྲས་མཐོངལམ་ཁོ་ན་ཆོས་འཁོར་ཏེ་མཐོང་ལམ་ལ་བདེན་པ་མྱུར་དུ་རྟོགས་པས་མྱུར་དུ་འགྲོ་བ། བདེན་པ་སྔ་མའི་དམིགས་རྣམ་འདོར་བ་དང་ཕྱི་མ་འཇུག་པ། བར་ཆད་མེད་ལམ་གྱིས་སྤང་བྱའི་ཐོབ་པ་གཅོད་པས་མ་རྒྱལ་བ་ལས་རྒྱལ་བར་བྱེད་པ་དང༌། རྣམ་གྲོལ་ལམ་གྱིས་སྤང་བྱ་དང་བྲལ་བའི་ཐོབ་པ་འདྲེན་པས་རྒྱལ་བ་རྣལ་དུ་འགོད་པ། ཁམས་གོང་མའི་བདེན་པ་ལ་དམིགས་པས་འཕར་བ། འོག་མའི་བདེན་པ་ལ་དམིགས་པས་འབབ་པ་སྟེ་དྲུག་གིས་ཆོས་མཐུན་པར་བཞེད། བཙུན་པ་དབྱངས་སྒྲོག་ནི་འཕགས་ལམ་བརྒྱད་ཆོས་འཁོར་ཡིན། འཁོར་ལོ་ལ་ཡོད་པའི་ལྟེ་བ། གཅོད་པའི་རྩིབས། སྡུད་པའི་མུ་ཁྱུད་དང་ཆོས་མཐུན་པ་ཡིན་ཕྱིར་ཏེ་ངག་ལས་མཐའ་འཚོ་བ་གསུམ་ལྟེ་བ་དང་མཐུན་ཏེ་དེ་གསུམ་ཚུལ་ཁྲིམས་ཀྱི་བསླབ་པ་ཡིན་པས་ཏིང་ངེ་འཛིན་དང་ཤེས་རབ་ཀྱི་རྟེན་བྱེད་ཅིང༌། ལྟ་བ། རྟོག་པ། རྩོལ་བ་གསུམ་རྩིབས་དང་མཐུན་ཏེ་ཤེས་རབ་ཀྱི་བསླབ་པ་ཡིན་པས་མི་མཐུན་ཕྱོགས་གཅོད་པའི་ཕྱིར། ཏིང་ངེ་འཛིན་མུ་ཁྱུད་དང་མཐུན་ཏེ་ལྟ་བ་སོགས་རྩེ་གཅིག་པའི་ཚུལ་གྱིས་དམིགས་པ་ལ་འཛིན་པའི་ཕྱིར་རོ་ཞེས་བཞེད་དོ།།
⑤མངོན་རྟོགས་རྒྱན་སོགས་བྱམས་ཆོས་དང་འབྲེལ་བའི་ཆོས་ཉི་ཤུ་ཡོད་དེ། བྱམས་ཆོས་སྡེ་ལྔ་དང་ཐོགས་མེད་ཀྱི་ས་སྡེ་ལྔ། སྡོམ་རྣམ་གཉིས། དབྱིག་གཉེན་གྱི་པྲ་ཀ་ར་ཎ་སྡེ་བརྒྱད་དེ་ས་སྡེ་ལྔ་ལས་གང་ཟག་གཅིག་ལམ་སྒྲུབ་པའི་མཐུན་ཕྱོགས་ཀྱི་རིམ་པ་སྟོན་པ་སའི་དངོས་གཞི་དང༌། དེའི་དོན་གཙོ་བོར་གཏན་ལ་འབེབ་པ་རྣམ་པར་གཏན་ལ་དབབ་པ་བསྡུ་བ་གཉིས་བརྗོད་བྱ་དོན་གྱི་ཆ་གཙོ་བོར་གཏན་ལ་འབེབ་པ་ཡིན་ལ། ཚིག་གི་ཆ་སྡེ་སྣོད་གསུམ་དུ་བསྡུས་པའི་གཞི་བསྡུ་བ། ཀུན་བྱང་གི་རྣམ་གྲངས་སྟོན་པའི་རྣམ་གྲངས་བསྡུ་བ་གཉིས་ནི་རྗོད་བྱེད་ཚིག་གི་ཆ་བརྟག་པའི་དབང་དུ་བྱས་པ་ཡིན། རྣམ་པར་བཤད་པའི་སྒོ་བསྡུ་བ་ནི་ཚིག་དོན་གཉིས་ཀ་སྦྱར་ནས་འཆད་ཉན་གྱིས་གཏན་ལ་འབེབ་ཚུལ་ཡིན། པྲ་ཀ་ར་ཎ་སྡེ་བརྒྱད་ནི་མདོ་སྡེ་རྒྱན་གྱི་འགྲེལ་བ་དང༌། དབུས་མཐའ་རྣམ་འབྱེད་ཀྱི་འགྲེལ་བ། ཆོས་ཉིད་རྣམ་འབྱེད་ཀྱི་འགྲེལ་བ། རྣམ་བཤད་རིག་པ། ལས་གྲུབ་པའི་རབ་བྱེད། ཕུང་བོ་ལྔའི་རབ་བྱེད། ཉི་ཤུ་ བའི་རབ་བྱེད། སུམ་ཅུ་བའི་རབ་བྱེད་དེ་བརྒྱད་དོ།།ཁ་ཅིག་གིས་ཆོས་ཉིད་རྣམ་འགྲེལ་མི་འདྲེན་པར་རྟེན་འབྲེལ་མདོ་འགྲེལ་འདྲེན་ནོ།།
སེམས་ཙམ་པའི་ལུགས་ཀྱི་ལྟ་བའི་གནད་ཤེས་པ་ལ་ཐོག་མར་བག་ཆགས་ལ་གོ་བ་ཆགས་དགོས་ཏེ། སྤྱིར་བག་ཆགས་ལ་མངོན་པར་བརྗོད་པའམ་སྤྲོས་པའི་བག་ཆགས། བདག་ལྟའམ་འཇིག་ལྟའི་བག་ཆགས། སྲིད་པའི་ཡན་ལག་གི་བག་ཆགས། རིགས་མཐུན་ཀྱི་བག་ཆགས་དང་བཞི་ཡོད་པའི་ཕྱིར། དང་བོ་མངོན་པར་བརྗོད་པའམ་སྤྲོས་པའི་བག་ཆགས་ནི། སྔོན་འཛིན་མིག་ཤེས་ལ་སྔོན་པོ་རང་འཛིན་རྟོག་པའི་ཞེན་གཞིར་རང་མཚན་གྱིས་གྲུབ་པར་སྣང་བ་ལ་དབང་བྱེད་པའི་བག་ཆགས་ལྟ་བུ་སྟེ། མདོར་ན་འདི་ནི་ཤེས་པ་ལ་ཡུལ་གྱི་སྤྲོས་པ་སྣ་ཚོགས་འཆར་བར་བྱེད་པའི་ལས་ཅན་ཞིག་གོ། དེ་ཡང་འཁོར་བ་ཐོག་མ་མེད་པ་ནས་ཡིད་ཤེས་གཙོ་འཁོར་དང་བཅས་པས་ཡུལ་སྣ་ཚོགས་ཡུལ་ལ་བྱེད་ཅིང་བསམ་པ་རྒྱུ་ཞིང་འཇུག་པ་ལ་ཡིད་ཀྱིས་མངོན་པར་བརྗོད་པ་ཞེས་བྱ་སྟེ་བུམ་པ་ཞེས་བརྗོད་པའི་སྒྲས་བུམ་པ་བརྗོད་པ་བཞིན་ནོ། །གཉིས་པ་བདག་ལྟའམ་འཇིག་ལྟའི་བག་ཆགས་ནི་བདག་གཞན་རིས་སུ་བཅད་ནས་འཛིན་པའི་བདག་ཏུ་འཛིན་པའི་ལྟ་བ་བསྐྱེད་པ་ལ་དབང་བྱེད་པའི་བག་ཆགས་དང༌། གསུམ་པ་སྲིད་པའི་ཡན་ལག་གི་བག་ཆགས་ནི། དགེ་བ་དང་མི་དགེ་བའི་བག་ཆགས་ཏེ་སྲིད་པའམ་འཁོར་བར་སྐྱེ་འཆི་སྣ་ཚོགས་སྒྲུབ་པར་བྱེད་པའི་ནུས་པའོ། །དེས་ན་སོ་སྐྱེས་རྒྱུད་ཀྱི་མངོན་སུམ་རྣམས་ནི་དེ་ལྟ་བུའི་རིགས་མཐུན་ཀྱི་བག་ཆགས་དང་མངོན་པར་བརྗོད་པའི་བག་ཆགས་འཁོར་བ་ཐོག་མ་མེད་པ་ནས་བསགས་ཤིང་བརྟན་པར་བྱས་པ་ལས་བྱུང་བའི་མི་བསླུ་བ་ཞེས་བརྗོད་པའི་ཕྱིར་རོ། །བཞི་བ་རིགས་མཐུན་གྱི་བག་ཆགས་ནི་སྔོན་འཛིན་མིག་ཤེས་སྔོན་པོ་སྔོན་པོ་སྣང་བ་ལ་དབང་བྱེད་པའི་བག་ཆགས་ལྟ་བུའོ། །དེ་ཡང་བདག་འཛིན་གང་ཟག་གི་བདག་འདྲའི་རྣམ་པ་འཆར་བ་དེ་བདག་ལྟའི་བག་ཆགས་ཀྱི་དབང་གིས་དང༌། སྔོན་འཛིན་མིག་ཤེས་ལ་སྔོན་པོ་སྔོན་པར་སྣང་བ་རིགས་མཐུན་གྱི་བག་ཆགས་ཀྱི་དབང་གིས་དང༌། ཡུལ་གཅིག་ལ་བརྟེན་ནས་སྤྲོས་པ་སྣ་ཚོགས་སུ་འཆར་བ་ནི་མངོན་པར་བརྗོད་པའི་ བག་ཆགས་ཀྱི་དབང་གིས་དང༌། མངོན་ཤེས་ལ་ཡུལ་ཤར་བ་ནི་རང་གི་བདག་རྐྱེན་ཞི་ལྷག་ཟུང་འབྲེལ་གྱི་དབང་གིས་དང༌། རྣམ་མཁྱེན་ལ་ཡུལ་རྣམས་འཆར་བ་ཚོགས་གཉིས་ཀྱི་ནུས་པའི་དབང་གིས་འཆར་བའི་ཕྱིར། ཤེས་པ་ཡིན་ན་ཁྱོད་ཀྱི་དམིགས་རྐྱེན་བདག་རྐྱེན་དེ་མ་ཐག་རྐྱེན་གསུམ་ག་ཡོད་པས་ཁྱབ་པས་ན་རྟོག་པ་ཐམས་ཅད་ཀྱི་དམིགས་རྐྱེན་ལ་བག་ཆགས་རེ་འཇོག་དགོས་ཏེ་རྟོག་པ་ཡུལ་གྱི་རྣམ་པ་ཡང་བག་ཆགས་ཀྱི་དབང་གིས་འཆར་དགོས་པས་ཁྱབ་པའི་ཕྱིར་རོ།།
⑥བསྟན་བཅོས་ལ་ཁྱད་པར་བཞི་དང་ལྡན་ཏེ། མཐོ་རིས་དང་ཐར་བ་འཐོབ་པའི་ཐབས་སོགས་བརྗོད་པས་བརྗོད་བྱ་དོན་དང་ལྡན་པ། ཚིག་སྔ་ཕྱིའི་འབྲེལ་ཆགས་པས་རྗོད་བྱེད་ཚིག་གི་སྐྱོན་དང་བྲལ་བ། ཁམས་གསུམ་གྱི་ཉོན་མོངས་ཅི་རིགས་སྤང་ཕྱིར་དུ་གསུངས་པས་དེ་སྤང་བར་འགྱུར་བའི་བྱེད་ལས་ཅན། དགོས་པ་ཉོན་མོངས་པ་དང་སྡུག་བསྔལ་ཞི་བའི་ཕན་ཡོན་སྟེ་བཞི་ཡིན་ལ་འདི་ལྡན་པར་ཁྱད་པར་བཞི་ལྡན་གྱི་གསུང་རབ་ཟེར་རོ།།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 1873671 位访客


c: text/html

text:
༸གོང་ས་མཆོག་གི་བཀའ་དགོངས་བཞིན་རྒྱ་གར་དབུས་གཞུང་ནས་བོད་སློབ་ཟུར་འཛུགས་ཀྱིས་ཕྲུ་གུའི་ཤེས་ཡོན་རིན་མེད་དགོངས་བཞེས་བྱུང་ཡོད་ཀྱང་། ཕྱི་ལོ་ ༡༩༧༥ ནས་བཟུང་བོད་སློབ་འཛིན་ཚོགས་ཀྱིས་སློབ་ཕྲུག་ཕ་མའི་ངོས་ནས་སློབ་དོད་འབུལ་དགོས་པའི་བཀོད་ཁྱབ་འབྱོར། སྐབས་དེར་ཕ་མ་མང་པོ་ཞིག་གི་གནས་སྟངས་སྐྱོ་ཞིང་ཕྲུ་གུའི་སློབ་ཡོན་འབུལ་ཐབས་མེད་པར་བརྟེན། ཤེས་རིག་ལས་ཁུངས་ནས་ཕྲུ་གུ་རྣམས་ཀྱི་ཤེས་ཡོན་གལ་ཆེ་དོན་ཆེན་དུ་བརྩིས་ཏེ། ཕྱི་རྒྱལ་རོགས་ཚོགས་ཁག་བརྒྱུད་སློབ་ཡོན་འབོད་སྐུལ་གནང་རྒྱུའི་ལས་རིམ་འགོ་འཛུགས་ཀྱིས་ད་ཡོད་སློབ་ཡོན་སྡེ་ཚན་འདི་བཙུགས་ཏེ་ཕྲུ་གུ་རྣམས་ལ་ཤེས་ཡོན་གོ་སྐབས་ཐོབ། རིམ་བཞིན་སློབ་ཕྲུག་འཕེལ་རྒྱས་ཆེན་པོ་བྱུང་བ་དང་སློབ་གྲྭ་ཁག་ནས་སློབ་ཕྲུག་ཐོན་འགོ་ཚུགས་ཏེ་མཐོ་རིམ་སློབ་ཡོན་འབུལ་རྒྱུ་སོགས་ལས་གཞི་རྒྱ་བསྐྱེད་བྱུང༌། མཐོ་རིམ་སློབ་ཡོན་དེ་ཡང་ཡིག་རྒྱུགས་ཀྱི་བརྒྱ་ཆ་རྩེ་བཏོག་གིས་བགོ་འགྲེམས་གནང་ལམ་ཡོད་པ་དང༌། ཕྱོགས་མཚུངས་ཉམ་ཐག་ཨང་ཐོབ་ཀྱི་ཕྲུ་གུ་རྣམས་ལ་དམིགས་བསལ་དགོངས་བཞེས་ཀྱིས་མཐོ་རིམ་སློབ་ཡོན་ཆ་བགོས་ཞུ་བཞིན་ཡོད་ལ། ད་ལྟའི་འཆར་སློབ་ཡོན་ཡོང་ཁུངས་གཙོ་བོ་ནི་དགའ་ལྡན་ཕོ་བྲང་ཡིག་ཚང་དང༌། ཕྱི་རྒྱལ་རོགས་ཚོགས་ཁག བོད་རིགས་ཚོགས་སྒེར་འབྱོར་ལྡན་ཁག་ཅིག་ཆགས་ཡོད།
ཕྱི་ལོ་ ༢༠༠༤ ལོར་བཀའ་ཤག་གིས་སྒྲིག་འཛུགས་བསྐྱར་བཅོས་གནང་སྐབས། རོགས་སྐྱོར་སྡེ་ཚན་ཞེས་མིང་བསྒྱུར་ཐོག་ནང་གསེས་མཐོ་རིམ་སློབ་ཡོན་ཚན་པ་དང༌། གཞི་རིམ་སློབ་ཡོན་དང་སློབ་འཇུག་ཚན་པ་གཉིས་སུ་གཏན་འབེབས་གནང་ཡོད།
(18770)

robotstxt: allowed

filter: keep


text:
བོད་ཀྱི་ན་གཞོན་གླུ་པ་གྲགས་ཅན་བཀྲ་ཤིས་ཕུན་ཚོགས་ལ་བཅར་འདྲི་བྱས་པ།
འཇམ་དབྱངས་ཀྱིས་འོས་སྦྱོར་བྱས།
མདོ་འཛིན་པ། ད་ལོ་ཀྲུན་ཅང་《浙江》བརྙན་འཕྲིན་ཁང་གིས་གཙོ་གཉེར་གནང་བའི་སྐབས་གཉིས་པའི་ཀྲུང་གོའི་གླུ་སྒྲ་གསར་པ་《中国新歌声》ཞེས་པའི་འགྲན་སྡུར་ནང་ཞུགས་མཁན་བོད་ཀྱི་གཞས་པ་བཀྲ་ཤིས་ཕུན་ཚོགས་ལགས་དང་མཉམ་དུ་བགྲོ་གླེང་ཞུ་རྒྱུ་ཡིན།
དྲི་བ། བཀྲ་ཤིས་ཕུན་ཚོགས་ལགས། སྐུ་ཁམས་བཟང་། སྔོན་ལ་རྒྱ་ཆེ་བའི་གསན་མཁན་དང་གཟིགས་མོ་པ་ལྷན་རྒྱས་ལ་རང་ཉིད་ངོ་སྤྲོད་ཉུང་བསྡུས་ཤིག་གནང་རོགས།
ལན། བཀྲ་ཤིས་ཕུན་ཚོགས། གུས་པའི་ཕ་ཡུལ་ནི་གཞིས་ཀ་རྩེ་ནས་ཡིན། ལས་རིགས་ནི། གཞིས་ཀ་རྩེ་ལས་རིགས་ལག་རྩའི་སློབ་གྲྭའི་ཨང་རྩིས་དགེ་རྒན་ཞིག་ཡིན།
དྲི་བ། སྐུ་ཉིད་ད་ལྟའི་ཀྲུང་གོའི་གླུ་སྒྲ་གསར་པའི་ནང་འགྲན་ཞུགས་གནང་དགོས་པའི་བསམ་པའི་ཀུན་སློང་གང་འདྲ་ཞིག་ཡོད་དམ།
ལན། བཀྲ་ཤིས་ཕུན་ཚོགས། ང་རང་ཉིད་ལ་མཚོན་ན་སློབ་ཆུང་སྐབས་ནས་གླུ་གཏོང་རྒྱུ་ལ་དགའ་མོས་ཡོད། སྐབས་དེ་དུས་ནས་བཟུང་ད་སྐབས་ལོ་སུམ་ཅུ་མ་ཟིན་བར་དུ་གླུ་གཏོང་ནས་ཡོང་བ་ཡིན། ཐོག་མར་གླུ་གཞས་ཀྱི་ལམ་ཁ་ཞུགས་དུས་མི་ཕལ་མོ་ཆེ་ཞིག་ལ་སྐད་གྲགས་ཆེན་པོ་ཞིག་བཟོ་དགོས་བསམ་པའི་སེམས་ཁམས་དེ་ཡོད་པ་བཞིན་རང་ཉིད་ལའང་སེམས་ཁམས་དེ་འདྲ་ཡོད་མྱོང་། ཡིན་ན་ཡང་།རིམ་པའི་ལོ་ན་སོན་དུས་སྔོན་གྱི་བསམ་ཚུལ་དེ་དག་འགྱུར་བ་འགྲོ་ནས་གླུ་དབྱངས་རང་སྟེང་ནས་བདེ་སྐྱིད་ཀྱི་ཚོར་སྣང་ཞིག་ཐོབ་ཀྱིན་འདུག་པས་ཚོར་སྣང་དེ་ཧ་ཅང་སྐྱིད་པོ་ཞིག་འདུག ཉེ་སྔོན་ལྷ་ས་ལ་གླུ་གཞས་སྒྲིག་མཁན་གྲོགས་པོ་ཁ་ཤས་ཡོད་པ་དེ་དག་གིས་བཤད་རྒྱུར། ཀྲུང་གོའི་གླུ་སྒྲ་གསར་པ་ཞེས་པའི་འགྲན་སྡུར་ཞིག་ཡོད་ཚུལ་དང་། དེ་ནི་འགྲན་སྡུར་གཞན་དང་མི་འདྲ་བར་བོད་པ་དག་ལའང་གོ་སྐབས་ཤིག་འདུག་པས་དེར་འགྲན་ཞུགས་གནང་བ་ཡིན་ན་ཡག་འདུག་པོ་ཅེས་བཤད་བྱུང་། དང་ཐོག་ང་རང་ལ་ཡིད་ཆེས་དེ་ཙམ་བྱུང་མ་སོང་། ཡིན་ན་ཡང་།གྲོགས་པོ་དག་གིས་དེར་འགྲན་ཞུགས་གནོངས་དང་སྒོར་མོ་སོགས་ནི་སྤྲད་དགོས་ཀྱི་མི་འདུག་ཅེས་བཤད་བྱུང་། དེ་བས་ང་རང་འགྲན་ཞུགས་དེའི་ནང་འཛུལ་ཞུགས་བྱས་པ་ཡིན། དང་ཐོག་ང་རང་གི་སེམས་ནང་ལ་བོད་ཀྱི་འགྲན་ཞུགས་དག་གི་ནང་ནས་ཨང་བཅུ་པའི་ནང་དུ་ཚུད་ན་འགྲིག་གི་འདུག་སྙམ་པའི་བསམ་བློ་ཞིག་ཁུར་ནས་ཡོང་བ་ཡིན། འོན་ཀྱང་མ་བསམ་ས་ནས་བོད་ཀྱི་ཨང་དང་པོ་ཐོབ་བྱུང་བས་སེམས་ནང་དགའ་ཚོར་ཧ་ཅང་ཆེན་པོ་ཞིག་བྱུང་སོང་།
དྲི་བ། ལོ་ལྔ་ཙམ་ཀྲུན་ཅང《浙江》རྙན་འཕྲིན་ཁང་གིས་འགྲན་སྡུར་དེ་གཙོ་གཉེར་བྱས་པ་རེད། དེ་དག་ཁྱེད་ཀྱིས་གཟིགས་མྱོང་ཡོད་དམ།
ལན། བཀྲ་ཤིས་ཕུན་ཚོགས། ལོ་ལྟར་རིམ་བཞིན་ལྟ་གི་ཡོད། ལྟ་དགོས་པའི་རྒྱུ་མཚན་གཙོ་བོ་ནི། ང་རང་གཞས་ལ་ཧ་ཅང་དགའ་བས་དེ་དག་གི་ནང་ནས་གཙོ་བོ་གཞས་སུས་ཡག་པོ་གཏོང་གི་ཡོད་མེད་ལྟ་རྒྱུ་མ་ཡིན་པ།ང་རང་གིས་ཤེས་པའི་གཞས་དག་སྒྱུར་བཟོ་དང་དབྱངས་འགྲོས་གཏོང་སྟངས་མི་འདྲ་བའི་ཐོག་ནས་གཏོང་ཡོང་དུས་གཞན་གྱི་ལེ་ཚན་བལྟས་པ་གསོན་ཉམས་དོད་པ་དང་སྤྲོ་སྣང་ཧ་ཅང་ཆེན་པོ་སྟེར་གྱིན་འདུག་པས་ལོ་ལྟར་རིམ་བཞིན་ལྟ་བཞིན་ཡོད།
དྲི་བ། གོང་ནས་སྐུ་ཉིད་ཀྱིས་སྒྱུར་བཟོའི་སྐོར་གསུང་པ་ནང་བཞིན། སྐུ་ཉིད་ཀྱི་གཞས་དེའང་ཧ་ཅང་ལེགས་པའི་སྒྱུར་བཟོ་གནང་འདུག དེའི་ནང་དུ་བོད་ཀྱི་གཞས་མ་གཏམ་ཡོད་པ་དང་མཐའ་མཇུག་ལ་རྒྱ་གར་གཞས་ཡོད་པ་སོགས་ཀྱིས་སློབ་སྟོན་རྒན་ལགས་དང་ལྟད་མོ་བ་རྣམ་པ་ཧང་སང་དགོས་པ་ཞིག་བཟོས་བྱུང་། ངས་ཀྱང་བལྟས་པ་ཡིན། ང་རང་ཚོ་སྤོབས་པ་སྐྱེ་དགོས་པ་ཞིག་འདུག སྐུ་ཉིད་ཀྱིས་གཞས་དེ་སྒྱུར་བཟོ་དེ་འདྲ་བྱེད་དགོས་པའི་བསམ་བློ་གང་འདྲ་ཞིག་འཁོར་བྱུང་ངམ།
ལན། བཀྲ་ཤིས་ཕུན་ཚོགས། འདི་འདྲ་ཞིག་རེད་འདུག དང་ཐོག་འགྲན་ཞུགས་བྱེད་དུས་ཧྲང་ཧེ《上海》ལ་འགྲན་ཞུགས་ཀྱི་ཚོགས་པ་ཚོགས་མི་གཅིག་སྟོང་ཡོད་པ་ཞིག་འདུག ཚོགས་མི་དེ་དག་གི་ནང་ནས་རིམ་པའི་གདམ་གསེས་བྱས་ནས་བརྒྱ་དང་བརྒྱད་ཅུ་བྱས་ནས་ཡར་སྡུད་བཞིན་འདུག དེའི་ནང་དུ་ཚུད་ཚར་དུས་རང་ཉིད་ཀྱིས་གཞས་གང་ཤེས་ཡོད་ཚད་གཏོང་དུ་བཅུག་གི་འདུག དེ་དག་གཏོང་ཚར་དུས་ཁོང་ཅག་ལ་གཞས་གཏོང་མཁན་དག་རྒྱུས་མངའ་ཅུང་ཙམ་ཡོད་པར་གྱུར་འདུག ད་གཟོད་གཞས་ཤིག་གཏན་ཁེལ་བྱས་ནས་གཏོང་བཅུག་གི་འདུག གཞས་དེའི་དཀྱིལ་དུ་གཞས་འདྲ་མིན་མང་པོ་ཞིག་བཞག་བཅུག་གི་འདུག རང་གིས་ཀྱང་དམངས་གཞས་མང་པོ་ཞིག་གཏོང་བ་ཡིན། ཁོང་ཚོས་རི་བོ་སྟོད་དེ་ཧ་ཅང་སྙན་པོ་འདུག་ཟེར་ནས་དཀྱིལ་དུ་བཞག་པ་རེད། རྗེས་སུ་ཀྲུང་གོའི་ཕུལ་བྱུང་དགེ་རྒན་ལིས་ཀྲོ《刘卓老师》ཡིས་ང་ལ་གཞས་དེའི་གདངས་དེ་གཏོང་ཡོང་དུས་མཇུག་ཏུ་འཁྲུག་པོ་འགྱུར་འགྲོ་བ་དང་ཡང་སྔར་བཞིན་འཇམ་པོ་ཞིག་གྱུར་འགྲོ་གི་རེད། བོད་སྐད་ཀྱི་དམངས་གཞས་མིན་པ་གཞན་པ་དེ་འདྲ་བར་དུ་བཅུག་རྒྱུ་ཡོད་དམ་ཟེར་ནས་ལས་འགན་ཞིག་སྤྲད་བྱུང་། ཉི་མ་གཉིས་ཀྱི་ནང་དུ་ང་རང་གིས་བསམ་བློ་གཏོང་བ་ཡིན། ནམ་རྒྱུན་ང་རང་གཞས་མ་གཏམ་ལ་དགའ་པོ་ཡོད་པ། ཡིན་ན་ཡང་། བྱང་ཆུབ་པ་དེ་འདྲ་ཞིག་མེད། བར་དུ་བཅུག་རྒྱུ་དེ་གཞས་མ་གཏམ་ཞིག་བཅུག་པས་ཡག་པོ་ཡོང་བའི་སྣང་བ་ཞིག་སྐྱེ་བྱུང་། མཇུག་ཏུ་རྒྱ་གར་གཞས་ཤིག་བཅུག་པ་ཡིན། ཉིན་གཉིས་ཀྱི་རྗེས་སུ་རྒན་ལགས་ཀྱི་མདུན་དུ་གཏོང་ཡིན་པས་ཧ་ཅང་ཡག་པོ་འདུག་པའི་གཞས་དེ་གཏན་ཁེལ་བྱས་ན་འགྲིག་གི་འདུག་ཅེས་གསུང་བྱུང་། བརྒྱུད་རིམ་དེ་འདྲ་ཞིག་རེད།
དྲི་བ། སྐུ་ཉིད་ཀྱིས་གླུ་གཞས་དེ་གཏོང་སྐབས་སློབ་སྟོན་དགེ་རྒན་དག་ལ་ཚོར་སྣང་གསར་པ་ཞིག་སྤྲད་ཡོད་པའི་སྣང་བ་ཤར་སོང་ལ། རྒན་ལགས་གསུམ་གྱིས་ཁྱེད་ལ་གདེང་འཇོག་མཐོན་པོ་གནང་བྱུང་། ཁྱེད་ཀྱིས་རྒན་ལགས་གསུམ་ཡོད་པའི་ནང་ནས་རྒན་ལིས་ཧམ《刘欢老师》བདམས་པའི་རྒྱུ་མཚན་གང་ཡིན་ནམ།
ལན། བཀྲ་ཤིས་ཕུན་ཚོགས། རྒྱུ་མཚན་དང་པོ། རྒན་ལགས་ངེད་གཉིས་ལས་ཀ་འདྲ་པོ་ཡིན་པས་ཡིན། ང་རང་གཉིས་ཀ་དགེ་རྒན་རེད། སྐུ་རྩེད་ཞུས་ཡིན། ཀྲུང་གོའི་གླུ་སྒྲ་གསར་པ་ཡིན་ན་རེད། ལེ་ཚན་གཞན་པ་ཡིན་ན་རེད། རྒན་ལིས་ཧམ《刘欢老师》མི་རིགས་ཀྱི་རོལ་དབྱངས་ལ་དགའ་པོ་དང་ཞིབ་འཇུག་ཡག་པོ་བྱེད་མཁན་ཞིག་རེད། མ་གཞི་ཁོང་གླུ་སྒྲ་གསར་པའི་ནང་དུ་ཞུགས་ནས་དར་སྲོལ་ཆེ་བའི་གཞས་གཏོང་དགོས་པའི་བསམ་བློ་ཤུགས་ཆེན་འདུག ཡིན་ན་ཡང་། ང་རང་བྱང་ཆ་ཆེ་ཤོས་དེ་མི་རིགས་ཀྱི་གཞས་གཏོང་རྒྱུ་དེ་ཡིན་པས་ང་རང་དེ་གཉིས་ཟུང་འབྲེལ་ཡོང་རྒྱུ་བསམ་བློ་ཤུགས་ཆེན་ཡོད་པས་རྒན་ལིས་ཧམ《刘欢老师》ལགས་གདམ་དགོས་པའི་རྒྱུ་མཚན་གཙོ་བོ་དེ་ཡིན།
དྲི་བ།འགྲན་སྡུར་དང་པོའི་ནང་དུ་སྐུ་ཉིད་ལ་གྲུབ་འབྲས་ཧ་ཅང་ཡག་པོ་ཐོབ་ཡོད་རེད། ད་སྐབས་དྲྭ་ལམ་དང་སྐད་འཕྲིན་ཁག་གི་སྟེང་དུ་བོད་ཀྱི་གཞས་པ་བཀྲ་ཤིས་ཕུན་ཚོགས་ཟེར་ན་ངོ་མི་ཤེས་མཁན་མེད་པ་ལྟ་བུ་རེད་འདུག ཁྱེད་རང་ཆེད་ལས་གཞས་པ་མིན་པས་དེ་དག་གི་བརྒྱུད་རིམ་ནང་དཀའ་ཁག་མང་པོ་ཞིག་འཕྲད་ཡོད་རྒྱུ་རེད་ལ་ཉམས་མྱོང་ཡང་གང་འཚམ་རག་ཡོད་རྒྱུ་རེད་བསམ་གྱིན་འདུག
ལན། བཀྲ་ཤིས་ཕུན་ཚོགས། སྔོན་ཆད་བོད་ནས་འགྲན་སྡུར་ནང་ཞུགས་ནས་བྱ་དགའ་མང་པོ་རག་མྱོང་ཡོད། ཡིན་ན་ཡང་། འགྲན་སྡུར་མ་བྱས་སྔོན་གཞས་བྱང་ཆུབ་པ་འགའ་གྲ་སྒྲིག་བཟོ་བ་ལས་གང་ཡང་ཡོད་མ་རེད།དེ་དག་རིམ་པ་བྱས་ནས་གཏོང་། ཡག་པོ་བྱུང་ན་བྱ་དགའ་ཨང་དང་པོ་གཉིས་སོགས་ཐོབ་པ་རེད། མ་བྱུང་ན་དེ་ག་རེད། འགྲན་སྡུར་འདིའི་སྐབས་ང་རང་ཧྲང་ཧེ་སླེབས་དུས་གཞས་ཤིག་ཐོངས་དང་ཟེར། ངས་གཞས་གཉིས་གཏོང་བ་ཡིན། ད་རུང་ཡོད་དམ་ཟེར། ཡོད་ཟེར་ནས། ཐེངས་མ་གཅིག་ལ་གཞས་བཅུ་གཏོང་བཅུག་བྱུང་། དེ་ནས་གཞས་རྫོགས་པའི་ཟོལ་འདྲ་བྱེད་ཀྱིན་འདུག དེ་ནས་དེ་རིང་མལ་གསོ་བྱོས། སང་ཉིན་གཞས་བཅུ་གྲ་སྒྲིག་བཟོས་ནས་ཤོག་ཟེར་གྱིན་འདུག དཀའ་ངལ་ཆེ་ཤོས་དེ་ནམ་རྒྱུན་དང་མི་འདྲ་བར་མང་པོ་ཧ་ཅང་དགོས་ཀྱི་འདུག དཔེར་ན། རྒྱ་གཞས་ཡོད་པ། ཕྱི་རྒྱལ་གཞས་ཡོད་པ། དབྱངས་དལ་མོ་དང་མགྱོགས་པོ་སོགས་སྣ་འཛོམས་མང་པོ་ཞིག་དགོས་ཀྱིན་འདུག ནམ་རྒྱུན་ཡིན་ན་གཞས་ཟེར་དུས་སྣང་བ་སྐྱིད་བྱེད་འདྲ་གཏོང་གི་ཡོད་པ་ལས་ཞིབ་ཆ་དེ་ཙམ་ཡོད་མ་རེད། དེ་རིང་དེ་འདྲ་མ་ཡིན་པ། ཆ་ཚང་ཞིབ་ཆ་དགོས་པར་མ་ཟད་ཧ་ཅང་བྱང་ཆ་ཅན་དགོས་ཀྱི་འདུག་པས་དཀའ་ངལ་ཆེ་ཤོས་ཤིག་བྱུང་སོང་། གཞས་གཏོང་མཁན་གཞན་དག་ལ་གཞས་གང་གཏོང་དགོས་ན་ཐད་ཀར་གཏོང་རྒྱུ་ཡོད་མཁན་ཤ་སྟག་རེད་འདུག ནམ་རྒྱུན་བཤད་སྲོལ་ལ། གོ་སྐབས་ནི་མི་གྲ་སྒྲིག་ཅན་ལ་ཡོད་ཟེར་བ་བཞིན་གྲ་སྒྲིག་ཕུན་སུམ་ཚོགས་པ་ཞིག་མ་བྱས་ན་ཡོང་ཡ་རེད་མི་འདུག
དྲི་བ། བརྒྱུད་རིམ་དེའི་ནང་དུ་ཉམས་མྱོང་གང་འཚམ་གསོག་འཇོག་ཐུབ་བྱུང་ངམ།
ལན། བཀྲ་ཤིས་ཕུན་ཚོགས།
རྗེས་མ་འགྲན་སྡུར་ཞུགས་པ་ཡིན་ན། སྔོན་མའི་སྣང་བ་སྤྲོ་སྤྲོ་དེས་ཡོང་རྒྱུ་མེད་པར་ཤེས་བྱུང་། གྲ་སྒྲིག་ཕུན་སུམ་ཚོགས་པ་ཞིག་བཟོ་དགོས་ཀྱི་འདུག་མ་གཏོགས་འགག་རྩ་དེེར་སླེབས་དུས་དཀའ་ངལ་མང་པོ་ཞིག་འཕྲད་ཡོང་གི་འདུག
དྲི་བ། འགྲན་སྡུར་དང་པོ་དེ་ཚར་བ་རེད། གྲུབ་འབྲས་ཀྱང་ཧ་ཅང་ཡག་པོ་ཐོབ་ཡོད་རེད། ཉེ་ཆར་འགྲན་སྡུར་གཉིས་པ་དེ་གྲ་སྒྲིག་གནང་བཞིན་པའི་སྒང་ཡིན་ནམ།
ལན། བཀྲ་ཤིས་ཕུན་ཚོགས། དགེ་རྒན་རྣམས་ཀྱིས་སློབ་མ་དགུ་རེ་བསྡུས་ཡོད་རེད། དགུ་པོ་དེ་དག་ལས་ཕན་ཚུན་བསྡུར་རྒྱུ་རེད་འདུག
གཞས་གཉིས་པ་དེ་སྦྱངས་དང་སྦྱང་བཞིན་པ་ཡིན། སྔོན་མའི་དེ་ནང་བཞིན་རེད་མི་འདུག བོད་རིགས་ཀྱི་ཁྱད་ཆོས་ཡོད་པ་བར་དུ་བཅུག་རྒྱུ་དང་སྒྱུར་བཟོ་ཡང་མང་ཙམ་བཟོ་དགོས་ཀྱི་འདུག
དྲི་བ། སྐུ་ཉིད་ལ་འབྱུང་འགྱུར་གྱི་ཕུགས་བསམ་མམ་འཆར་གཞི་གང་འདྲ་ཞིག་ཡོད་དམ།
ལན། བཀྲ་ཤིས་ཕུན་ཚོགས། སྔོན་ཆད་ནས་ད་སྐབས་བར་གཞས་གཏོང་རྒྱུ་དེ་ལ་དགའ་ཞེན་བྱས་ནས་ཡོང་བ་རེད། སློབ་ཆུང་ནས་གཞས་གཏོང་རྒྱུར་ཧ་ཅང་དགའ་མོས་ཡོད། ག་དུས་ཡིན་ན་ཨང་དང་པོ་རག་གི་ཡོད།ནང་དུ་སླེབས་ནས་ཕ་མ་ལ་ཨང་དང་པོ་རག་བྱུང་ཟེར་ནས་བཤད་དུས་ཕ་མས་དོ་སྣང་དེ་ཙམ་གནང་གི་མ་རེད། རྒྱུ་མཚན་ནི། སློབ་སྦྱོང་གཙོ་བོ་བྱེད་དགོས་རེད་མ་གཏོགས་གཞས་ཀྱིས་ལྟོ་སྟེར་གྱི་མ་རེད་ཟེར་ནས་གསུང་གི་རེད། རྗེས་སུ་ལས་ཀ་རག་ཚར་རྗེས་སྔོན་མ་ནང་བཞིན་བཀག་འགོག་དེ་ཙམ་གནང་གི་མ་རེད། ལས་ཀ་ལ་སྐྱོན་མ་རྒྱབ་པའི་རྨང་གཞི་ཐོག་ནས་གཞས་གཏོང་ན་སྐྱོན་ཡོད་མ་རེད་ཟེར་ནས་རྒྱབ་སྐྱོར་ཅུང་ཙམ་གནང་གི་རེད། ད་རིང་ཀྲུང་གོའི་གླུ་སྒྲ་གསར་པའི་ནང་དུ་ཞུགས་ནས་བོད་ཀྱི་ཨང་དང་པོ་ཐོབ་པ་རེད། དེ་ཐོབ་ནས་རྒྱལ་ཡོངས་ཀྱི་འགྲན་སྡུར་ནང་དུ་ཞུགས་ཐུབ་པས་སྔོན་མའི་རྒྱབ་སྐྱོར་དང་འདྲ་གི་མི་འདུག དེར་བརྟེན་སྔོན་མའི་དགའ་ཞེན་ཙམ་མ་ཡིན་པའི་ནང་མི་དག་གིས་རྒྱབ་སྐྱོར་ཞིག་གནང་དུས་དགེ་རྒན་ལས་ཀ་མ་ཡིན་པར་གཞས་པ་ཞིག་གི་ལམ་ཁ་སོང་ན་ཡག་པོ་མེད་འགྲོ་སྙམ་པའི་བསམ་བློ་ཅུང་ཙམ་འཁོར་གྱིན་འདུག སྔོན་མ་ཡིན་ན་བསམ་བློ་དེ་འདྲ་འཁོར་མྱོང་མེད། གང་ཡིན་ཞེ་ན། སྔོན་མ་ཡིན་ན་བོད་ཁུལ་ནས་ང་རང་ལ་མཚོན་ན་གཞས་པའི་མིང་ཡོད་ཙམ་མ་གཏོགས་གང་ཡང་མ་རེད། ཆེད་ལས་གཞས་པ་ཞིག་བྱེད་པའི་སེམས་ཤུགས་རྩ་བ་ནས་མེད། ད་སྐབས་ཡིན་ན་སེམས་ཤུགས་ཅུང་ཙམ་སླེབས་བྱུང་། ཡིན་ན་ཡང་། མ་འོངས་པར་བརྒྱ་ཆ་བརྒྱ་ཆེད་ལས་གཞས་པ་ཞིག་བཟོ་རྒྱུ་ཡིན་ཟེར་ནས་བཤད་ཐུབ་མི་འདུག
དྲི་བ། ཁྱེད་རང་གིས་དེ་སྔོན་གཞས་གཏོང་མྱོང་ཡོད་རེད། ལྷག་པར་དེ་རིང་འགྲན་སྡུར་ཆེན་མོ་འདིའི་ནང་དུ་ཞུགས་ནས་ཁྱེད་ལ་དོ་ཁུར་གནང་མཁན་མི་ཧ་ཅང་མང་པོ་འདུག་པས་ཁོང་རྣམས་ལ་བཀའ་མོལ་གང་འདྲ་ཞིག་གསུང་རྒྱུ་ཡོད་དམ།
ལན། བཀྲ་ཤིས་ཕུན་ཚོགས། དང་པོར། ཐུགས་རྗེ་ཆེ་ཞུ་རྒྱུ་དེ་ཡིན། གང་ཞིན་ཞེ་ན། ནམ་རྒྱུན་ང་རང་གིས་གཞས་གཏོང་ནས་རྒྱ་རིགས་དག་གིས་དགའ་མོས་གནང་གི་རེད་དྲན་པའི་བསམ་བློ་དེ་འདྲ་མེད། ང་རང་མི་རིགས་གཞས་ཤུགས་ཆེན་གཏོང་མཁན་ཞིག་ཡིན་པས་དེ་འདྲ་བསམ་བློ་མེད། དྲྭ་ལམ་ནས་དགའ་མོས་ཆེན་པོ་གནང་མཁན་རྒྱ་རིགས་ཧ་ཅང་མང་པོ་འདུག་ང་རང་སེམས་ནང་དུ་ཡང་དགའ་ཚོར་ཆེན་པོ་བྱུང་། བོད་རིགས་མདོ་དབུས་ཁམས་གསུམ་ཚང་མས་སྤོབས་སེམས་རེད་ཟེར་དུས་སྐྱིད་པོ་འདུག་ཏེ་དེ་མཚུངས་སུ་གནོན་ཤུགས་ཀྱང་སྐྱེ་བཞིན་འདུག ཁོང་ཚོ་ལྷན་རྒྱས་ཀྱིས་རྒྱབ་སྐྱོར་དང་ཐུགས་ཁུར་གནང་བར་བཀའ་དྲིན་ཆེ་ཞུ་རྒྱུ་ཡིན། དང་ཐོག་མི་རེ་ཟུང་གིས་མ་གཏོགས་ངོ་མི་ཤེས་མཁན་ཞིག་ད་ཆ་མི་མང་པོ་ཞིག་གིས་རེ་བ་དང་རྒྱབ་སྐྱོར་གནང་དུས་སྐྱིད་པོ་འདུག
ང་རང་ངོས་ནས་དེ་དག་སེམས་ཤུགས་ཤིག་ཏུ་བརྩིས་ནས་དེ་བས་ཀྱང་འབད་བརྩོན་བྱ་རྒྱུ་ཡིན།
མདོ་འཛིན་པའི་གཏམ། སྐུ་ཉིད་དེ་རིང་ཀྲུང་དབྱངས་བོད་སྐད་རླུང་འཕྲིན་ཁང་དུ་ཕེབས་པར་གུས་པས་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་དང་། འབྱུང་འགྱུར་འགྲན་སྡུར་དག་གི་ནང་ནས་གྲུབ་འབྲས་ཡག་པོ་ཡོང་བའི་བཀྲ་ཤིས་སྨོན་འདུན་ཞུ།
སྤྱི་ལོ2017/10/14ཉིན་གླིང་ལོ་མ་སེར་པོས་རང་ཡུལ་དུ་ཡིག་འགོད་བྱས།


text:
648 total views, no views today
གསང་སྔགས།
གསང་ཆེན་མ་རྒྱུད་ཐུགས་རྗེ་ཉི་མའི་ཁྲིད་ཆེན་བརྒྱད་ཀྱི་ངོས་འཛིན།
རིང་ནས་འདི་ཡི་དོན་ལ་རྟོག་དཔྱོད་ཀྱི། །འཇུག་པ་རྒྱུན་དུ་བསྲིངས་ནས་དཔྱད་པའི་འབྲས། །གསང་ཆེན་ཉི་མའི་ཁྲིད་ཆེན་བརྒྱད་ཀྱི་སྡོམ། །འགོད་ལ་མཁའ་འགྲོ་རྒྱ་མཚོས་གནས་བ་སྩོལ། །རིགས་བརྒྱའི་ཁྱབ་བདག་ཀུན་ཏུ་བཟང་པོ་ཡིས། །འདི་ཡི་རྣམ་བཤད་རྒྱུད་གསུམ་རྒྱ་མཚོའི་ཀློང་། །གསུངས་ཀྱང་རང་རེ་ཕལ་གྱིས་མ་རྟོགས་པས། །ཅུང་ཙམ་གསལ་བའི་ཚུལ་གྱིས་གྲོས་སུ་འདེབས། །གསང་བའི་བདག་པོ་མི་ལུས་བསམ་ལེགས་དང་། །གཉིས་སུ་མ་མཆིས་ཡོངས་འཛིན་སྨྲ་དབང་གི །གསེར་དང་འདྲ་བའི་གདམས་ངག་ཉན་པའི་འབྲས། །བྱིན་རླབས་སེམས་སུ་འཆར་བའི་ཚུལ་འདི་གླེང་། ། རྩོམ་ཡིག་འདིའི་འཕྲོ་ཀློག » »
1,558 total views, 1 views today
༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་གི་དགུ་གཏོར་ཆེན་མོ།
དེ་ཡང་གྲུབ་མཐའི་རྒྱལ་པོ་འཕྲུལ་ངག་གཡུང་དྲུང་བོན་གྱི་བསྟན་པའི་སྲོལ་འབྱེད་ས་གསུམ་ན་འགྲན་པའི་ཟླ་མ་མཆིས་པ་༧རྣམ་འདྲེན་རྒྱལ་བ་གཉིས་པ་མཉམ་མེད་ཤེས་རབ་རྒྱལ་མཚན་ཞེས་གྲགས་པའི་སྙན་པ་དཀར་པོ་སྲིད་གསུམ་ལས་བརྒལ་བ། མགོན་པོ་གང་གི་རིང་ལུགས་འཁྲུལ་བ་མེད་པ་གཞིར་བཟུང་ལོ་བསྟར་རེ་བཞིན་བོད་ཕྱི་ནང་གི་གཡུང་དྲུང་བོན་གྱི་དགོན་སྡེ་ཁག་གང་སར་ཁྲོ་ཕུར་དགུ་གཏོར་ཆེན་མོ་ཚོགས་སྲོལ་ཡོད་པ་ལྟར། རྩོམ་ཡིག་འདིའི་འཕྲོ་ཀློག » »
1,251 total views, no views today
དཔལ་གཤེན་བསྟན་སྨན་རིའི་གླིང་གི་དགུ་གཏོར་ཆེན་མོ།
གྲུབ་མཐའི་རྒྱལ་པོ་འཕྲུལ་ངག་གཡུང་དྲུང་བོན་གྱི་བསྟན་པའི་སྲོལ་འབྱེད་ས་གསུམ་ན་འགྲན་པའི་ཟླ་མ་མཆིས་པ་༧རྣམ་འདྲེན་རྒྱལ་བ་གཉིས་པ་མཉམ་མེད་ཤེས་རབ་རྒྱལ་མཚན་ཞེས་གྲགས་པའི་སྙན་པ་དཀར་པོ་སྲིད་གསུམ་ལས་བརྒལ་བ། མགོན་པོ་གང་གི་རིང་ལུགས་འཁྲུལ་བ་མེད་པ་གཞིར་བཟུང་ལོ་བསྟར་རེ་བཞིན་བོད་ཕྱི་ནང་གི་གཡུང་དྲུང་བོན་གྱི་དགོན་སྡེ་ཁག་གང་སར་ཁྲོ་ཕུར་དགུ་གཏོར་ཆེན་མོ་ཚོགས་སྲོལ་ཡོད་པ་ལྟར། རྩོམ་ཡིག་འདིའི་འཕྲོ་ཀློག » »
1,181 total views, no views today
ཁྲོ་མཆོག་དབལ་གསས་རྔམ་པའི་བྱུང་ཁུངས་དང་ལོ་རྒྱུས་མདོ་ཙམ་གླེང་བའི་གཏམ་ཨུཏྤལ་དཀར་པོའི་འཕྲེང་བ།
རྗེ་བཙུན་དགེ་བཤེས་ནམ་མཁའ་ཚུལ་ཁྲིམས་རིན་པོ་ཆེ།
སྐབས་འདིར་རྒྱལ་ཁབ་ཕྱི་ནང་གི་འགྲུལ་མགྲོན་རྣམས་ཀྱིས་ཁྲོ་མཆོག་དབལ་གསས་རྔམ་པ་ཞེས་བྱ་བའི་ཡེ་ཤེས་ཀྱི་ལྷ་འདིའི་བྱུང་ཁུངས་དང་ལོ་རྒྱུས་ཇི་ལྟར་ཞེས་འདྲི་ན། ལྷ་དེ་དག་གི་རྒྱུ་མཚན་མདོ་ཙམ་གླེང་བ་ལ་ཁོང་རྣམས་ཉན་པར་བཞེད་ན། ངས་བཤད་པར་བྱ་སྟེ། ༧ དེ་ཡང་སྔོན་བསྐལ་པ་དང་པོའི་དུས་ན་ཕྱི་སྣོད་ཀྱི་འཇིག་རྟེན་མས་ནས་ཡར་ཆགས། ནང་བཅུད་ཀྱི་སེམས་ཅན་ཡས་ནས་མར་ཆགས་པའི་སྐབས་དེར། ལྷ་གར་རྟེན་གསུམ་དང༌། མི་སྨྲ་གཤེན་གསུམ་བདེ་ཞིང་སྐྱིད་ལ། དགེ་བའི་ལས་སྤྱོད་དར་ཞིང་རྒྱས་སོ།། ༧ དམུ་བདུད་བཙན་གསུམ་དང༌། འདྲེ་སྲིན་བྱུར་གསུམ་ནི་སྡུག་ཅིང་བསྔལ་ཏེ་མི་བདེ་བའི་སྐབས་སུ་ལྷ་གར་ལ་སོགས་ཀྱི་བསྟན་པ་ནི་མགོ་ཅེ་དམའ། དམུ་བདུད་ལ་སོགས་ཀྱི་སྲིད་པ་ནི་མགོ་ཅེ་མཐོ་རུ་སོང་སྟེ། གཅིག་གིས་གཅིག་ལ་གནོད་པ་དང༌། རྩོམ་ཡིག་འདིའི་འཕྲོ་ཀློག » »
1,237 total views, 1 views today
མ་རྒྱུད་ཐུགས་རྗེ་ཉི་མའི་རྨི་བ་ལམ་དུ་ཁྱེར་བའི་འགྲེལ་བ་བཞུགས།
གསང་བ་གསང་ཆེན་མཐར་ཐུག་སྐུ་ལ་གུ་དུན་ཧྲུན། མཁའ་འགྲོ་མ་སྒྱུ་མ་ཆེན་མོ་ལ་གུས་པར་བཏུད་དེ། གསང་སྔགས་རྒྱལ་པོ་མ་རྒྱུད་ཐུགས་རྗེ་ཉི་མ་ལས། ལམ་དྲུག་ཁྲིད་བརྒྱད་དོན་གྱི་གནད། ཐབས་ལམ་དུ་ཁྱེར་བས་ལམ་གྱི་སྲོག་ཤིང་འཛུགས། རྨི་བ་ལམ་དུ་ཁྱེར་བས་ལམ་གྱི་ཉམས་ཚོད་ཉུལ། གཉན་པ་ལམ་དུ་ཁྱེར་བས་ལམ་གྱི་རྡེང་༼གདེང༽ཆེན་བཅའ། འཕེན་པ་ལམ་དུ་ཁྱེར་བས་ལམ་གྱི་སྐྱེལ་མ་བྱེད། འཆི་བ་ལམ་དུ་ཁྱེར་བས་ལམ་གྱི་སུན་མ་བཅའ། གཉིད་པ་ལམ་དུ་ཁྱེར་བས་ལམ་གྱི་རྒྱུན་ཐག་བསྲིང་། དེ་ལྟར་ལམ་གྱི་ངོ་བོ་དྲུག་བསྒོམ་པ་ལས། འདིར་ལམ་དྲུག་གི་དང་པོ་ཐབས་ལམ་དུ་ཁྱེར་བ་རྩ་རླུང་གཏུམ་མོ་བདེ་དྲོད་སྤར་བ་དང་། གག་ཆེན་བཅུ་དྲུག་བསལ་བའི་འཁྲུལ་འཁོར་རྣམས་སོ། །ལམ་གཉིས་པ་རྨི་བ་ལམ་ལམ་དུ་ཁྱེར་བ་ལ། བདག་ཉིད་ཐིག་ལེ་ཡེ་ཤེས་གསལ་བའི་མཆོག། ཅེས་བྱ་བ། བདག་ཉིད་ཐིག་ལེ་ལ་དོན་ལྔས་བསྟན་ཏེ། རྩོམ་ཡིག་འདིའི་འཕྲོ་ཀློག » »
2,361 total views, 1 views today
བསང་གི་དག་གཙང་སྔོན་འགྲོའི་རིམ་པ་རྣམས་བཞུགས།
༄༅། །སྣང་སྲིད་སྣོད་བཅུད་ཐམས་ཅད་ཀུན། །ཀུན་ཀྱང་རྒྱལ་བའི་དཀྱིལ་འཁོར་ལ། །དག་པར་མ་གྱུར་གང་ཡང་མེད། །དག་གྱུར་ལྷ་ལ་ཕྱག་འཚལ་ལོ། །འོན་ཀྱང་སེམས་ཅན་འཁྲུལ་དབང་གིས། །ལྷ་མིའི་སྤྱོད་ཚངས་མ་དག་ཅེས། །གཙང་མ་ཚན་གྱིས་དག་པར་བྱེད། །དེ་ཡང་དང་པོ་ཁྲུས་ཀྱིས་བཀྲུས་ལ་འདི་སྐད་དོ། །ཨཱོྃ་ཁྲོ་རྒྱལ་ཆེན་པོའི་སྐུ་མཆོག་གིས། །སྐྱོན་གྱི་གངས་རི་རྩེ་བཅོམས་ནས། །དག་ཅིང་གཙང་མར་བཤམས་པ་ཡི། །བག་ཆགས་སྒྲིབ་སེལ་ཚན་ཆབ་འདིས། །སྟེང་གི་ལྷ་ཡང་གཙང་བར་བྱ། །འོག་གི་ཀླུ་ཡང་གཙང་བར་བྱ། །བར་གྱི་གཉན་ཡང་གཙང་བར་བྱ། །གདན་ཁྲི་རྣམས་ཀྱང་གཙང་བར་བྱ། །ཆས་གོས་རྣམས་ཀྱང་གཙང་བར་བྱ། །ཡོ་བྱད་རྫས་རྣམས་ཀུན་ཀྱང་གཙང་གྱུར་ཅིག ། ཨཱོྃ་ཤུདྷོ་ཀུ་ཤུདྷོ་གཙང་ས་ལེ་སང་ངེ་ཡེ་སྭཧཱ། ཅེས་ཁྲུས་གསོལ། དེ་ནས་སྤོས་བསང་ནི། ཨཱོྃ་ཁྲོ་རྒྱལ་ཆེན་པོའི་སྐུ་མཆོག་གིས། །རི་རྒྱལ་རྩེ་ལ་ནགས་ཚལ་བཅུད། །དག་ཅིང་གཙང་མར་བཤམས་པ་ཡི། །དྲི་ཞིམ་ངད་ལྡན་ཡིད་འོང་སྤོས། །སྟེང་གི་ལྷ་ཡང་བསང་བར་བྱ། །འོག་གི་ཀླུ་ཡང་བསང་བར་བྱ། །བར་གྱི་གཉན་ཡང་བསང་བར་བྱ། །གདན་ཁྲི་རྣམས་ཀྱང་བསང་བར་བྱ། །ཆས་གོས་རྣམས་ཀྱང་བསང་བར་བྱ། །ཡོ་བྱད་རྫས་རྣམས་ཀུན་ཀྱང་བསང་གྱུར་ཅིག ། ཨཱོྃ་ཞིམ་ཞིམ་གྲམ་གྲམ་བུན་ནེ་ཐིམ་ཐིམ་ཡེ་སྭཧཱ། ཅེས་སྤོས་ཀྱིས་བསང་ངོ༌། ། རྩོམ་ཡིག་འདིའི་འཕྲོ་ཀློག » »
1,459 total views, 3 views today
ཟབ་དོན་རྣམ་པར་འབྱེད་པའི་ལྡེ་མིག།
དངོས་བསྐྱེད་ཐུགས་རྗེ་རོལ་པའི་ཐེག་པ་དང་ཤིན་ཏུ་དོན་ལྡན་ཀུན་རྫོགས་ཀྱི་ཐེག་པ་གཉིས་ཀྱི་ཁྱད་པར་གཙོ་བོ་གང་གི་སྟེང་ནས་འབྱེད་པ་ཡིན་ཞེ་ན། སེམས་དཔའ་སུམ་བརྩེགས་བསྒོམ་པ་ཡོད་མེད་དང་། ཏིང་འཛིན་རྣམ་གསུམ་གྱིས་ཁོག་དབུབ་པ་ཡོད་མེད་སོགས་ཀྱི་སྟེང་ནས་འབྱེད་པར་ནུས་པ་མ་ཡིན་ཏེ། དེ་དག་ནི་རྒྱུད་སྡེ་བཞི་ཡི་ཐུན་མོང་བ་ཡིན་པའི་ཕྱིར། བསྐྱེད་རྫོགས་བསྒོམ་པ་ཡོད་མེད་ཀྱི་སྟེེང་ནས་ཀྱང་འབྱེད་པར་མི་ནུས་ཏེ། རྒྱུད་སྡེ་གོང་མ་གཉིས་ཀྱི་ཐུང་མོང་བ་ཡིན་པའི་ཕྱིར། སྐས་ཀྱི་གདང་བུ་ལྟར་བདག་ཉིད་ལྷ་ཡི་རྣལ་འབྱོར་རིམ་ཅན་དུ་བསྒོམ་པ་དང་། ཆུ་ལས་ཉ་ལྡང་གི་ཚུལ་དུ་དཀྲོང་བསྐྱེད་ཀྱི་རིམ་པས་ལྷ་སྐུ་བསྐྱེད་སྒོམ་བྱེད་པ་ཡོད་མེད་ཙམ་གྱི་སྟེང་ནས་འབྱེད་པར་མི་ནུས་ཏེ། རྩོམ་ཡིག་འདིའི་འཕྲོ་ཀློག » »
1,273 total views, no views today
མ་རྒྱུད་ཐུགས་རྗེ་ཉི་མའི་ལམ་དྲུག་གི་དང་པོ་ཐབས་ལམ་ཁྱེར་གྱི་འགྲེལ་པ་བཞུགས།
གསང་མཆོག་བླ་མ་རྣམས་ལ་དེ་པ་ཧོ། གསང་བའི་མཁའ་འགྲོ་འདེགས་བྱེད་སྒྲོལ་མ་ལ་ཕྱག་འཚལ་ལོ། །སྤྱིར་ཡང་དག་པའི་དོན་ཚེ་གཅིག་ལུས་གཅིག་ལ་མངོན་པར་སངས་རྒྱས་པར་བྱེད་པ་ལ། གསང་སྔགས་ཐབས་དང་ཤེས་རབ་འབྲེལ་བའི་ལམ་མ་ཡིན་པས་མི་ནུས་ཏེ། ཕྱི་མདོ་མཛོད་འདུལ་བ་གསུམ་ལས་སོགས་པ་སྲས་རྒྱུད་ཐེག་པ་རིམ་པ་དགུ་ཡང་སྐས་གདང་ལྟ་བུ་མས་འཛེགས་ཀྱི་ལམ་ཡིན་ནོ། །ཕ་རྒྱུད་སྡོང་པོ་དགུ་འདུས་ཀྱང་ལྟ་བ་ཆེན་པོ་ལ་བཟླས་པས་ཐབས་དང་མ་འབྲེལ་པས་ལམ་ཡང་དག་པར་མི་འགྱུར་རོ། །དེས་ན་ཐབས་ཤེས་ཟུང་དུ་འབྲེལ་པ་མ་རྒྱུད་ཐུགས་རྗེ་ཉི་མ་འདི་བསྒོམ་པ་ལ། ལམ་ལྔ་ཐབས་དྲུག་ཁྲིད་བརྒྱད་དོ། །ལམ་ལྔ་ནི་བོན་སྤྱི་དང་མཐུན་ཏེ། ཚོགས་ལམ་དང་། སྦྱོར་ལམ་དང་། མཐོང་ལམ་དང་། སྒོམ་ལམ་དང་། མཐར་ཕྱིན་པའི་ལམ་མོ། །དེ་ལ་ཐབས་དྲུག་ནི། སྒོམ་ལམ་གྱི་ས་གཉིས་པ་ནས་བདུན་པའི་བར་དུ་སྦྱར་བ་ཡིན་པས། འདི་ཅི་ལྟ་བ་བཞིན་དུ་བྱས་ནས་ས་ནོན་པ་ཡང་ངེས་པའོ། ། རྩོམ་ཡིག་འདིའི་འཕྲོ་ཀློག » »
2,005 total views, no views today
འཕྱོང་ཆེན་སྡེ་དགུའི་སྐོར་གྱི་དཔྱད་གཏམ་ལུང་རིག་ཉི་ཟེར།
འདིར་གསང་སྔགས་སྤྱི་སྤུངས་གི་འཕྲིན་ལས་གྱི་གོ་རིམ་ཉམས་སུ་ལེན་ཚུལ་ལ་བསྙེན་པའི་གཞི་མ་སྒོ་དགུ་དང་སྒྲུབ་པའི་ཡན་ལག་བཅོ་བརྒྱད་ལས་ཀྱི་འཕྱོང་ཆེན་སྒོ་དགུ་དང་གསུམ་ཡན་ལག་སུམ་བཅུ་སོ་དྲུག་ཡོད་པ་ལས་འདིར་ལས་མཐའ་འཕྱོང་དགུ་ནི། གསལ་བྱེད་མེ་ལོང་པྲ་ཡི་འཕྱོང་དང་། མཁའ་ཀློང་རབ་འབྱམས་བསྐང་བའི་འཕྱོང་། དབལ་མོ་ལས་ཀྱི་ཐིག་ལེའི་འཕྱོང་། ཉི་ཟེར་ཞགས་པ་འདུར་གྱི་འཕྱོང་། ལས་བཞི་རྒྱུན་ལྔ་སྦྱིན་སྲེག་གི་འཕྱོང་། ས་མ་ཡ་འབུམ་སྡེ་དམ་ཚིག་གི་འཕྱོང་། འོད་ཟེར་འཁྱིལ་བ་སྨན་གྱི་འཕྱོང་། ཐིག་ལེ་དགུ་བ་དབྱིངས་ཆེན་དགོངས་པའི་འཕྱོང་། ཡེ་ཤེས་རྩེ་རྒྱལ་ལྟ་བའི་འཕྱོང་དང་ དགུའོ། ཡང་ན་ལྟ་བ་དང་། ཉམས། སྨན། དབང། སྦྱིན་སྲེག འདུར། མཐུ། བསྐང་བ། པྲ་དང་དགུའོ། རྩོམ་ཡིག་འདིའི་འཕྲོ་ཀློག » »
1,001 total views, no views today


text:
བོད་ཀྱི་དཀའ་གནད་སེལ་བར་ཐབས་ལམ་མཁོ།
རྩོམ་པ་པོཿ ཝང་ལི་ཞུང་།
སྒྱུར་པ་པོཿ ཏྲེ་ཧོར་ཐུབ་བསྟན།
གཅིག
མིག་སྔའི་བོད། ཧ་ལམ་༢༠༠༨བསྐྱར་ལོག་བྱུང་བཞིན་པ་ལྟར་རེད། བསྐྱར་ ལངས་ལ་དོན་སྙིང་མེད་ཅེས་བརྗོད་མི་རུང་། ངོ་རྒོལ་ཡང་དང་བསྐྱར་དུ་བྱུང་བར་གལ་གནད་ཧ་ཅང་ཆེན་པོ་ལྡན། གནད་དོན་ངོ་རྒོལ་བའི་ཕྱོགས་སུ་མེད་ཅིང་། ངོ་རྒོལ་བྱེད་ས་དང་ངོ་རྒོལ་ཚབ་མཚོན་གྱི་ཕྱོགས་སུ་ཡོད། མི་ལོ་བཞིའི་དུས་ཚོད་ཐུང་ཐུང་མིན། ཕྱོགས་གཉིས་ཀའི་གོམས་ཤུགས་རྒྱུན་འཇགས་སུ་སོང་བས་དཀའ་གནད་ལས་གྲོལ་ཐུབ་མེད།
ངོ་ རྒོལ་བྱེད་སའི་ཕྱོགས་ཀྱིས་ངོ་རྒོལ་ལ་བརྟེན་ནས་ཅི་དགར་གྱིས་ཡོད་ཚད་སྔར་མུས་ བཞིན་དྲག་ཤུགས་ཁོ་ནས་བཙན་གནོན་བྱས་པ་དང་། ངོ་རྒོལ་ཚབ་མཚོན་པའི་ཕྱོགས། སྔར་བཞིན་ངོ་རྒོལ་གྱི་འགྲོས་དང་བསྟུན་ནས་མུ་མཐུད་དུ་ངོ་རྒོལ་བྱེད་པ་དང་ ཕྱོགས་འཐོར་རུ་འགྲོ་བཞིན་ཡོད། རང་སྲོག་བློས་བཏང་ལ་སྔར་ལྟར་འབྲས་བུ་སོན་མེད་ཅིང་། བློ་ཐག་རྦད་བཅད་ཀྱི་བྱེད་ཐབས་སྤྱོད་པ་ཙམ་རེད། ཕྱོགས་ གང་ཡིན་ལ་མ་ལྟོས་པར། གལ་ཏེ་༢༠༠༨ལོའི་རྗེས་སུ་ཐོལ་བརྒལ་ཞིག་བྱུང་ཡོད་ན། མིག་སྔར་འདི་ལྟ་བུའི་ཡང་བསྐོར་བསྐྱར་ཟློས་གྱི་ངོ་རྒོལ་བྱུང་མི་སྲིད། ལོ་ དེར་རྒྱ་ནག་དམར་ཤོག་སྐབས་དེའི་འགོ་ཁྲིད་ཀྱིས་སྣེ་འཁྲིད་སྐབས། གཡོན་ཕྱོགས་ནས་“རིག་གསར”སླངས་ཏེ་ཆོས་ལུགས་རྩ་མེད་བཏང་བ་དང་། གཡས་ཕྱོགས་ནས་ཧུ་ཡཱང་པྭང་གོ་སར་ནས་ཕབ་སྟེ། བོད་ལ་འཛིན་པའི་སྲིད་ཇུས་འཕོ་འགྱུར་གྱི་མྱུར་ཚད་ལ་མི་རྣམས་ཧ་ལས་པ་རེད། ད་ལྟའི་རྒྱ་ནག་དམར་ཤོག་ནི་དཔོན་རིགས་རུ་ཁག་གི་འཕྲུལ་ཆ་ཞིག་ཏུ་འགྱུར་ཚར་བ་ དང་། འཕྲུལ་ཆ་ལ་གོམས་ཤུགས་རྒྱུན་འཇགས་གཅིག་པོའི་ནུས་པ་ཙམ་ལས་མེད། བོད་ཐོག་ལ་འཛིན་པའི་དྲག་ཤུགས་ཀྱི་བཙན་གནོན་དང་དཔལ་འབྱོར་གྱི་ཕེ་ཕན། གཉིས་ཀ་དཔོན་པོ་རུ་ཁག་གི་དྲག་ལས་ཐོན་སྐྱེད་ཡིན་པ་ལས། ཐོལ་བརྒལ་རྩ་བ་ནས་མིན།
བོད་ནང་གི་བོད་མི་ཚོས་བཙན་གནོན་མྱོང་བཞིན་པ་དང་། རང་དབང་གིས་གནས་ཚུལ་མཁོ་གཏོང་གི་ཁོར་ཡུག་མེད། ཁོང་ཚོས་བྱེད་ཐུབ་པ་ཁོ་ན་ཁེར་རྒྱུགས་དང་ཡང་ན་མང་ཚོགས་འདུ་འཛོམས་ཀྱི་ངོ་ རྒོལ་ཡིན། རང་ལུས་མེར་བསྲེག་ནི་ངོ་རྒོལ་འདིའི་རིགས་ཀྱི་རྩེ་ཕུད་རེད། ཐོལ་བརྒལ་བྱེད་ཐུབ་མཁན་གཅིག་པོ་ནི་བོད་ཕྱི་ལོགས་ལ་ཡོད། དེ་རུ་སྒྲིག་འཛུགས་ཡོད་ཅིང་རྟེན་གཞི་ཡང་ཡོད། རང་དབང་དང་སློབ་སྦྱོང་ཡོད། ཆོས་ཀྱི་དབུ་ཁྲིད་དང་སྐྱེས་ཆེན་དམ་པ་ཡོད། ཚོགས་པ་སྒྲིག་འཛུགས་དང་གསར་འགྱུར་བརྒྱུད་ལམ་ཡོད། ད་དུང་རྒྱལ་སྤྱིའི་རྒྱབ་སྐྱོར་ཀྱང་ཡོད། གལ་ཏེ་བོད་ནང་གི་བོད་མི་གཅིག་པུའི་རྗེས་སུ་བསྙེག་ཏེ་གསལ་བསྒྲགས་ཙམ་སྤེལ་བ་ དང་། རྒྱབ་སྐྱོར་གྱི་རྔམ་སྟོན་ཁྲོམ་སྐོར་ཙམ་བྱེད་པ། མཆོད་འབུལ་བསྔོ་སྨོན་ཙམ་བྱེད་པ་དག ཡག་པོ་རེད། དགོས་མཁོ་ཡང་ཡོད་མོད། ཡིན་ནའང་ཐོལ་བརྒལ་ལ་གཏན་ནས་མི་བརྩི། བོད་ནང་གི་བོད་མི་ཚོར་མཁོ་བ་ནི་ཁ་ཕྱོགས་མངོན་གསལ་ཞིག་དང་། དངོས་ཡོད་དམིགས་འབེན་ཀྱི་ཐབས་ལམ་རེད།
གཉིས།
རྨ་ཆུའི་འགྲམ་གྱི་རྒད་པོ་ཞིག་གིས་འདི་ལྟར་བཤད། དེ་སྔོན་རྨ་ཆུའི་སྟོད་རྒྱུད་དུ་འགྲོ་ལམ་མེད། ཤིང་མཁན་ཚོས་གཙང་ཆུ་བེད་སྤྱོད་ནས་ཤིང་སྡོང་བོར་འདྲེན་དགོས་ཀྱི་ཡོད། རྨ་ཆུའི་བྲག་རོང་གི་ས་ཆ་ཁ་ཤས་ཧ་ཅང་གུ་དོག་པ་དང་། ག་ས་གང་དུ་ཆུ་རྡོའི་ཁེངས། མཚམས་རེར་ཤིང་གདུང་རྡོར་ཐོགས་ཏེ་འགག་འགྲོ་གི་ཡོད། གཅིག་འགག་ཚར་དུས་དེའི་རྗེས་ཀྱི་ཤིང་རྣམས་བཀག་སྟེ་ཇི་ཙམ་སྤུངས་པ་དེ་ཙམ་གྱིས་ མང་དུ་འགྲོ་བ་དང་། མཐར་ཤིང་རྩིག་ཆགས་ནས་ཆུ་ལམ་འགག་འགྲོ། དེའི་སྐབས་སུ་ངེས་པར་ཤེས་དགོས་པའི་ཐབས་ལམ་གཅིག་ནི། རྙོག་འཛིང་མཐུད་མཚམས་ཀྱི་ཤིང་གི་ཁྲོད་ནས་འགག་རྩའི་ཤིང་དེ་རྙེད་ཐུབ་དགོས། དེ་ནི་ཤིང་རྩིག་གི་ཡན་ལག་རེད། ཡན་ལག་དེ་གཅིག་པུ་བཏུབ་ན། ཤིང་རྩིག་འུར་འུར་ཆོམ་ཆོམ་གྱིས་འཐོར་ཞིག་ཏུ་བུད་འགྲོ་ཞིང། ཆུས་ཁུར་ཏེ་ཕྱོགས་སུ་གྱེས་འགྲོ།
བོད་ཀྱི་དཀའ་གནད་ལས་བཀྲོལ་དགོས་ན། དེ་ལྟ་བུའི་“ཡན་ལག”འཚོལ་ཐུབ་མིན་བལྟ་དགོས། དེ་ ངེས་གཏན་གྱི་ཐབས་ལམ་ཞིག་ཡིན་པར་ང་ཡིད་ཆེས་ཡོད། དམིགས་འབེན་ཅི་ཞིག་གི་འོག། ཐབས་ལམ་ཇི་ལྟ་བུ་ཞིག་འཛིན་དགོས། སྤྱི་ཚོགས་ཀྱི་རྣམ་པ་མི་འདྲ་བར། མཐར་གཏུགས་ན་ཐབས་ལམ་དང་བྱེད་སྟངས་མི་འདྲ་བ་ཡོད། བཀས་བཀོད་རྒྱུད་འཛིན། སྤྱི་ཚོགས་རིང་ལུགས། དབང་ཆ་ཕྱེད་བགོས། གྲོས་ཚོགས་ལམ་ལུགས་ཚང་མ་ཐབས་ལམ་མིན་པ་གཅིག་ཀྱང་མེད། ཐབས་ལམ་མེད་ན། དམིགས་འབེན་སྟོང་པ་ཡིན་ཞིང་། སྤྱི་ཚོགས་འགྱུར་ལྡོག་བཏང་ནུས་པའི་ཐབས་ལམ་གྱི་ནང་དུ་དམིགས་འབེན་འདུས་ཡོད། འཛམ་གླིང་ལ་ཐབས་ལམ་མཁོ། བོད་ཀྱི་དཀའ་གནད་སེལ་བར། ཐོག་མར་ཐབས་ལམ་དགོས།
གསུམ།
ངས་བཤད་མྱོང་། ཏཱ་ལའི་བླ་མས་བཏོན་གནང་བའི་མི་རིགས་ས་ཁུལ་རང་སྐྱོང་། གྲོང་ཚོ་རང་སྐྱོང་ནས་འགོ་བཙུགས་ཆོག ངས་ཚོད་དཔག་ལྟར་ན་དྭོགས་པས་ཁེངས་ཡོང་།“རྒྱ་མིས་བྱེད་ཐུབ་པ་དེ་བོད་མིས་བྱེད་ མི་ནུས།”“ཁ་བྲལ་ལ་ཁག་དཀྲིས་ཏེ་བཙན་གནོན་བྱ་སྲིད”སོགས་རེད། གནད་དོན་ཐུག་ས་ནི། འདི་མི་བསྒྲུབ་པའི་རྒྱུ་མཚན་རེད་དམ། ངོ་རྒོལ་ཁྲོམ་སྐོར་བྱས་ཀྱང་དྲག་གནོན་བྱས་པ་མ་རེད་དམ། ཅི་ཡང་མ་ལས་ན་མ་གཏོགས་གཞན་དྲག་གནོན་བྱ་ངེས། ད་དུང་སྔོན་གྱི་སྐད་ཆ་དེ་རེད། རང་ལུས་མེར་བསྲེག་ལའང་མི་སྐྲག་ན། བཙན་གནོན་ལ་འཇིགས་སམ།
མི་ འགའ་ཞིག་གིས་བཤད་པ་ལྟར་ན།“ཝུ་ཁཱང་གི་རྣམ་པ་ལྟ་བའི་རེ་འདུན་དེར་གྲོང་ཚོ་ སྤྱིའི་བློ་སྟོབས་དགོས། རང་ལུས་མེར་བསྲེག་མི་རེ་རེའི་སྙིང་སྟོབས་རེད་”ཟེར། དེ་ལྟར་ན། ངོ་རྒོལ་ལ་མཉམ་ཞུགས་བྱས་པའི་མི་དམངས་བརྒྱ་སྟོང་མང་པོ། མང་ཚོགས་ཀྱི་སྙིང་སྟོབས་མ་རེད་དམ། དེའང་མེ་མདའ་ལ་གདོང་གཏད་དགོས་པ་རེད། གྲོང་ཚོ་རང་སྐྱོང་བཟོ་བ་དང་བསྡུར་ན་སྙིང་སྟོབས་ཆེ། གྲོང་ཚོ་རང་སྐྱོང་རྒྱ་ནག་གི་རྩ་ཁྲིམས་དང་མཐུན་ཅིང་། མིང་དོན་མཚུངས་ན་གཏམ་ལུགས་དང་མཐུན་པ་རེད། རང་ལུས་མེར་བསྲེག་དང་ངོ་རྒོལ་ཁྲོམ་སྐོར་བསྡུར་ན་ཉེན་ཁ་ཆུང་། སྙིང་སྟོབས་ཆེན་པོས་ཉེན་ཁ་ཆུང་བ་ཞིག་ལ་ཁ་གཏད་བཅོག་ན། ཅིའི་ཕྱིར་མི་ཆོག
དྭོགས་པ་གཞན་ཞིག་ཡོད་པ་ནི། རྒྱ་གཞུང་གིས་བོད་མིའི་གྲོང་ཚོ་རང་སྐྱོང་ལ་ཁས་ལེན་བྱ་མི་སྲིད་པ་དེ་རེད། དེའང་བདེན་པ་རེད། ཡིན་ན་ཡང་གསལ་པོར་ཤེས་དགོས། གྲོང་ཚོ་རང་སྐྱོང་ཡང་སྙིང་སུས་ཁས་ལེན་པའི་སུའི་གནད་དོན་རེད། གྲོང་ཚོའི་དབང་ཆ། མཐར་གཏུགས་ན་གྲོང་མིའི་ཁས་ལེན་མིན་ལ་ཐུག་ཡོད་པ་ལས། སྲིད་གཞུང་གི་ཁས་ལེན་མིན་ལ་ཐུག་མེད། གྲོང་མིས་རང་ཉིད་ཀྱི་ཁས་ལེན་དེ་མཐར་བསྐྱང་ཐུབ་པ་ཡིན་ན། མཇུག་མཐར་ཕྱིར་འཐེན་བྱ་མཁན་དེ་སྲིད་གཞུང་ཡིན་ངེས་༼དཔེར་ན།ཀྭང་ཏུང་ཝུ་ཁཱང་ གྲོང་ཚོ།༽གྲོང་མིའི་རང་སྐྱོང་མི་རིགས་ཆེན་པོའི་གནད་དོན་དང་འབྲེལ་བ་མེད་ཅིང་། རྒྱ་ནག་གི་རྩ་ཁྲིམས་དང་མཐུན་གྱི་ཡོད། གྲོང་དམངས་རང་སྐྱོང་གི་ཚབ་བྱེད་ནས་ངོ་རྒོལ་སྐད་འབོད་དང་རང་ལུས་མེར་བསྲེག་ བཏང་ན། སྲིད་གཞུང་ལའང་ཁེ་ཕན་མེད་པ་གཏན་ནས་མ་རེད། མཐའ་གཅིག་ཏུ་ཁས་ལེན་མི་བྱ་བར་མི་སྲིད།
ཡིན་དང་ཡིན། རང་སྐྱོང་ནི་ཉིན་རྒྱུན་འཚོ་བའི་ནང་གི་ལས་ཀ་ཞིག་རེད། ཁྲོམ་གཞུང་ལ་ངོ་རྒོལ་བྱས་ཏེ་མི་སེམས་སྒུལ་བ་དང་མི་མཚུངས། མེ་མདས་བརྒྱབ་ཏེ་མི་སེམས་དཀྲོགས་པའི་གནས་ཚུལ་ཐོས་དང་མི་འདྲ། གནད་འགག་ནི་དོན་དག་ཅི་ཞིག་བསྒྲུབ་ཀྱང་དེའི་འཕྲོས་ཀྱི་བྱེད་ཕྱོགས་ལ་བསམ་བློ་ བཏང་དགོས། མུ་མཐུད་དུ་མདུན་སྐྱོད་བྱ་མིན་ལ་མ་ལྟོས་པར། དམིགས་འབེན་དང་ཐག་ཉེ་བའི་རྗེས་ཀྱི་གོམ་པའི་སྤོ་ཕྱོགས་དགོས། ཡང་ནས་བསྐྱར་དུ་རྗེས་སུ་སྤོ་དགོས། ངོ་རྒོལ་ཁྲོམ་སྐོར་རྗེས་ཀྱི་ལས་འགུལ་དེ་ཅི་ཞིག་ཡིན། དྲག་ལས་རེད་དམ། ཡར་ལངས་རེད། གསར་བརྗེ་རེད། སྲིད་གཞུང་བརྗེ་བསྒྱུར་རེད་དམ། ཡོང་སྲིད་དམ། རང་ལུས་མེར་བསྲེག་གི་གོམ་པ་རྗེས་མ་དེ་ཅི་ཞིག་ཡིན། འཛམ་གླིང་གི་དོ་སྣང་བྱ་ཡུལ་དུ་འགྱུར་རྒྱུ་དེ་རེད་དམ། རྒྱལ་སྤྱིས་རྒྱ་ནག་ལ་གནོན་ཤུགས་སྤྲད་རྒྱུ་དེ་རེད། བོད་ཀྱི་གནད་དོན་དེ་དག་ལ་བརྟེན་ནས་ཐག་བཅད་ཐུབ་བམ། སྲིད་དམ།
གྲོང་ཚོ་རང་སྐྱོང་རྗེས་ཀྱི་གོ་རིམ་ཧ་ཅང་གསལ་པོ་རེད། རང་སྐྱོང་རྒྱུན་བསྐྱང་རྒྱུ་དེ་ཡིན། རང་སྐྱོང་ནི་དམིགས་ཡུལ་རེད། གྲོང་མི་རང་ཉིད་ལ་དབང་བ་ལས་མི་གཞན་ཞིག་གིས་གནང་སྦྱིན་གྱི་མཇུག་འབྲས་ཤིག་ མིན། གྲོང་ཚོ་རང་སྐྱོང་མངོན་ཏུ་གྱུར་ན། གྲོང་ཁུལ་དེའི་ནང་གི་རིག་གཞུང་སྲུང་སྐྱོབ། ཆོས་ལུགས་དང་ཁོར་ཡུག དེ་ལྟ་བུའི་གྲོང་པ་མང་དུ་སོང་ན། སྲུང་སྐྱོབ་བྱ་སའི་སྒྲོམ་གཞི་མུ་མཐུད་རྒྱ་ཆེར་འགྲོ་བ་དང་། འགོ་གྲོང་ཚོ་རང་སྐྱོང་ནས་ས་ཁུལ་རང་སྐྱོང་གི་རྣམ་པ་མི་འདྲ་བ་ཙམ་རེད། གྲོང་ཁུལ་༼ཤྭང་༽གཅིག་ནང་གི་གྲོང་ཚོ་མང་པོའི་རང་སྐྱོང་མངོན་དུ་གྱུར་ན། གྲོང་པའི་འགོ་ཁྲིད་འོས་འཕེན་ཏེ་གྲོང་ཁུལ་གྱི་རྒྱུན་ལས་ཁང་བཙུགས། གྲོང་ཁུལ་རང་སྐྱོང་འཛུགས། རྫོང་གཅིག་ནང་གི་གྲོང་ཁུལ་མང་པོར་རང་སྐྱོང་མངོན་ཏུ་གྱུར་མཚམས། གྲོང་ཁུལ་གྱི་འགོ་ཁྲིད་བདམས་ཏེ་རྫོང་རྒྱུན་ལས་ཁང་འཛུགས་ཏེ་རྫོང་རང་སྐྱོང་ བསྒྲུབ་པ་དང་། མཐར་མི་རིགས་ས་ཁུལ་རང་སྐྱོང་མངོན་ཏུ་འགྱུར་བར་བྱ་ཆོག
གལ་ ཏེ་རྡ་རམ་ས་ལར་འབོད་སྐུལ་འདྲ་ཞུ་རྒྱུ་ཡོད་ན། བོད་ནང་གི་བོད་མི་ཚོས་སྔོན་ནས་ལོ་སར་མི་གཏོང་བ་ལྟ་བུ་དག་ཡིན་མི་འོས། གོན་པ་ཅི་ཞིག་གོན་དགོས་མིན་དང་མཚོན་རྟགས་ཅི་ཞིག་འདོགས་དགོས་མིན་སོགས་སྔར་ ལྟར་བསྐྱར་བཤད་དང་སླར་ཟློས་དགོས་པ་མ་རེད། དེ་དག་ཐམས་ཆད་རྣམ་པ་ཙམ་རེད། སྔོན་དུ་ཐེངས་ཅི་ཙམ་བྱས་ཟིན། ད་དུང་རྒྱ་ནག་སྲིད་གཞུང་དང་ཁ་གཏད་དུ་གྱུར་པ་དང་། ཕྱི་རྒྱལ་ནས་བོད་ནང་དུ་ངན་སྐུལ་བྱས་པ་ཡིན་པའི་སྐྱོན་བརྗོད་བྱས་ཡོད། ངས་ལྟས་ན། འདི་ལྟ་བུའི་འབོད་སྐུལ་གྱིས་བོད་ནང་གི་གྲོང་ཚོ་རེ་རེར་བཞིན་རང་སྐྱོང་མངོན་ ཏུ་འགྱུར་ཐུབ་ན། མིག་སྔའི་དཀའ་གནད་མང་པོ་ཞིག་ལས་ཐར་ཐུབ། རྡ་རམ་ས་ལའི་ངོས་ནས་དེའི་སྐོར་ལ་ཞིབ་འཇུག་ལས་དོན་འཛུགས་ཏེ་ཚོད་ལྟ་བྱ་ཆོག ད་དུང་མི་སྣ་གསོ་སྐྱོང་བྱས་ཏེ་བོད་ནང་དུ་བཏང་དགོས། བྱེད་ཐབས་ལ་མ་ལྟོས་པར། ཚང་མས་རྒྱ་ནག་རང་ཉིད་ཀྱི་རྩ་ཁྲིམས་དོན་ཐོག་ཏུ་འཁྱོལ་རྒྱུའི་ཆེད་དུ་རོགས་ བྱེད་པ་དང་། རྒྱ་ནག་སྲིད་གཞུང་དང་མཉམ་འབྲེལ་བྱེད་པ་ལས་ཁ་གཏད་གཅོག་པ་མ་རེད། པེ་ཅིང་དང་བོད་ཁུལ་སྲིད་གཞུང་གི་མཐུན་འགྱུར་ཡིན་པ་ལས་ཁ་གཏད་མ་རེད། དེར་བརྟེན། ད་ནས་དེ་ལྟར་གཡས་གནོད་གཡོན་ཕོགས་ཀྱི་ཀར་ཀོར་ནར་འགྱངས་བཏང་དགོས་དོན་མེད། ཏཱ་ལའི་བླ་མའི་དབུ་མའི་ལམ་ཀྱང་གོ་རིམ་དེར་བརྟེན་ནས་དོན་དུ་ཁེལ་བར་བྱ་དགོས།
ཡིན་ དང་ཡིན། མི་སུས་ཀྱང་རྒྱ་ནག་སྲིད་གཞུང་གི་དྲིན་དུ་ཚོར་བར་རེ་མི་སྲིད་ཀྱང་། རྒྱ་ནག་མི་དམངས་ཀྱིས་གདུང་སེམས་མཉམ་བསྐྱེད་དང་རྒྱབ་སྐྱོར་བྱ་ངེས་ཡིན། རྒྱུ་མཚན་ཁོང་ཚོས་ཀྱང་གཅིག་མཚུངས་ཀྱི་རང་སྐྱོང་བརྩད་ལེན་བྱེད་བཞིན་པ་དང་། མ་འོངས་པའི་རྒྱ་ནག རྒྱ་ནག་མི་དམངས་ལ་དབང་། གལ་ ཏེ་༢༠༠༨ལོའི་རྗེས་ནས་འགོ་བཟུང་ཏེ་འདི་ལྟར་བྱས་ཡོད་ན། དེ་རིང་གི་རྣམ་པ་འདི་ལྟར་ལྡབ་སྐྱོར་རྒྱག་མི་སྲིད།འོན་ཀྱང་གལ་ཏེ་དེ་རིང་ནས་ ད་དུང་འགོ་མ་བཙུགས་ན། རྗེས་མར་རྒྱུན་མཐུད་དེ་བསྐྱར་ཟློས་ཡོང་ངེས།
2011lལོའི་2པའི་ཚེས་8ལ།
མ་རྩོམ་ཡོང་ཁུངས། http://woeser.middle-way.net/2012/02/blog-post_3210.html#comment-form
བསྒྱུར་ མཁན་གྱི་མཆན། རྒྱ་ཡིག་གི་མ་རྩོམ་ཁ་བྱང་“བོད་ལ་ཐབས་ལམ་མཁོ”ཞེས་འཁོད་འདུག་མོད། ཡིན་ནའང་ཡིག་བསྒྱུར་བས་གསལ་ཁ་དོད་ཕྱིར་“བོད་ཀྱི་དཀའ་གནད་སེལ་བར་ཐབས་ལམ་ མཁོ”ཞེས་བསྒྱུར།


text:
་་་་་་་་་་་་་་་་་་་་་་འདོན་ཐེངས་སྔ་མའི་འཕྲོས།
དྲི་བ། དོན་འགྲུབ་བཀྲ་ཤིས། ཁྱེད་ཀྱིས་གོང་དུ་རྩ་རླུང་འཕྲུལ་འཁོར་འདི་རྩེད་ན་མཐར་ཐུག་སངས་རྒྱས་ཀྱི་གོ་འཕང་ཐོབ་ཐུབ་པ་རེད་གསུངས་སོང་། དེའི་སྐོར་འགྲེལ་བཤད་ཅིག་བསྐྱོན་ན་འགྲིག་གམ།
ལན། སྤྲུལ་སྐུ་བློ་བཟང་། དེ་མ་འགྲིག་པ་ཡོད་པ་མ་རེད། ནང་ཆོས་ལ་མཚན་ཉིད་ཐེག་པ་དང་སྔགས་ཀྱི་ཐེག་པ་ཞེས་པ་ཞིག་ཡོད་པ་རེད། མཚན་ཉིད་ཐེག་པ་དེ་སེམས་ཀྱི་ཐེག་པ་དང་། སྔགས་ཀྱི་ཐེག་པ་དེ་ལུས་ཀྱི་ཐེག་པ་ཡིན་ཟེར་གྱི་ཡོད་པ་རེད། སེམས་ཀྱི་གནས་ལུགས་མདོའི་ནང་ཞིབ་ཏུ་བསྟན་ཡོད་ཀྱང་། ལུས་ཀྱི་གནས་ལུགས་ཕྲ་ཞིང་ཞིབ་པ་སྔགས་ཀྱི་ནང་དུ་བསྟན་ཡོད་སྟབས། སྔགས་ཀྱི་ཐེག་པར་ལུས་ཀྱི་ཐེག་པ་ཟེར་བ་རེད། སྔགས་ཀྱི་རྫོགས་རིམ་དེ་མདོ་བསྡུས་ན་ན་རོ་ཆོས་དྲུག་ནང་མ་འདུས་པ་ཞིག་ཧ་ལམ་ཡོད་པ་མ་རེད། ན་རོ་ཆོས་དྲུག་གི་རྩ་བ་དེ་གཏུམ་མོ་ཟེར་བ་དེ་རེད། གཏུམ་མོ་ཟེར་བ་དེ་རྩ་རླུང་བསྒོམས་ཏེ་ལུས་ལ་དྲོད་འབར་བའི་ནུས་པ་ཞིག་ལ་ཟེར་བ་རེད། སྔགས་ཀྱི་གཞུང་མང་པོའི་ནང་གཏུམ་མོ་ལམ་གྱི་སྲོག་ཤིང་ཡིན་གསུངས་ཡོད་པ་རེད།
གཏུམ་མོ་དང་སྒྱུ་ལུས། གཉིད་ཀྱི་འོད་གསལ། རྨི་ལམ། འདི་དག་བཞི་ལ་རྩ་བའི་ཆོས་བཞི་ཟེར་བ་དང་། བར་དོ་དང་འཕོ་བ་གཉིས་ལ་ཡན་ལག་གི་ཆོས་གཉིས་ཟེར་བ་རེད། དེའི་ཉིང་ལག་ཕོ་ཉ་དང་འཕོ་བ་གྲོང་འཇུག་གཉིས་རེད། འདི་གཉིས་དགེ་ལྡན་པའི་ཕྱོགས་ལ་མཚོན་ན་གསང་བ་བྱེད་པ་ཞིག་རེད། ཕོ་ཉ་ནི་རིག་མ་བསྟེན་པའི་སྐོར་རེད། རིག་མ་བསྟེན་པ་མགྱོགས་ལམ་ཡིན་སྟབས་ཕོ་ཉ་བཏགས་པ་ཡིན་ས་རེད། ཁྱབ་བྱེད་ཀྱི་རླུང་དེ་བསྡུ་བའི་སྐབས་སུ་ཕོ་ཉ་བསྟེན་དགོས། ཁྱབ་བྱེད་ཀྱི་རླུང་ཕྲ་རགས་ཐམས་ཅད་ཚུར་བསྡུ་བ་ལ་བདེ་བ་ཤུགས་ཆེན་པོ་ཞིག་དགོས་པ་དང་། བདེ་བ་ཤུགས་ཆེན་པོ་དེ་ཡོང་ཐབས་ལ་ཕྱི་ཡི་ལས་རྒྱ་དང་ནང་གི་ཏིང་ངེ་འཛིན་གྱི་དམིགས་པ་ལ་བསྟེན་ཏེ། བདེ་བ་ཤུགས་ཆེན་པོ་དེ་འཕེལ་གྱི་ཡོད་པ་རེད། བདེ་བ་ཅི་ཙམ་ཤུགས་ཆེན་པོ་འཕེལ་ན་རླུང་དེ་ཙམ་འགོག་ཐུབ་པ་དང་། རླུང་ཅི་ཙམ་འགོག་ཐུབ་ན་སེམས་ཀྱི་རྣམ་རྟོག་དེ་ཙམ་འགག་པ་རེད། རྣམ་རྟོག་ཅི་ཙམ་འགག་ན་སེམས་གྱི་རང་བཞིན་འོད་གསལ་དེ་ཙམ་མངོན་དུ་འགྱུར་བཞིན་ཡོད་པ་རེད།
སྤྱིའི་ཆ་ནས་གཏུམ་མོ་ལ་དྲོད་ཀྱི་གཏུམ་མོ་དང་བདེ་བའི་གཏུམ་མོ། མི་རྟོག་པའི་གཏུམ་མོ་གསུམ་ཡོད། དྲོད་ཀྱི་གཏུམ་མོའི་གྲོགས་དེ་རླུང་འཛིན་དགོས་པ་དང་། རླུང་འཛིན་པའི་ཐབས་ལ་འཕྲུལ་འཁོར་དང་ལུས་སྦྱོང་རྩེད་དགོས་པ་རེད། གཏུམ་མོ་ལ་བྱེ་བྲག་ཏུ་རྩ་ཡི་གཏམ་མོ་དང་། རླུང་གི་གཏུམ་མོ། ཐིག་ལེ་གཏུམ་མོ་སོགས་ཡོད་པ་རེད། རྩ་རླུང་འཕྲུལ་འཁོར་རྩེད་དེ་ལུས་སྟོབས་རྒྱས་པ་དང་མཉམ་དུ་ཕོ་མོའི་བྱང་སེམས་དཀར་དམར་འཕེལ་བ་དང་། (སྐྱེས་པའི་ཁུ་བ་དཀར་པོ་དང་བུད་མེད་ཀྱི་ཟླ་མཚན་དམར་པོ་ལ་ཟེར།) བྱང་སེམས་དཀར་དམར་ལས་ཡེ་ཤེས་ངང་གིས་འཕེལ་གྱི་ཡོད་པ་རེད། གསང་སྔགས་རྡོ་རྗེ་ཐེག་པའི་ཟབ་ཆོས་ཐུན་མོང་མ་ཡིན་པའི་ལུས་ལ་རྟེན་འབྲེལ་འགྲིག་ན་སེམས་ལ་རྟོག་པ་འཆར་བ་ཡིན་ཞེས་གསུངས་ཡོད། དེ་བཞིན། སེམས་ཀྱི་ཀག་སེལ་བླ་མའི་རྣལ་འབྱོར་དང་། ལུས་ཀྱི་ཀག་སེལ་རྩ་རླུང་འཕྲུལ་འཁོར་ཡིན་སོགས་གསུངས་ཡོད་པ་རེད།
དྲི་བ། དོན་འགྲུབ་བཀྲ་ཤིས། ནང་པ་སངས་རྒྱས་པའི་ཆོས་དེ་ “བཤད་དང་སྒྲུབ་པ་ཁོ་ནའོ” གསུངས་ཡོད་པ་རེད། རྩ་རླུང་འཕྲུལ་འཁོར་དེ་གཉིས་གང་གི་ཁོངས་སུ་གཏོགས་པ་རེད།
ལན། སྤྲུལ་སྐུ་བློ་བཟང་། ཆོས་གོ་བར་བྱ་བའི་རིམ་པ་དང་ཆོས་ཉམས་སུ་ལེན་པའི་རིམ་པ་ཞེས་བཤད་སྲོལ་ཡོད། ཆོས་གོ་བར་བྱ་བའི་རིམ་པ་དེ་སློབ་སྦྱོང་བྱས་ཏེ་ཆོས་ཀྱི་དོན་གོ་བ་དང་དོན་རྟོགས་ཐབས་བྱེད་རྒྱུ་དེ་རེད། ན་རོ་ཆོས་དྲུག་སོགས་ཆོས་ཉམས་སུ་ལེན་པའི་རིམ་པ་རེད། ཆོས་སྦྱོང་བའི་སྐབས་སུ་སྦྲང་མ་ལྟ་བུ་བྱས་ཏེ་ཕྱོགས་འདྲ་མིན་ནས་སྦྲང་རྩི་གསོག་དགོས་པ་དང་། ཆོས་ཉམས་སུ་ལེན་པའི་སྐབས་སུ་རི་དྭགས་རྨས་མ་ལྟར་གཅིག་པུ་ནགས་ཁྲོད་རི་གསེང་སོགས་སུ་སོང་སྟེ་སྒོམ་རྒྱག་དགོས་པ་རེད། སེ་འབྲས་དགའ་གསུམ་སོགས་གདན་ས་ཁག་ཏུ་འདི་འདྲའི་བཤད་སྲོལ་ཞིག་ཡོད་པ་རེད། ‘བྱ་ཚང་ཡོད་ཡིན་ན་ཚང་ལ་སོང་། བྱ་ཚང་མེད་ཡིན་ན་རི་ལ་སོང་།’ ཟེར་བ་རེད། དེའི་དོན་དག་དགོན་པ་འཛིན་སྐྱོང་དང་ཆོ་ཀ་ཕྱག་ལེན་བྱེད་མཁན་ཡིན་ན་སོ་སོའི་དགོན་པར་སོང་། ཆོས་ཉམས་ལེན་བྱེད་མཁན་ཡིན་ན་རི་མགོར་མཚམས་བསྙེན་པར་སོང་ཟེར་གྱི་ཡོད་པ་རེད། སེ་འབྲས་དགེ་གསུམ་འདི་གཙོ་བོ་ཆོས་ལ་སློབ་སྦྱོང་བྱེད་ས་དང་ཆོས་གོ་བར་བྱེད་ས་ལྟ་བུ་རེད། བོད་པའི་ཆོས་བརྒྱུད་ཁག་ལ་མཚོན་ན། ཁ་ཤས་ཀྱིས་འདོན་པ་དང་ཆོ་ཁ་ཕྱག་ལེན་ལ་འབད་བརྩོན་བྱེད་པ་དང་། ཁ་ཤས་ཀྱིས་རིགས་ལམ་སྦྱངས་ཏེ་མཚན་ཉིད་རྩོད་པ། ཁ་ཤས་ཀྱིས་སྒྲུབ་པ་ཉམས་ལེན་བྱེད་པ་སོགས་འགྲོ་སྟངས་མ་འདྲ་བ་སྣ་ཚོགས་རེད། རྩ་རླུང་འཕྲུལ་འཁོར་ལྟ་བུར་མཚོན་ན་ཆོས་སྒྲུབ་པ་ཉམས་ལེན་གྱི་ཁོངས་སུ་གཏོགས་པ་རེད།
དྲི་བ། དོན་འགྲུབ་བཀྲ་ཤིས། སྒོམ་རྒྱག་པ་དང་འཕྲུལ་འཁོར་རྩེད་བ་གཉིས་ཀྱི་ཕན་ནུས་གཙོ་བོ་ག་རེ་རེད། འདི་གཉིས་ཀྱི་ཕན་ནུས་སོ་སོ་རེད་དམ་གཅིག་པ་རེད།
ལན། སྤྲུལ་སྐུ་བློ་བཟང་། ནང་ཆོས་ཀྱི་བཤད་སྟངས་བྱས་ན། སེམས་དེ་འཁོར་བར་འཁོར་བྱེད་སྡུག་བསྔལ་གྱི་རྒྱལ་བོ་ལྟ་བུ་དང་། རྒྱལ་བོ་དེ་ལ་འདོད་ཆགས་དང་ཞེ་སྡང་། གཏི་མུག ང་རྒྱལ། ཕྲག་དོག་སོགས་བློན་པོ་ལྔ་ཡོད། ད་དུང་དེ་ལ་རྣམ་རྟོག་གི་དམག་མི་གྲངས་མེད་པ་ཡོད་ཟེར་བ་རེད། ང་ཚོ་མི་དཀྱུས་མ་སུ་ཞིག་ཡིན་ཡང་སེམས་དེ་ག་དུས་ཡིན་ཡང་རྒྱ་ཡན་དུ་ཤོར་བསྡད་ཡོད་པ་རེད། སེམས་བཟུང་སྟེ་དབང་དུ་བསྡུ་ཐུབ་ཡོད་མཁན་སུ་གཅིག་ཀྱང་ཡོད་པ་མ་རེད། སེམས་འཛིན་ཐུབ་པ་ཡིན་ན་སངས་རྒྱས་ཀྱི་གོ་འཕང་ཐོབ་ཀྱི་ཡོད་པ་རེད།
སྔགས་ཀྱི་ནང་དུ་སེམས་འཛིན་པའི་ཐབས་ལ་རྒྱལ་བོ་མཁར་ནང་ནས་འཛིན་སྟངས་ཤིག་དང་། རྒྱལ་བོ་འཕྲང་ལམ་ནས་འཛིན་སྟངས། རྒྱལ་བོ་གཡེང་ཡུལ་ནས་འཛིན་སྟངས། རྒྱལ་བོ་རྫས་ཀྱིས་འཛིན་སྟངས་སོགས་བཞི་གསུངས་ཡོད་པ་རེད། རྒྱལ་བོ་མཁར་ནང་ནས་འཛིན་སྟངས་དེ་རྫོགས་པ་ཆེན་པོའི་བཤད་སྟངས་རེད། བློན་པོ་ཉོན་མོངས་ལྔ་དང་། རྣམ་རྟོག་གི་དམག་མི་གྲངས་མེད་པ་དག་ལ་རྒྱག་རེས་བརྒྱབ་ན་རྒྱལ་ཁ་འཐོབ་རྒྱུ་དཀའ་མོ་ཡིན་སྟབས། སེམས་རྒྱལ་བོ་དེ་ཐད་ཀར་འཛིན་པའི་ཆེད་དུ་ལུས་མཁར་ལ་དཔེ་བླངས། མིག་གཉིས་སྐར་ཁུང་ལ་དཔེ་བླངས་ཏེ། སྒོམ་བརྒྱབ་སྟེ་སྐར་ཁུང་ལས་རང་གི་སེམས་ལ་ཁ་ཐུག་གིས་བལྟས་ན། སེམས་ཀྱི་ངོ་བོ་དམར་དམར་རྗེན་རྗེན་དུ་མཐོང་ཐུབ་པ་རེད། འདི་ལ་རིག་པ་གཅེར་མཐོང་ཡང་ཟེར་བ་རེད།
རྒྱལ་བོ་འཕྲང་ལམ་ནས་འཛིན་སྟངས་དེ་རྩ་དབུ་མ་ལ་བརྟེན་དགོས་པ་དང་། རྩ་དབུ་མའི་འཕྲང་ལམ་ནས་བསྒུགས་ཏེ་རྒྱལ་བོ་འཛིན་པར་གཏུམ་མོ་ལ་བརྟེན་དགོས་པ་རེད། རྩ་རླུང་བསྒོམས་ཏེ་གཟུགས་པོའི་ནང་ལ་གཏུམ་མོའི་དྲོད་བསྐྱེད་དགོས་པ་དང་། གཏུམ་མོའི་དྲོད་ལ་བརྟེན་ཏེ་ལུས་ཀྱི་རྩ་ཐམས་ཅད་སྒོ་ཕྱེ་ཡོང་གི་རེད། རྩ་སྒོ་ཕྱེ་བ་ལ་བརྟེན་ཏེ་རྩ་དབུ་མའི་ནང་རླུང་རྒྱུ་བ་དང་། ཐུར་སེལ་གྱི་རླུང་གྱེན་ལ་རྒྱུ་སྟེ་མེ་མཉམ་གྱི་རླུང་གཡོས་ཏེ། སྤྱི་བོའི་གཙུག་ནས་ཁམས་ཀྱི་དྭངས་མ་(སྐྱེས་པའི་ཁུ་བ།)ཐིག་ལེ་བཞུས་ཏེ་རྩ་དཀར་བརྒྱུད་ནས་མར་བཞུར་ཡོང་སྐབས། ཐིག་ལེ་དེ་རྩ་དཀར་གྱི་ངོས་སུ་ཐུག་རེག་བྱས་པའི་བདག་རྐྱེན་གྱིས་ལུས་ལ་བདེ་བ་བསམ་གྱིས་མི་ཁྱབ་པ་ཞིག་བསྟེར་བ་རེད།
ཕོའི་བྱང་སེམས་དཀར་པོ་དེ་གཟུགས་པོའི་རྩ་ལམ་ཐམས་ཅད་ནང་ཁྱབ་ཡོད་ཀྱང་གཙོ་བོ་སྤྱི་གཙུག་ཀླད་པར་གནས་ཡོད་སྟབས། སྤྱི་གཙུག་བདེ་ཆེན་གྱི་འཁོར་ལོ་ཟེར་བ་རེད། མོའི་བྱང་སེམས་དམར་པོ་དེའང་ལུས་ཀྱི་རྩ་ལམ་ཐམས་ཅད་ལ་ཁྱབ་ཡོད་ཀྱང་བརྟེན་ས་གཙོ་བོ་ལྟེ་བའི་འོག་གི་སོར་བཞིའི་མཚམས་སུ་གནས་ཡོད་པ་རེད། རྩ་རླུང་སྒོམ་ནས་བདེ་བ་ཞིག་འཕེལ་གྱི་ཡོད་པ་དེ་ཕོ་མོ་ཉིས་སྦྱོར་(ཕོ་མོའི་འཁྲིག་སྤྱོད།)སྐབས་ཀྱི་བདེ་ཚོར་དང་འདྲ་བོ་ཡིན་སྟབས། སྔགས་ཀྱི་ནང་དུ་ཕོ་མོའི་སྦྱོར་བ་དེ་གལ་ཆེན་དུ་བརྩིས་ཏེ་ཧ་ཅང་རྒྱས་པ་གསུངས་ཡོད་པ་རེད།
ཐིག་ལེ་དཀར་དམར་དེ་བ་མོའི་འོ་མ་ལྟ་བུ་ཞིག་ཡིན་གསུངས་ཡོད་པ་རེད། བ་མོ་མ་བཞོས་ན་སྐམ་འགྲོ་བ་དང་བཞོ་རྒྱུ་མང་དྲགས་ན་འོ་མ་རྫོགས་འགྲོ་བ་རེད། ཆོས་ཉམས་སུ་ལེན་མཁན་ཡིན་ན་ལུས་སྟོབས་ཉམས་ནས་ཐིག་ལེ་སྐམ་ཉན་གི་མ་རེད། ལུས་ཟུངས་གསོ་བའི་ཆེད་དུ་འཕྲུལ་འཁོར་རྩེད་དགོས་པ་མ་ཟད། ཟ་མའང་ཡག་པོ་ཟ་དགོས་པ་རེད། སྔགས་ཀྱི་ནང་དུ་མཚམས་རེར་ཤ་ཆང་སྤྱོད་ཆོག་པའང་རྒྱུ་མཚན་དེ་ལ་ཐུག་ཡོད་པ་རེད།
དྲི་བ། དོན་འགྲུབ་བཀྲ་ཤིས། ང་ལ་ད་དུང་གསལ་བོ་ཞིག་ཆགས་མ་སོང་། རྩ་རླུང་སྒོམ་པ་དང་འཕྲུལ་འཁོར་རྩེད་པ་གཉིས་ལ་འབྲེལ་བ་ག་རེ་ཡོད་པ་རེད། དེ་གཉིས་ཀྱི་ནུས་པ་གཅིག་པ་རེད་དམ་ཁ་ཁ་རེད། གསལ་བོ་ཞིག་གསུངས་རོགས།
ལན། སྤྲུལ་སྐུ་བློ་བཟང་། ངས་ཁྱེད་ལ་དཔེ་ཞིག་བཞག་ནས་བཤད་ན། ང་ཚོའི་རླུང་དེ་སེམས་ཀྱི་རྟ་ཡིན་ཟེར་གྱི་ཡོད་པ་རེད། སེམས་དེ་རྐང་པ་མེད་པའི་མི་ཞིག་དང་། རླུང་དེ་མིག་མེད་པའི་རྟ་ཞིག་ཡིན་ཟེར་གྱི་ཡོད་པ་རེད། དེ་གཉིས་འཕྲད་པའི་དབང་གིས་ཉེས་པ་མང་པོ་གསོག་གི་ཡོད་པ་རེད། ང་ཚོས་སེམས་འཛིན་པའི་ཆེད་དུ་སྔོན་ལ་སེམས་ཀྱི་རྟ་རླུང་དེ་འཛིན་ཐབས་བྱེད་ཀྱི་ཡོད་པ་རེད། དེ་ལ་སྔགས་ཕྱོགས་ནས་རྩ་རླུང་འཕྲུལ་འཁོར་རྩེད་པ་དང་། མདོ་ཕྱོགས་ནས་སྒོམ་རྒྱག་གི་ཡོད་པ་རེད། སེམས་འཛིན་པའི་ཐབས་ལ་རྣལ་འབྱོར་བ་དེ་ཚོས་ལོ་དང་ཟླ་བ་མང་པོར་རྩ་རླུང་སྒོམ་གྱིན་ཡོད་པ་རེད། དཔེར་ན། རླུང་སྒོམ་པའི་སྐབས་སུ་བུམ་ཆེན་དང་བུམ་འབྲིང་། བུམ་ཆུང་ཟེར་བ་སོགས་ཡོད། ཐོག་མའི་གོ་རིམ་སྐབས་སུ་བུམ་ཆུང་སྐར་མ་གསུམ་ལ་རླུང་འཛིན་དགོས་པ་དང་། བུམ་འབྲིང་སྐར་མ་དྲུག བུམ་ཆེན་སྐར་མ་དགུ་རེད། འུ་ཅག་མྱོང་གོམས་མེད་མཁན་ཞིག་ཡིན་ན་རླུང་སྐར་མ་གཅིག་ལྷག་འཛིན་ཐུབ་པ་མ་རེད། ཚན་རིག་གི་ཐོག་ནས་སྐར་མ་ལྔ་ལ་དབུགས་འབྱིན་རྔུབ་བཀག་ན་ཤི་འགྲོ་བ་རེད་ཟེར་གྱི་ཡོད། རྣལ་འབྱོར་གྱི་ནུས་པ་འཐོན་ཡོད་མཁན་ཞིག་ཡིན་ན། རླུང་ཆུང་བ་ཉིན་གཅིག་དང་འབྲིང་བ་ཟླ་བ་གསུམ། རླུང་ཆེན་པོ་ཟླ་བ་དྲུག་ལ་འཛིན་ཐུབ་པ་རེད། སྤྱིར་བཏང་རླུང་ཕར་གཏོང་བ་དང་ཚུར་རྔུབ་པ། གནས་བ་གསུམ་ཡོད་པ་ལས་འདིའི་སྐབས་སུ་རླུང་གནས་པ་དེ་གཙོ་བོར་འཛིན་པ་རེད། གང་ཡིན་ཟེར་ན། རླུང་འཛིན་ཐུབ་ན་སེམས་རང་བཞིན་གྱིས་བཟུང་ཀྱི་ཡོད་པ་རེད།
སེམས་འཛིན་ཐབས་སུ་སྔགས་ཕྱོགས་ནས་རྩ་རླུང་འཕྲུལ་འཁོར་དང་གཏུམ་མོའི་དྲོད་ལ་བརྟེན་པ་རེད། འདི་ལ་མ་བསྒོམས་པའི་སངས་རྒྱས་པའི་ལམ་ཡང་ཟེར་བ་རེད། སྒོམ་རྒྱག་མ་དགོས་པར་འཕྲུལ་འཁོར་ལ་བརྟེན་ཏེ་སེམས་ཀྱི་རྣམ་རྟོག་རྣམས་རིམ་པ་བཞིན་འགག་སྟེ་སེམས་ཀྱི་རང་བཞིན་འོད་གསལ་བ་དེ་མཐོང་གི་ཡོད་པ་རེད།
ལུས་སྦྱོང་རྩ་རླུང་འཕྲུལ་འཁོར་ལ་བདེ་བ་ཕབ་པའི་འཕྲུལ་འཁོར་དང་། བདེ་བ་འཛིན་པའི་འཕྲུལ་འཁོར། བདེ་བ་བཀྲམ་པའི་འཕྲུལ་འཁོར་སོགས་ཡོད་པ་རེད། འཕྲུལ་འཁོར་ཤུགས་ཆེན་པོ་རྩེད་རྗེས་ཕྱག་རྒྱ་ཆེན་པོའི་ཐོག་ཉམས་པར་བཞག་ན་སོ་སོའི་སེམས་ངོ་སྟོང་སང་སང་ཡོད་པ་རེད། འཕྲུལ་འཁོར་དེ་གཏུམ་མོའི་འབོགས་འབྱིན་དང་ཀག་སེལ་ལྟ་བུ་རེད།
མདོ་ཕྱོགས་ནས་གཙོ་བོ་སྒོམ་ལ་བརྟེན་པ་རེད། སེམས་ལ་ཐད་ཀར་རྒོལ་ཏེ་ཉེས་པ་ལྔ་དང་སྟོབས་དྲུག ཡིད་བྱེད་བཞི། སེམས་གནས་དགུ། འདུ་བྱེད་བརྒྱད་སོགས་བསྒོམས་ཏེ་སེམས་འཛིན་ཐབས་བྱེད་ཀྱི་ཡོད་པ་རེད། ཐབས་ལམ་མ་འདྲ་བ་རེད་མ་གཏོགས་མདོ་སྔགས་གཉིས་ཀས་སེམས་བཟུང་སྟེ་རྣམ་རྟོག་ཐམས་ཅད་འགོག་རྒྱུའི་དམིགས་ཡུལ་གཅིག་པ་རེད།
དྲི་བ། དོན་འགྲུབ་བཀྲ་ཤིས། སྔགས་ཀྱི་ནང་དུ་ཐིག་ལེ་ཡར་འདྲེན་ཟེར་བ་ཞིག་ཡོད་པ་དེ་སྒོམ་རྒྱག་སྟངས་ཤིག་གམ། སེམས་ཀྱི་དམིགས་པ་འཛིན་སྟངས་ཤིག་ལ་བརྟེན་ཏེ་ཡོང་གི་ཡོད་པ་འདྲ།
ལན། སྤྲུལ་སྐུ་བློ་བཟང་། ཐིག་ལེ་ཕབ་སྟངས་སྣ་ཚོགས་ཡོད་པ་ལས་རིག་མ་བསྟེན་པ་དང་རིག་མ་སྒོམ་པ་གཉིས་གཞན་ལུས་ལ་བརྟེན་པའི་ཐིག་ལེ་ཕབ་སྟངས་དང་། གཏུམ་མོ་སྒོམ་པ་དང་ལག་པའི་ཕྱག་རྒྱ་(ལག་པས་རང་གི་གསང་གནས་ལ་འཕུར་མཉེད་བྱས་ཏེ་བདེ་བ་ཕབ་པ།)གཉིས་རང་ལུས་ལ་བརྟེན་ཏེ་ཐིག་ལེ་ཕབ་སྟངས་རེད། སྐྱེས་པ་སྔགས་ཉམས་ལེན་བྱེད་མཁན་ཞིག་ཡིན་ན་གཏུམ་མོ་སྒོམ་པའི་སྐབས་སུ་རིག་མ་བསྟེན་དགོས་དང་མི་དགོས་རྩོད་པ་རེད། གང་ལྟར། རིག་མ་བསྟེན་ན་མགྱོགས་ལམ་ལྟ་བུ་རེད། དགེ་ལུགས་པའི་གཞུང་དུ་བོགས་འདོན་ཙམ་ལ་མ་གཏོགས་རིག་མ་བསྟེན་མི་དགོས་གསུངས་ཡོད། སྔགས་ཉམས་ལེན་བྱེད་མཁན་མང་ཆེ་བར་གསང་ཡུམ་(བཟའ་ཟླ།)ཡོད་པ་རེད། ཡིན་ནའང་གསང་ཡུམ་ལ་འཁྲིག་པ་སྤྱད་དེ་བདེ་བ་ཐོབ་པ་ཙམ་གྱིས་འགྲིག་གི་མ་རེད། ཐིག་ལེ་ཡར་འདྲེན་བྱས་ཏེ་བདེ་བ་འཛིན་ཐུབ་དགོས་པ་རེད། དང་པོ་བདེ་བ་ཕབ་པ་དང་། དེ་ནས་བདེ་བ་འཛིན་པ། དེ་ནས་བདེ་བ་ཡར་འདྲེན་པ། དེ་ནས་བདེ་བ་བཀྲམ་པ་སོགས་བྱེད་དགོས། བདེ་བ་ལུས་ཀྱི་ཕྱི་ནང་གསང་གསུམ་དུ་ཁྱབ་པའི་སྐབས་སུ་ལུས་སྟེང་ལ་གཟེར་མ་བཏབས་ཀྱང་ན་ཟུག་མི་ཚོར་བ་དེ་འདྲ་ཞིག་ཡིན་ས་རེད། ཐིག་ལེ་མར་འབབ་སྐབས་ཀྱི་བདེ་བ་དེ་ལ་ཕོ་བདེ་དང་། ཐིག་ལེ་ཡར་འདྲེན་པའི་སྐབས་ཀྱི་བདེ་བ་ལ་མོ་བདེ། ཐིག་ལེ་ལུས་ཀྱི་ཕྱི་ནང་གསང་གསུམ་ལ་བཀྲམ་པའི་སྐབས་ཀྱི་བདེ་བ་ལ་མ་ནང་གི་བདེ་བ་ཟེར་བ་རེད། ཕོ་བདེ་ལ་བདེ་བའི་ཟུག་གཟེར་ཆེ་བ་དང་མོ་བདེ་ལ་བདེ་བའི་ཟུག་གཟེར་ཆུང་བ། མ་ནང་གི་བདེ་བ་དེ་བདེ་བ་ཆེ་ཞིང་འཇམ་ཟེར་བ་རེད།
དྲི་བ། དོན་འགྲུབ་བཀྲ་ཤིས། ཁྱེད་རང་གི་གསུང་སྟངས་བྱས་ན། སྐྱེས་པ་སྔགས་ཉམས་ལེན་བྱེད་མཁན་ཡིན་ན་མཐའ་མར་རིག་མ་བསྟེན་དགོས་པ་དང་། བུད་མེད་སྔགས་ཉམས་ལེན་བྱེད་མཁན་ཡིན་ནའང་དེ་བཞིན་དུ་མཐའ་མར་ཁྱོ་ག་བསྟེན་དགོས་ཚུལ་གསུངས་སོང་། རབ་ཏུ་བྱུང་བའི་དགེ་སློང་དང་དགེ་སློང་མ་ཚོས་ལུས་འབྲེལ་བྱས་ན་སྡོམ་པ་ཤོར་ཡོད་པ་མ་རེད་དམ།
ལན། སྤྲུལ་སྐུ་བློ་བཟང་། སྔགས་ཉམས་ལེན་བྱེད་མཁན་ཞིག་ལ་མཚོན་ན། མགོའི་ནང་སྟོང་ཉིད་ཀྱི་མྱོང་བ་དང་། སྙིང་ལ་སྙིང་རྗེ་ཡི་ཚོར་བ། ལུས་རྩ་རླུང་ལ་དབང་ཐོབ་པ་བཅས་ལ་དབང་གསུམ་ཐོབ་པ་ཟེར་བ་རེད། ཚད་གཞི་དེ་ལ་སླེབས་སྐབས་ངེས་པར་དུ་ཕོ་མོའི་སྦྱོར་བ་བྱེད་དགོས་པ་རེད། རྩ་བའི་བླ་མས་ཀྱང་རང་གི་སློབ་མའི་རྟོགས་པ་དང་ནུས་པར་བརྟག་དཔྱད་བཏང་སྟེ་ཚད་བསླེབས་ཡོད་ན་རིག་མ་བསྟེན་དགོས་པའི་བཀའ་གནང་གི་རེད།
རང་གི་ལུས་ལྷ་ཡི་འདུ་ཤེས་དང་ངག་ངག་གི་འདུ་ཤེས། སེམས་ཆོས་ཀྱི་འདུ་ཤེས་བཅས་འདུ་ཤེས་གསུམ་ཡ་མ་བྲལ་བའི་ཐོག་ལ། ཐིག་ལེ་ཕབ་ལ་ལ་མཁས་པ་དང་། ཐིག་ལེ་འཛིན་པ་ལ་མཁས་པ། ཐིག་ལེ་ཡར་འདྲེན་པ་ལ་མཁས་པ། ཐིག་ལེ་བཀྲམས་པ་ལ་མཁས་པ་བཅས་མཁས་པ་བཞི་དང་ལྡན་པའི་སྐབས་ལ་རིག་མ་བསྟེན་ཏེ་སྦྱོར་བ་བྱས་ཀྱང་སྡོམ་པ་ཤོར་ཡོད་པ་མ་རེད། ཡིན་ནའང་སྦྱོར་བ་བྱེད་ས་དེ་སྤྱིར་བཏང་གི་མི་དཀྱུས་མ་དེ་འདྲ་མ་ཡིན་པར། ཕྱི་ནང་གསང་གསུམ་དང་ལུས་ངག་ཡིད་གསུམ་ཚད་ལོན་པ་ཞིག་དགོས་པ་རེད། འཁྲིག་པ་སྤྱོད་སྐབས་ཐིག་ལེ་ཐིགས་པ་གཅིག་ཀྱང་ཕྱི་ལ་འཆོར་ཉན་གི་མ་རེད།
རྗེ་རིན་པོ་ཆེ་མཆོག་ལ་མཚོན་ན་ཡང་གསང་ཡུམ་བསྟེན་ཡོད་དང་མེད་ཀྱི་བཤད་ཚུལ་སྣ་ཚོགས་ཡོད་པ་རེད། རྗེ་རིན་པོ་ཆེ་ཚེ་གཅིག་ལ་སངས་རྒྱས་ཡོད་ཀྱང་། ལུས་གཅིག་ལ་སངས་རྒྱས་པའི་མཛད་པ་བསྟན་ཡོད་པ་མ་རེད། གང་ཡིན་ཟེར་ན། རིག་མ་བསྟེན་ཡོད་པ་མ་རེད་ཟེར་མཁན་ཡང་ཡོད་པ་རེད། སྔགས་ཉམས་ལེན་བྱེད་མཁན་ཞིག་ཡིན་ན་རྟོགས་པ་གང་ལ་གང་འཚམ་ལ་བསླེབས་པའི་སྐབས་སུ་ངེས་པར་དུ་རིག་མ་བསྟེན་དགོས་པ་རེད། རིག་མ་མ་བསྟེན་ན་སྔགས་ཀྱི་དམ་ཚིག་ལ་འགལ་ཡོད་པ་རེད།
སྔགས་ཆོས་ཉམས་སུ་བླངས་ཏེ་འཁྲིག་པ་སྤྱོད་མཁན་སུ་ཞིག་ཡིན་ཡང་ཧ་ཅང་གཟབ་གཟབ་བྱེད་དགོས་ཀྱི་ཡོད་པ་རེད། ཆོས་ཉམས་སུ་ལེན་སྐབས་གང་ཟག་སྒེར་མཚན་དུ་བྱས་ན་འགྲིག་གི་ཡོད་ཀྱང་། བསྟན་པ་སྤྱི་མཚན་ལ་དངོས་ཤུགས་བརྒྱུད་གསུམ་གང་རུང་ནས་གནོད་ཀྱི་ཡོད་ན། རིག་མ་དང་ལྷན་དུ་གནས་དབེན་པ་སུ་གང་གིས་མི་མཐོང་སར་སོང་སྟེ་ཆོས་ཉམས་ལེན་བྱེད་པ་དང་། ཡང་ན་དགེ་སློང་གི་ཆ་བྱད་བསྒྱུར་ཏེ་སྐྱ་བོའི་ཆས་སུ་ཞུགས་ནས་ཉམས་ལེན་བྱེད་དགོས་པ་རེད། དཔེར་ན། སྔོན་ཆད་བྲམ་སེ་(གྲུབ་ཆེན)ས་ར་ཧཱ་དཔལ་ན་ལེན་ཊར་བཞུགས་སྐབས། ཡེ་ཤེས་ཀྱི་ལྷ་མོ་དང་མི་མ་ཡིན་སོགས་ཡོང་སྟེ་ཁོའི་བཞུགས་གནས་སུ་སྐད་རྒྱག་གི་ཡོད་པ་ཕྱི་ལོགས་ནས་ཐོས་ཏེ། ན་ལེན་ཊའི་དགེ་བསྐོས་ནང་དུ་ཡོང་སྐབས་མི་གཅིག་ཀྱང་མཐོང་རྒྱུ་མེད་པ་དང་། རྗེས་ལ་ས་ར་ཧཱ་ན་ལེན་ཊ་ནས་ཕྱིར་འཕུད་བཏང་བའི་སྒྲུང་དེ་འདྲ་ཡོད་པ་རེད། གྲུབ་ཆེན་ས་ར་ཧཱ་ཡིས་རིག་མ་བསྟེན་པའི་རྗེས་ལ། “ང་སྔོན་ཆད་དགེ་སློང་རྣམ་དག་མིན། ད་ལྟ་ང་དགེ་སློང་རྣམ་དག་ཡིན།” ཞེས་གསུངས་པ་རེད་ཟེར་བའི་བཤད་སྲོལ་ཡོད་པ་རེད།
ཡིན་ནའང་གཏུམ་མོ་སྒོམ་པ་དང་ཐིག་ལེ་ཡར་འདྲེན་སོགས་སྔགས་ཀྱི་ནུས་པ་གང་ཡང་མེད་པར། ངས་གསང་སྔགས་ཉམས་སུ་ལེན་གྱི་ཡོད་ཅེས་ཁྱོ་ག་སྐྱེས་དམན་བསྟེན་ཏེ་འཁྲིག་པ་སྤྱད་ན། དེ་ནི་འཇིག་རྟེན་རྒད་པོ་རྒན་མོས་འཁྲིག་པ་སྤྱོད་སྟངས་དང་གཅིག་པ་རེད། དེ་ལ་སྡུག་པ་མ་གཏོགས་དགེ་པའི་ནུས་པ་གང་ཡང་ཡོད་པ་མ་རེད།
དྲི་བ། དོན་འགྲུབ་བཀྲ་ཤིས། གོང་དུ་ཁྱེད་ཀྱིས་ཐིག་ལེ་ཕབ་སྟངས་ལ་གཏུམ་མོ་སྒོམ་པ་དང་རིག་མ་སྒོམ་པ། ལག་པའི་ཕྱག་རྒྱ། དེ་བཞིན། རྫས་དང་སྔགས་སོགས་ལ་བརྟེན་ཏེ་བདེ་བ་ཕབ་ཐུབ་ཀྱི་ཡོད་སྐོར་བརྗོད་བྱུང་། དེས་ན་ངེས་པར་དུ་རིག་མ་བསྟེན་དགོས་དོན་གང་ཡིན་ནམ།
ལན། སྤྲུལ་སྐུ་བློ་བཟང་། འདི་ལ་བཤད་སྟངས་སྣ་ཚོགས་ཡོད་པ་རེད། ཁ་ཤས་ཀྱིས་རིག་མ་མ་བསྟེན་པར་གཏུམ་མོའི་དྲོད་དང་རྩ་རླུང་སྒོམ་པ་སོགས་ལ་བརྟེན་ཏེ་སྟོང་ཉིད་རྟོགས་པ་དང་སངས་རྒྱས་ཀྱི་ས་རུ་བགྲོད་ཐུབ་པ་རེད་ཟེར་མཁན་ཞིག་དང་། ཡང་ཁག་ཅིག་གིས་མཐར་ཐུག་གི་བདེ་སྟོང་ངོ་བོ་དབྱེར་མེད་དུ་འཆར་བ་ལ་བདེ་བ་ཤུགས་ཆེན་པོ་ཞིག་དགོས་པ་དང་། ཕོ་མོའི་འཁྲིག་སྤྱོད་ཀྱི་བདེ་བ་དེ་གཏུམ་མོའི་དྲོད་དང་དམིགས་པ་སྒོམ་པ། ལག་པའི་ཕྱག་རྒྱ་སོགས་ལས་ཀྱང་བདེ་བ་ཤུགས་ཆེ་སྟབས། སྔགས་ཉམས་སུ་ལེན་སྐབས་ངེས་པར་དུ་རིག་མ་བསྟེན་དགོས། གང་ཡིན་ཟེར་ན། ནང་གི་རྣལ་འབྱོར་གྱིས་རྒྱུ་བྱས་ཤིང་། ཕྱིའི་སྦྱོར་བ་བྱེད་པས་རྐྱེན་བྱས་ན་བདེ་བ་ཤུགས་ཆེ་ཤོས་དེ་འཕེལ་བ་དང་། བདེ་བ་ཤུགས་ཆེ་ཤོས་དེས་རླུང་གི་རྒྱུ་བ་ཐམས་ཅད་འཛིན་ཐུབ་པ་དང་། དེ་ལ་བརྟེན་ཏེ་རྣམ་རྟོག་ཐམས་ཅད་རང་འགགས་སུ་སོང་སྟེ། བདེ་སྟོང་དབྱེར་མེད་ཀྱི་ངོ་བོ་མངོན་དུ་འགྱུར་ཐུབ་ཟེར་བ་རེད། རིག་མ་བསྟེན་པའི་བསྟེན་མཚམས་ཐད་དགེ་ལྡན་པ་དང་རྙིང་མ་བ། བཀའ་བརྒྱུད་སོགས་ལ་ཤོད་སྟངས་མ་འདྲ་བ་རེད། དགེ་ལྡན་པ་ལྟ་བུར་མཚོན་ན། རིག་མ་དེ་མཐའ་མའི་བོགས་འབྱེད་ལྟ་བུར་བསྟེན་དགོས་གསུངས་ཡོད་པ་རེད།
ངེད་གཉིས་རིག་མ་རིག་མ་ལབ་པ་མ་གཏོགས་ཕོ་མོ་གཉིས་ཀ་གཅིག་པ་རེད། སྔགས་ཉམས་ལེན་བྱེད་མཁན་ཕོ་ཡིན་ན་སྐྱེས་དམན་བསྟེན་དགོས་པ་དང་། མོ་ཡིན་ན་ཁྱོ་ག་བསྟེན་དགོས་པ་གཅིག་པ་རེད། དཔེར་ན། མ་གཅིག་ལབ་སྒྲོན་ལྟ་བུར་མཚོན་ན། ཐོག་མ་དགེ་སློང་ཡིན་ནམ་དགེ་ཚུལ་ཡིན། གང་ལྟར་སྡོམ་པ་བླངས་ཡོད་ས་རེད། ཡིན་ནའང་རྗེས་ལ་སྔགས་ཉམས་ལེན་བྱས་ཏེ་རྟོགས་པ་གང་འཚམས་ལ་བསླེབས་སྐབས། རྒྱ་གར་གྱི་གྲུབ་ཆེན་ཕ་དམ་པ་བོད་དུ་ཕེབས་པའི་སྐབས་དང་བསྟུན་ཏེ། མོ་རང་གི་རྩ་བའི་བླ་མས་ཕ་དམ་པ་གསང་ཡབ་ལ་བསྟེན་དགོས་གསུངས་སྐབས། ཐོག་མ་མོ་རང་གིས་མོས་མཐུན་གནང་མེད་ཀྱང་རྗེས་ལ་བླ་མའི་བཀའ་བཞིན་ཕ་དམ་པ་གསང་ཡབ་ལ་བསྟེན་པ་རེད། ཁོང་ཡབ་ཡུམ་གཉིས་ཀྱིས་སྦྱོར་བ་བྱེད་སྐབས་ཁྱིམ་མཚེས་ཚོས་མཐོང་ནས་དད་ལོག་བྱས་ཀྱང་རྗེས་ལ་གནམ་མཁའ་ནས་མཇའ་ཤར་བ་སོགས་ཀྱི་རྟགས་མཚན་ཡ་མཚན་དེ་འདྲ་བྱུང་བའི་གཏམ་བརྒྱུད་ཡོད་པ་རེད། རྗེས་ལ་མ་གཅིག་ལབ་སྒྲོན་ལ་བུ་རྒྱུད་ཀྱང་བྱུང་ཡོད་པ་རེད།
དྲི་བ། དོན་འགྲུབ་བཀྲ་ཤིས། བོད་ཀྱི་ནང་ཆོས་ནང་དུ་གསང་སྔགས་ཟེར་བ་ཞིག་ཡོད་པ་དེ་གསང་བ་བྱེད་པ་ལས་ཁྱབ་བསྒྲགས་བྱེད་རྒྱུ་ཞིག་མིན་པ་འདྲ། ཁྱོད་རང་དེའི་ཐད་དགོངས་ཚུལ་གང་འདྲ་ཡོད།
ལན། སྤྲུལ་སྐུ་བློ་བཟང་། གསང་སྔགས་ཟེར་བ་དེ་སྣོད་མིན་ལ་ ‘གསང་བ’ དང་། སྣོད་ལྡན་ལ་ ‘སྔགས་པ’ ཟེར་བའི་དོན་རེད། ཡུལ་དུས་མི་འཚམས་པ་དང་། སྣོད་མི་འཚམས་པ། བློ་མི་འཚམས་པ་སོགས་ལ་གསང་བ་བྱེད་དགོས་པ་དང་། བསླབ་པ་སློབ་གཉེར་གྱི་གནས་ཚད་མཐོན་པོར་བསླེབ་པའི་ཁ་ཐུག་ལ་གསང་བ་མན་ངག་དེ་དག་ལག་ལེན་བསྟར་དགོས་གསུངས་ཡོད་པ་རེད། ད་དུང་སྙན་བརྒྱུད་ཀྱི་གདམས་པ་ཟབ་མོ་ཟེར་བ་སོགས་བླ་མ་དང་སློབ་མ་བྱས་ཏེ། ངག་བརྒྱུད་ནས་འགྲོ་དགོས་པ་ལས་ཡིག་ཐོག་ཏུ་མེད་པ་སོགས་མང་པོ་ཡོད་ཀྱང་། ང་རང་གི་ལྟ་སྟངས་བྱས་ན། གསང་སྔགས་ཟེར་བ་དེ་དག་གསང་བ་བྱས་ཏེ་འཇོག་དགོས་པ་ཞིག་མ་རེད་བསམ་གྱི་འདུག ད་ལྟའི་དུས་ཚོད་འདི་ལ་གསང་བ་བྱས་ཏེ་གསང་ཐུབ་པ་ཞིག་ཀྱང་མ་རེད། གསང་སྔགས་ཀྱི་དེབ་ག་རེ་དགོས་ཀྱང་ག་ས་གང་ནས་རེག་གི་ཡོད་པ་རེད།
ཕྱི་རྒྱལ་བ་ཚོར་མཚོན་ན་གསང་བ་ཟེར་བ་དེ་ལ་དགའ་བོ་བྱེད་པ་མ་རེད། སྡུག་ཅག་ཅིག་བྱས་ཡོད་ཀྱང་གསང་བ་མ་བྱས་པར་བཤད་བཞག་ན་ཡག་པོར་རྩི་བ་རེད། ཨེ་ཤ་ཡའི་མི་རིགས་ཚོ་དང་། ལྷག་པར་དུ་བོད་པ་ཚོར་མཚོན་ན། ནོར་འཁྲུལ་རེ་ཤོར་ན་སྦེད་ཅི་ཐུབ་དང་གསང་ཅི་ཐུབ་བྱེད་པ་རེད། བོད་པ་ཚོས་སྐྱོན་དང་ནོར་འཁྲུལ་རིགས་སྦ་གསང་བྱས་ཏེ་གཡོལ་ཐབས་བྱེད་པ་དང་ཕྱི་རྒྱལ་བ་ཚོས་བཤད་ནས་འདག་ཐབས་བྱེད་པ་རེད།
སྤྱིར་བཏང་སྔགས་བཤད་པའི་སྐབས་སུ་ལུས་བཤད་ཀྱི་ཡོད་པ་རེད། ལུས་བཤད་པའི་སྐབས་སུ་ཕོ་མོའི་ཁམས་དཀར་དམར་བཤད་དགོས་པ་རེད། ཁམས་དཀར་དམར་བཤད་སྐབས་དེང་རབས་ཀྱི་བཤད་སྟངས་དང་ཁ་གསལ་བོ་བྱས་ཏེ་ཞུས་ན། ཕོ་མོའི་ལུས་འབྲེལ་དང་ཆགས་སྲེད་རིགས་མ་བཤད་པར་ཡོང་ཐབས་ཡོད་པ་མ་རེད། ཚིག་སྦྱོར་སྤེལ་སྟངས་དང་མིང་འདོག་སྟངས་མ་འདྲ་བ་རེད་མ་གཏོགས། གསང་སྔགས་ནང་དུ་འདོད་ཆགས་སྤྱོད་པ་དང་། འཁྲིག་སྤྱོད་སོགས་འདོད་པའི་བསྟན་བཅོས་ཆ་ཚང་བ་ཞིག་བསྟན་ཡོད་པ་རེད། ད་དུང་ཧ་ཅང་གཏིང་ཟབ་མོ་ཞེ་དྲགས་གསུངས་ཡོད་པ་རེད། ཆགས་སྲེད་འབར་དུ་འཇུག་པ་དང་། མཐའ་ན་མཚན་མ་ལ་བཟོ་ལྟ་བཟོ་སྟངས། འཇིབ་ལྡག་བྱེད་སྟངས་ཚུན་ཆད་ཡོད་པ་རེད། དེང་སྐབས་འཁྲིག་སྤྱོད་སྐོར་གྱི་དེབ་དང་གློག་བརྙན་འདྲ་མིན་ཡོད་ནའང་། བོད་པའི་གསང་སྔགས་ནང་གི་ལུས་སེམས་གཉིས་ཀྱི་བདེ་བ་མྱོང་སྟངས་དེ་ལྟ་བུའི་གཏིང་ཟབ་མོ་ཞིག་ཧ་ལམ་ཡོད་པ་མ་རེད་བསམ་གྱི་འདུག
དཔེར་ན། གཏུམ་མོ་ལ་རང་ལུས་ལ་བརྟེན་པའི་གཏུམ་མོ་དང་གཞན་ལུས་ལ་བརྟེན་པའི་གཏུམ་མོ་རིགས་གཉིས་ཡོད་པ་ལས། རང་ལུས་ལ་བརྟེན་པའི་གཏུམ་མོ་ལ་དམིགས་པ་བསྒོམས་ཏེ་གཏུམ་མོའི་དྲོད་སྐྱེད་སྟངས་ཤིག་དང་། སོ་སོའི་ལག་པས་གསང་གནས་འཕུར་མཉེད་བྱས་ཏེ་གཏུམ་མོའི་དྲོད་སྐྱེད་སྟངས་ཤིག་ཡོད་པ་རེད། གཞན་ལུས་ལ་བརྟེན་པའི་གཏུམ་མོ་དེ་རིག་མ་བསྟེན་པ་སོགས་རེད། རིག་མ་བསྟེན་སྐབས་ཐོག་མ་བུད་མེད་དེ་དང་ཁྱེད་གཉིས་ཀྱི་འབྱུང་ཁམས་མཐུན་མིན་དང་། གསང་གནས་ཆེ་ཆུང་འགྲིག་མིན། དེ་བཞིན། བུད་མེད་རིགས་གང་གི་ཁོངས་སུ་གཏོགས་པ། དེའི་གསང་གནས་ཀྱི་ཟབ་ཚད་དང་། བདེ་བ་འཕེལ་བའི་གནད་རྩ་གང་དུ་ཡོད་པ་སོགས་ལ་བརྟག་དགོས་པ་རེད། དགེ་འདུན་ཆོས་འཕེལ་གྱི་འདོད་པའི་བསྟན་ཆོས་ནང་ཁོ་རང་གིས་དངོས་སུ་མྱངས་པའི་ཉམས་མྱོང་དང་རྒྱ་གར་གྱི་འདོད་པའི་བསྟན་ཆོས་ཀྱི་གཞུང་དེ་འདྲ་བཀོད་ཡོད་གསུང་གི་ཡོད་པ་རེད་དེ། མདོ་བསྡུས་ན། དགེ་འདུན་ཆོས་འཕེལ་དང་འཇུ་མི་ཕམ་སོགས་ཀྱི་འདོད་པའི་བསྟན་ཆོས་དེ་དག་ཀྱང་སྔགས་ཀྱི་ནང་གི་ཆ་ཤས་ཙམ་རེད།
དྲི་བ། དོན་འགྲུབ་བཀྲ་ཤིས། ཁྱེད་རང་ལ་མཚོན་ན། རྩ་རླུང་འཕྲུལ་འཁོར་དང་སྔགས་ཉམས་ལེན་གྱི་གནས་ཚད་ག་འདྲ་ཞིག་ལ་བསླེབས་ཡོད་དམ།
ལན། སྤྲུལ་སྐུ་བློ་བཟང་། ང་རང་ཚད་དང་ནུས་པ་གང་ལའང་བསླེབས་ཡོད་པ་མ་རེད། རང་བློ་རང་ལ་ལྐོག་ཏུ་མ་གྱུར་བ་རེད། ང་རང་ཆུང་དུས་ནས་ལུས་རྩལ་ལ་དགའ་བ་དང་། རིམ་གྱིས་ནང་པའི་གཞུང་ལ་སློབ་སྦྱོང་ཏོག་ཙམ་རེ་བྱས་པ་དང་མཉམ་དུ་རྩ་རླུང་འཕྲུལ་འཁོར་ཏོག་ཙམ་རེ་སྦྱངས་བ་རེད་མ་གཏོགས་རྩ་རླུང་སྒོམ་སྒྲུབ་ཀྱི་རྟོགས་པ་གང་ཡང་ཡོད་པ་མ་རེད། ཡིན་ནའང་འཕྲུལ་འཁོར་གྱི་ཐོག་ནས་ངས་གོང་དུ་ཞུས་པ་ལྟར། མིའི་གཟུགས་པོའི་འཕྲོད་བསྟེན་ཐོག་ལ་ནུས་པ་གང་ལ་གང་འཚམ་འཐོན་པ་ཞིག་དང་། སློབ་མ་དེ་ཚོར་སློབ་ཁྲིད་བྱེད་སྐབས་གཞུང་ལུགས་དང་སོ་སོའི་ཉམས་མྱོང་གང་ཐད་ནས་ཏོག་ཙམ་བཤད་ཐུབ་པ་ཞིག་པ་རེད། དེས་གང་ལ་གང་འཚམ་མི་གཞན་ལ་ཕན་ཐོགས་ཀྱི་ཡོད་པ་ཞིག་ཏན་ཏན་རེད་བསམ་གྱི་ཡོད།
ངས་དེ་རིང་ཁྱེད་ལ་བཤད་པ་འདི་དག་རགས་བཤད་དང་། སྤྱིར་བཏང་གི་ཁ་བརྡ་གནས་སྐབས་སེམས་ལ་གང་དྲན་པ་དེ་རེད། རྩ་བའི་ཆ་ནས་གསང་སྔགས་ཉམས་སུ་བླངས་ཏེ་རྟོགས་པ་དང་ནུས་པ་ཚད་མཐོན་པོར་བསླེབ་རྒྱུ་དེ་ལས་སླ་བོ་ཞིག་རྩ་བ་ནས་མ་རེད། ཕོ་མོའི་སྦྱོར་བའི་རིགས་འདི་དག་ཀྱང་སྔགས་ཀྱི་ནང་གི་ཆ་ཤས་ཙམ་ཞིག་རེད། གསང་སྔགས་དེ་གཏིང་ཟབ་པོ་དང་རྒྱ་ཆེན་པོ་ཞེ་དྲགས་རེད། ཡིན་ནའང་རྩ་རླུང་འཕྲུལ་འཁོར་རྩེད་དེ་གཏུམ་མོའི་དྲོད་ཙམ་སྐྱེད་རྒྱུ་དེ་དཀའ་ལས་ཁག་པོ་གང་ཡང་མ་རེད། དགེ་རྒན་ཡག་པོ་ཞིག་བསྟེན་པ་ཡིན་ན་ཧ་ལམ་བདུན་ཕྲག་གཅིག་གཉིས་ནང་གྲུབ་འབྲས་འཐོན་ཐུབ་པ་ཞིག་རེད། ང་ཚོའི་སངས་རྒྱས་པའི་ཆོས་འདི་དེ་འདྲའི་ཡ་མཚན་ཞིག་ཡོད་པ་རེད། སངས་རྒྱས་ཀྱིས་ངའི་གསང་སྔགས་ཀྱི་ཆོས་འདི་བློ་གཅིག་སེམས་གཅིག་གིས་ཉི་མ་གཅིག་ལ་ཉམས་སུ་བླངས་ཀྱང་གྲུབ་འབྲས་ཏོག་ཙམ་མ་འཐོན་ན་ངས་བཤད་པ་ཐམས་ཅད་རྫུན་ཡིན་གསུངས་ཡོད་པ་རེད། དེ་དངོས་ཡོད་གནས་ཚུལ་རང་རེད།
མཚན་པ་དང་པོ་སྤྲུལ་སྐུ་བློ་བཟང་དམ་ཆོས་ཉི་མ་མཆོག་གི་ལས་དོན་དང་ལོ་རྒྱུས་སྐོར་ཚེས་ ༦ ཉིན་སྤེལ་ཡོད།
གསར་འགོད་པ། དོན་འགྲུབ་བཀྲ་ཤིས།
གསལ་བཤད།
༡) གུག་རྟགས་ནང་གི་ཡི་གེ་རྣམས་གསར་འགོད་པའི་མཆན་ཡིན།


text:
གཱཾནྡཱི་དང་གོ་ལ་གཅིག་སྒྱུར་རིང་ལུགས་སོགས་ཀྱི་སྐོར་གསུང་བཤད།
༄༅།། ༢༠༡༤ ཕྱི་ཟླ་ ༡༡ ཚེས་ ༢༡ ནས་ ༢༩ བར་དེཧརཱདཱུན་ཉེ་འགྲམ་དུ་གནས་པའི་ནབ་དྷཱནྱ་ (Navdanya) ཡང་ན་བཱིཇ་བིདྱཱཔཱིཋ་ (Bija Vidyapeeth) ཞེས་འབུམ་རམས་པ་བནྡནཱ་ཤིབ་ (Dr. Vandana Shiva) མཆོག་གིས་འཛིན་སྐྱོང་གནང་བའི་གྲགས་ཅན་གྱི་སོན་དང་སྐྱེ་ལྡན་སོ་ནམ་ཉམས་ཞིབ་ཁང་དུ་“གཱཾནྡཱི་དང་གོ་ལ་གཅིག་སྒྱུར་རིང་ལུགས་” (Gandhi and Globalization) ཐོག་ཟབ་སྦྱོང་ཞིག་ཚུགས་ཤིང་། དེར་རྒྱ་གར་དང་འབྲུག་བཅས་འཛམ་གླིང་གི་ཡུལ་གྲུ་གང་ས་ནས་གནད་ཡོད་དོན་གཉེར་བ་མང་དག་ཅིག་མཉམ་ཞུགས་གནང་ཡོད།
༢༠༡༤ ཕྱི་ཟླ་ ༡༡ ཚེས་ ༢༩ དང་ ༣༠ བཅས་ཉིན་གཉིས་རིང་སློབ་དཔོན་ཟམ་གདོང་རིན་པོ་ཆེས་བརྗོད་གཞི་དེའི་ཐོག་གསུང་བཤད་དང་དྲི་བ་ཁག་ལ་ལན་འདེབས་གནང་ཞིང་། དེ་ཡང་ཚེས་ ༢༩ ཉིན་སྔ་དྲོ་རིན་པོ་ཆེས་གོ་ལ་གཅིག་སྒྱུར་གྱི་རིང་ལུགས་སྐོར་དང་། འཇིག་རྟེན་ནང་ཀླན་ཀ་ཆེན་པོ་ཁག ལྷག་པར་དེང་རབས་ཀྱི་སྤྱི་ཚོགས་དཔལ་ཡོན་ལས་བྱུང་བའི་དཀའ་རྙོག་ཁག དེ་ལ་གདོང་ལེན་གནང་ཐབས་སོགས་ལས་བརྩམས་ཏེ་གསུངས་རྗེས། དྲི་བ་གནད་ཡོད་མང་པོ་ཕུལ་བར་ལན་འདེབས་ཀྱང་གནད་སྨིན་གནང་།
ཕྱི་དྲོའི་ཚོགས་ཐུན་ནང་རིན་པོ་ཆེས་སྔ་དྲོའི་བརྗོད་གཞི་དེ་ལས་འཕྲོས་ཏེ། མི་ཚེ་སྐྱིད་པོ་དང་དོན་ལྡན་ཇི་ལྟར་སྐྱེལ་ཚུལ་སོགས་རྒྱས་པར་གསུངས་རྗེས། དྲི་བ་དང་། དྭོགས་གཞི། དགོངས་འཆར་ཁག་ལ་ལན་འདེབས་དང་གསལ་བཤད་ཁ་གསལ་གཏིང་ཟབ་གནང་།
༢༠༡༤ ཕྱི་ཟླ་ ༡༡ ཚེས་ ༣༠ ཉིན་མུ་མཐུད་དེ་སྔ་དྲོ་རིན་པོ་ཆེས་དེང་རབས་དང་སྲོན་རྒྱུན་གཉིས་ཀྱི་ངོ་བོའི་སྐོར་ལ་རྒྱས་ཙམ་གསུངས་རྗེས། འབུམ་རམས་པ་བནྡནཱ་ཤི་བཱ་ནས་ཟབ་སྦྱོང་མཇུག་བསྡོམས་གནང་སྐབས་རིན་པོ་ཆེའི་གསུང་བཤད་ལས་དྲངས་ཏེ་ཀུན་སློང་ཡང་དག་ཡིན་མིན་དང་། བེད་སྤྱོད་དང་བག་མེད་ལོངས་སྤྱོད་གཉིས་ཀྱི་ཁྱད་པར་བཅས་ཀྱི་ཐོག་ནན་བརྗོད་གནང་།
མཐར་རིན་པོ་ཆེས་ཟབ་སྦྱོང་བ་རྣམས་ལ་ཕྱག་འཁྱེར་བསྩལ་བ་བཅས།


text:
༧སྨན་རིའི་དགེ་བཤེས་གསོ་བྱེད་རིན་ཆེན་བསྟན་འཛིན་ལགས་ནས་ཨུ་རུ་སུ་ཡི་གྲོང་ཁྱེར་ཨང་གཉིས་པ་སང་སི་པིས་ཊ་སི་སྦུར་གི་ཟེར་བའི་ཉེ་འདབས་མཐའ་ཡི་རྒྱ་མཚོའི་འགྲམ་དུ་གཡུང་དྲུང་བོན་གྱི་དགོན་པ་གསང་སྔགས་གཡུང་དྲུང་བདུད་འདུལ་གླིང་དང་གསོ་རིག་འབུམ་བཞིའི་སློབ་གྲྭ་ཞང་བོད་གསོ་རིག་བདེ་ཕན་སློབ་གླིང་བཅས་གསར་བསྐྲུན་གནང་བའི་བརྒྱུད་རིམ་དང་དེའི་གནས་ཚུལ་མདོར་བསྡུས།
བཀའ་དྲིན་མཚུངས་ཟླ་བྲལ་བའི་དྲིན་ཅན་རྩ་བའི་བླ་མ་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་སོ་གསུམ་པ་དཔོན་གསས་བླ་མ་རིན་པོ་ཆེ། མཚན་དངོས་ནས་སྨོས་ན་ལུང་རྟོགས་བསྟན་པའི་ཉི་མ་དཔལ་བཟང་པོ་མཆོག་ནས་བཀའ་སློབ་ཟབ་མོ་ཡང་ནས་ཡང་དུ་གསུང་གསལ་ལྟར། རང་རེ་ཁྱིམ་སྤངས་རབ་ཏུ་བྱུང་བ་རྣམས་ཀྱི་དམིག་ཡུལ་གཙོ་བོ་ནི་ཚེ་འདི་ཕྱི་གཉིས་ཀྱི་ནང་ནས་ཕྱི་མ་གཙོ་བོར་བཟུང་དགོས་པ་དང་།
རང་དོན་དང་གཞན་དོན་གཉིས་ཀྱི་ནང་ནས་གཞན་དོན་གཙོ་བོར་འཛིན་དགོས་པ་དང་། གཞན་དོན་ལ་གནས་སྐབས་ཀྱི་གཞན་དོན་དང་མཐར་ཐུག་གི་གཞན་དོན་གཉིས་ཀྱི་ནང་ནས་མཐར་ཐུག་འཁོར་བའི་སྡུག་ངལ་ལས་སྐྱོབས་པའི་གཞན་དོན་དེ་འདེམ་དགོས་པ་ཡིན་ལ། དེ་ཡང་མཐར་ཐུག་གི་གཞན་དོན་འགྲུབ་པ་ལ་སངས་རྒྱས་གཡུང་དྲུང་བོན་གྱི་བསྟན་པ་དར་བ་ལ་རག་ལས་པ་དང་། སངས་རྒྱས་གཡུང་དྲུང་བོན་གྱི་བསྟན་པ་དར་བ་ལ། མདོ་སྔགས་སེམས་གསུམ་གྱི་གཞུང་ལུགས་ལ་ཐོས་བསམ་བསྒོམ་པའི་ཤེས་རབ་ལེགས་པར་སྦྱོང་བའི་དགེ་འདུས་ཀྱི་སྡེ་ལ་རག་ལས་པ་ཡིན་པས། འོ་རིགས་ཀྱི་བུ་སློབ་རྣམས་ད་ལན་གྱི་གོ་སྐབས་བཟང་པོ་འདི་དང་བསྟུན་ནས་རང་དོན་དུ་ཐོས་བསམ་བསྒོམ་པའི་ཤེས་རབ་ཟབ་མོ་ལ་མཐར་ཕྱིན་པར་སྦྱོང་ནས། གཟོད་འཆད་རྩོད་རྩོམ་པའི་འཁོར་ལོ་གསུམ་གྱིས་རིས་སུ་མ་ཆད་པའི་འགྲོ་བ་ཡོངས་ལ་གང་ནུས་དེ་སྒྲུབ་ཀྱིས་གཞན་དོན་རླབས་པོ་ཆེ་ཞིག་སྒྲུབ་དགོས་ཞེས་བཀའ་ཆབ་བདུད་རྩིའི་ཟེག་མ་རྒྱུན་དུ་ཕེབ་པ་རྣམས། གུས་པ་ཐོས་ཆུང་ཤེས་དམན་དགེ་མིང་ཙམ་འཛིན་པ་རིན་ཆེན་བསྟན་འཛིན་པས་ཡིད་ལ་དམ་པོར་འཆང་ནས། ཕྱི་ལོ་༢༠༠༨ལོར་༧སྐྱབས་རྗེ་སྨན་རིའི་མཁན་སློབ་རྣམ་གཉིས་ཀྱི་མདུན་ནས་དགེ་བའི་བཤེས་གཉེན་ཀྱི་མཚན་གནས་ཐོབ་པ་ནས་བཟུང་ད་ལྟའི་བར་དུ་བགྲང་བྱ་བཅུ་ལ་ཉེ་བའི་རིང་བྱང་ཕྱོགས་ཨུ་རུས་སུའི་རྒྱལ་ཁབ་ཆེན་པོའི་རྒྱལ་ས་དང་མངའ་སྡེ་འདྲ་མིན་ནང་དུ། ངལ་བ་བརྒྱ་སྟོང་ཕྲག་ལ་ཁུར་ནས། འབྲེལ་ཡོད་དད་ལྡན་པ་མང་པོར་༧གཡུང་དྲུང་བོན་གྱི་ངོ་སྤྲོད་དང་འཆད་ཁྲིད་ཀྱི་བོན་སྦྱིན་གྲངས་མང་ཞུས་དང་ཞུ་མུས་ཡིན།
ཞོར་དུ་གསོ་བ་རིག་པའི་སྒོ་ནས་ནད་བཅོས་སྲོག་སྐྱོབས་ཀྱི་ལས་ལ་གང་ནུས་འབད་བཞིན་པ་དང་། ཕྱི་ལོ་༢༠༡༢ཕྱི་ཟླ་༡༡ནང་དད་སྦྱིན་འགའ་ཡི་རམ་འདེགས་ཐོག་བོད་ཀྱི་རིག་པའི་གནས་ཆེན་ལྔ་ཡི་ཡ་གྱལ་གསོ་བ་རིག་པའི་གཞུང་ལུགས་རྒྱལ་བའི་བཀའ་ཚད་མ་གསོ་རིག་འབུམ་བཞིའི་སློབ་གྲྭ་ཞང་བོད་གསོ་རིག་བདེ་ཕན་སློབ་གླིང་ཞེས་སྨན་གྱི་སློབ་གྲྭ་ཆུང་ངུ་ཞིག་བཙུགས་ནས་ད་ཆ་ལོ་རིམ་གསུམ་པ་ལ་སླེབས་ཡོད་པ་དང་། གསོ་རིག་འབུམ་བཞིའི་ཕྱག་དཔེ་ཡང་ཨུ་རུས་སུ་ཡི་སྐད་ཡིག་ལ་བསྒྱུར་བཞིན་པ་ཡིན། ཕྱི་ལོ་༢༠༡༤ལོར་དད་སྦྱིན་མཚུངས་མེད་༼སྒྱེ་ཉིས་སི་༽ཡིས་རམ་འདེགས་ཐོག་ནས་བོད་སྐད་ལ་༼དག་ཞིང་༽ཞེས་པ་དང་ཨུ་རུ་སུ་ཡི་སྐད་ཐོག་ནས་༼ཆིས་སི་ཏིས་བཟིམ་ལིས་༽ཞེས་པའི་བོན་གྱི་རིག་གཞུང་གི་ཚོགས་པ་ཞིག་ཁྲིམས་མཐུན་དེབ་སྐྱེལ་ཞུས་ནས་དེ་ཡི་འཆར་ཅན་འོག གོང་ཞུས་བོན་སྦྱིན་ཆེན་མོས་ཕྱག་རོགས་དང་མཐུན་རྐྱེན་སྦྱར་ནས། ༧གསང་སྔགས་གཡུང་དྲུང་བདུད་འདུལ་གླིང་ཞེས་གཡུང་དྲུང་བོན་གྱི་དད་ལྡན་སློབ་མ་རྣམས་ཀྱི་སློབ་སྦྱོང་དང་ཉམས་ལེན་གནང་ཡུལ་གྱི་དགོན་པ་ཞིག་བཞེངས་རྒྱུའི་འདུན་པ་འཆང་ནས་རིག་གཞུང་སློབ་གྲྭའི་མིང་ཐོག་ནས་ཁྲིམས་མཐུན་དེབ་སྐྱེལ་ཟིན་པ་བྱུང་། ལོ་དེའི་སྟོན་ཀར་༧སྐྱབས་རྗེ་ཁྲི་འཛིན་རིན་པོ་ཆེ་དང་། ༧སྐྱབས་རྗེ་ཡོངས་འཛིན་རིན་པོ་ཆེ་རྣམ་གཉིས་ཀྱི་མོ་ལུང་བཀའ་སློབ་གཞིར་བཟུང་ཐོག་ཨུ་རུ་སུ་ཡི་གྲོང་ཁྱེར་ཨང་གཉིས་པ་སང་སི་པིས་ཊ་སི་སྦུར་གི་ཟེར་ས་དེ་ཡི་ཉེ་བར་མཐའ་ཡི་རྒྱ་མཚོའི་འགྲམ་དུ་དབེན་ས་ཞིག་ལ་ས་ཆ་ཉོས་ཏེ་སྟོན་ཀ་རང་དུ་ས་ལེན་དང་བྱིན་འབེབ་གྲུབ་པར་བྱས། ལོ་དེ་ཡི་དགུན་ཁར་དགོན་པའི་ཕྱི་ནང་གི་བཀོད་པའི་དཔེ་རིས་ཏེ། ཕུགས་སུ་གཙུག་ལགས་ཁང་སྨི་གྲུ་བཞི་མ་༣༠༠ ཙམ་ལ་གཉིས་ཐོག་ཡོད་པའི་གོང་མ་དཔེ་མཛོད་དང་འོག་མ་འཚོགས་ཁང་ཡིན་པ། གཡས་གཡོན་མདུན་སོགས་དགེ་སློབ་ཡོངས་ཀྱི་བཞུགས་ཤག་ཁྲུས་ཁང་གསང་སྤྱོད་རང་འགྲིག་ཡོད་པའི་ཁང་མིག་ཆེ་ཆུང་ལྔ་བཅུ་ང་བཞི་ཙམ་དང་། གཞན་ཐབ་ཚང་དང་། ཞལ་ལག་མཆོད་ཁང་། འཕོ་བ་ཁང་དང་། འཕྲུལ་འཁོར་ཁང་སོགས་ཕྱི་ནང་གི་བཀོད་པ་ཡོངས་རྫོགས་དེང་རབ་ཚན་རྩལ་མཁས་པས་འཆར་འགོད་གནང་ཟིན་པར་བྱས། (༡) ཕྱི་ལོ་༢༠༡༥ཡི་ལོ་སྟོད་དུ་དགོན་གནས་གསར་བཞེངས་དབུ་འཛུགས་སྐབས་སུ་སྣ་སེལ་དང་རབ་གནས་མདོར་བསྡུས་ཞིག་གྲུབ་པར་བྱས།
(༢) དེ་ནས་ལས་གྲྭ་དབུ་བཙུག་ནས་ད་ལྟའི་བར་དུ་ཟླ་བ་བརྒྱད་ཙམ་རིང་ལ་ཐོག་བརྩེགས་འོག་མ་གང་འཚམས་གྲུབ་ཟིན་པ་ཡིན། མ་འོང་པར་ཕྱི་ལོ་༢༠༡༧ སྟོན་ཀར་འཇུག་ཡོངས་སུ་གྲུབ་རྒྱུའི་འཆར་གཞི་ཡོད་པ་བཅས་སོ།
(༣)(༤)(༥) ཡང་གོང་ཞུས་ཚོགས་པའི་ཆར་ཅན་འོག་ཨུ་རུ་སུ་ཡི་རྒྱལ་ས་མོ་སི་ཁོ་ལ། ཕྱི་ལོ་༢༠༡༤ཕྱི་ཟླ་༡ནས་བཟུང་། སྔགས་དང་རྫོགས་ཆེན་གྱི་གཞི་རིམ་སློབ་གྲྭ་ཞེས།
(༦) ༧གཡུང་དྲུང་བོན་གྱི་སྔགས་དང་རྫོགས་ཆེན་གྱི་རྨིང་གཞི་སློབ་སའི་སློབ་གྲྭ་ཞིག་བཙུག་ནས། དང་པོ་སྔོན་འགྲོ་ཕྱི་ནང་གི་རིམ་པ་ནས། འཕོ་བ་དང་ཞི་གནས་དངོས་གཞིའི་རིམ་པ་ཕྱི་ནང་འཁོར་འདས་རུ་ཤན་སེམས་འཚོལ་བརྣལ་བབ་སོར་བཞུག་ངོ་སྤྲོད་སོགས་ཁྲིག་ཆོད་དང་། གཞན་གཏུམ་མོ་དང་བཅུད་ལེན་མུན་མཚམས་ཐོད་བསྒར་བཅས་ཁྲིད་སྦྱོང་གནང་བཞིན་ཡོད།སློབ་གྲྭ་འཚོགས་བཞིན་པའི་སྐབས་སུ་ཉིན་ལྟར་སྦྱིན་པ་རྣམ་བཞི་སྔར་སྲོལ་བཞིན་ཞོགས་པ་བསང་མཆོད་ཀུན་མཁྱེན་ཤར་རྫ་པས་བསྒྲིགས་པའི་བསང་བསྡུས་འདོད་དགུའི་སྤྲིན་ཆེན་དང་།ཆུ་གཏོར་ནི་ཏྲེ་སྟོན་རྒྱལ་མཚན་དཔལ་གྱིས་གནོད་བྱེད་འཇོམས་པའི་རྒྱུད་ལས་བཏུས་པའི་ལན་ཆགས་གཏོར་མ། དགོང་མོ་བསུར་མཆོད་ནི་ཀུན་མཁྱེན་ཤར་རྫ་པས་མཛད་པའི་རྒྱུན་སྤྱོད་ལས་དཀར་དམར་གྱི་བསུར་མཆོད་དང་།ལུས་སྦྱིན་ནི་མཁའ་འགྲོ་གད་རྒྱངས་བཅས་སོ། གཞན་ཡང་ཐེག་འགྲེལ་མེ་ལོང་དགུ་སྐོར་ལྟར་ཐེག་པ་རིམ་པ་དགུ་ཡི་སྤྱི་དོན་བདུན་པོ་གང་ནུས་ཁྲིད་སྦྱོང་གནང་མུས་ཡིན་པ་བཅས་སོ། སློབ་ཡུན་ནི་ལོ་རིམ་གསུམ་དང་ལོ་རེར་དབྱར་དགུན་སྟོན་དཔྱིད་དུས་བཞི་སྟེ་དུས་རེར་བདུན་ཕྲག་གཉིས་རེ་འཚོགས་གཞི་ཡོད། ད་ཆར་འཛིན་གྲྭ་གོང་མ་ལོ་རིམ་དང་པོ་གྲུབ་ཟིན་ནས་ལོ་རིམ་གཉིས་པ་ལ་འགྲོ་བཞིན་ཡོད།
སླར་འཛིན་གྲྭ་གསར་པ་ཞིག་བསྡུས་ནས་སྔར་ལྟར་སྔོན་འགྲོའི་འཛིན་གྲྭ་དང་པོ་འགྲོ་བཞིན་ཡོད། སློབ་གྲྭའི་སློབ་དེབ་ནི། ཀུན་མཁྱེན་ཤར་རྫ་པས་མཛད་པའི་སྔོན་འགྲོ་ངག་འདོན་བསླབ་གསུམ་རིན་ཆེན་འདྲེན་པའི་ཤིང་རྟ་དང་། དེ་ཡི་བསྒོམ་རིམ་ཐར་ལམ་མྱུར་སྒྲོད་། མན་ངག་རིན་པོ་ཆེ་ཨ་ཁྲིད་ཐུན་མཚམས་བཅོ་ལྔ་པའི་སྔོན་འགྲོའི་ཁྲིད་རིམ་བཀའ་ལུང་རྒྱ་མཚོ་ལྟར་ཉེ་འཁོ་འཕོ་བའི་ཁྲིད་དང་། ཞི་གནས་ལ་འཇུག་པའི་ཐབས་བློ་གསར་དགའ་སྟོན། མན་ངག་རིན་པོ་ཆེ་ཨ་ཁྲིད་ཐུན་མཚམས་བཅོ་ལྔ་པའི་དངོས་གཞི་ཡང་ཏིག་རྫོགས་པ་ཆེན་པོ་སྐུ་གསུམ་རང་ཤར། རྫོགས་པ་ཆེན་པོ་སྐུ་གསུམ་རང་ཤར་ལས་ཐུན་མོང་གཏུམ་མོའི་ཉམས་ལེན་ཡེ་ཤེས་མེ་དཔུང་དང་། རྫོགས་པ་ཆེན་པོ་སྐུ་གསུམ་རང་ཤར་ལས་སྐུ་གསུམ་བཅུད་ལེན་ཐར་པའི་རྒྱག་ཕྱེ། རྫོགས་པ་ཆེན་པོ་སྐུ་གསུམ་རང་ཤར་ལས་ཐོད་བརྒར་སྣང་བཞི་ཉམས་ལེན་ངོ་མཚར་སྣང་བའི་ལྟས་མོ། རྫོགས་པ་ཆེན་པོ་སྐུ་གསུམ་རང་ཤར་ལས་མཚན་སྣང་ཨར་གཏད་གདམས་པ་འོད་གསལ་འཁོར་ཡུག་བཅས་ཡིན།ད་ཆ་ཕར་ཆེ་བ་ཨུ་རུས་སུའི་སྐད་ལ་བསྒྱུར་ཟིན་པ་ཡིན། འཛིན་གྲྭ་རེར་སློབ་མ་དྲུག་བཅུའི་སྐོར་རེ་ཡོད། དེང་སྐབས་ཨུ་རུ་སུ་ཡི་གྲོང་ཁྱེར་འགའ་ཡི་ནང་ནས་སློབ་མ་མང་པོས་སྔགས་དང་རྫོགས་ཆེན་གྱི་གཞི་རིམ་སློབ་གྲྭའི་ཡན་ལག་བཙུག་དགོས་པའི་འབོད་བསྐུལ་ཡང་ཡང་གནང་བ་གཞི་བཟུང་ཐོག་ད་ཆ་ཡན་ལག་སློབ་གྲྭ་ཁག་འགའ་ཤས་ཤིག་བཙུག་ཟིན་ནས་སློབ་སྦྱོང་བྱེད་མུས་ཡིན།
གུས་པ་སྨན་རིའི་དགེ་བཤེས་རིན་ཆེན་བསྟན་འཛིན་པས་རྒྱལ་ས་མོ་སི་ཁོ་ནས།
གཡུང་དྲུང་བོན་དྲ་བ་ལས་དྲངས།


text:
ཕྱི་ལོ་ ༢༠༡༦ ལོའི་ནང་སྐྱབས་རྗེ་ཟམ་གདོང་རིན་པོ་ཆེ་མཆོག་གི་མཛད་འཕྲིན་རགས་བསྡུས།
༡༦། ༢༠༡༦ ཕྱི་ཟླ་ ༥ ཚེས་ ༢༨ ཉིན་མེས་དབོན་གཙུག་ལག་དཔེ་སྟོན་སློབ་གྲྭ་ནས་ཇི་ལྟར་གསོལ་བ་བཏབ་པ་བཞིན་སློབ་དཔོན་ཟམ་གདོང་རིན་པོ་ཆེས་དྷ་སར་རྟེན་གཞི་བྱས་པའི་སྟེང་ཤོད་གཉིས་ཀྱི་དཔེ་སྟོན་སློབ་གྲྭའི་དགེ་རྒན་རྣམས་ལ་བཙན་བྱོལ་བོད་མིའི་གཞི་རིམ་ཤེས་ཡོན་སྲིད་བྱུས་ཀྱི་སྙིང་དོན་སྐོར་གསུང་བཤད་དང་། དྲི་བ་ཁག་ལ་བཀའ་ལན་གནང་།
༡༥། ༢༠༡༦ ཕྱི་ཟླ་ ༥ ཚེས་ ༢༣ ཉིན་སྔ་དྲོ་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་གིས་བ་ལུཀ་པོང་ས་ཁུལ་དུ་གནས་པའི་ནང་པ་རྣམས་ཀྱིས་ཇི་ལྟར་གསོལ་བ་བཏབ་པ་བཞིན་བླང་དོར་གསུང་བཤད་བཀྲིན་བསྐྱངས།
༡༤། ༢༠༡༦ ཕྱི་ཟླ་ ༥ ཚེས་ ༢༢ ཉིན་རྒྱབ་ཏུ་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་དཱ་ཧུང་དབུས་ཧིམཱལཡའི་ལེགས་བྱང་མཐོ་རིམ་སློབ་གཉེར་ཁང་དུ་སློབ་ཕྲུག་གི་མ་འོངས་པའི་མདུན་ལམ་ཞེས་པའི་བརྗོད་གཞིའི་ཐོག་གསུང་བཤད་དང་དྲི་བ་ཁག་ལ་བཀའ་ལན་ཡང་གནང་།
༡༣། ༢༠༡༦ ཕྱི་ཟླ་ ༥ ཚེས་ ༢༡ ཉིན་སྔ་དྲོ་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་གིས་འབུམ་སྡེ་ལ་དགོན་རྩེ་དགའ་ལྡན་རབ་རྒྱས་གླིང་གི་གཙུག་ལག་ཁང་དུ་སྒྲོལ་དཀར་ཚེ་དབང་གནང་བ་དང་། དེ་བཞིན་འབུམ་སྡེ་ལ་དགོན་རྩེ་དགའ་ལྡན་རབ་རྒྱས་གླིང་ནས་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་ལ་བརྟན་བཞུགས་བསྟར་འབུལ་ཞུས།
༡༢། ༢༠༡༦ ཕྱི་ཟླ་ ༥ ཚེས་ ༡༣ ནས་ ༢༠༡༦ ཕྱི་ཟླ་ ༥ ཚེས་ ༢༠ བར་འབུམ་སྡེ་ལ་དགོན་རྩེ་དགའ་ལྡན་རབ་རྒྱས་གླིང་ནས་ཇི་ལྟར་གསོལ་བ་བཏབ་པ་བཞིན་དེ་གའི་གཙུག་ལག་ཁང་དུ་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་གིས་རྗེ་ཙོང་ཁ་པས་མཛད་པའི་བྱང་ཆུབ་ལམ་རིམ་འབྲིང་པོའི་བཀའ་ཁྲིད་དབུ་འཛུགས་བསྐྱངས།
༡༡། ༢༠༡༦ ཕྱི་ཟླ་ ༥ ཚེས་ ༡༡ ཉིན་སྔ་དྲོ་སློབ་དཔོན་ཟམ་གདོང་རིན་པོ་ཆེ་མཆོག་བསྟན་འཛིན་སྒང་ནས་འབུམ་སྡེ་ལ་ཕྱོགས་སུ་ཕེབས་སྐབས་རུ་པ་ས་གནས་ཀྱི་དགོན་པ་ཞིག་ཏུ་མང་ཚོགས་ནས་ཕེབས་བསུ་ཞུས་པ་མ་ཟད། གསོལ་བ་བཏབ་པ་ལྟར་རིན་པོ་ཆེ་མཆོག་ནས་བླང་དོར་གསུང་བཤད་མདོར་བསྡུས་ཤིག་ཀྱང་བསྩལ།
༡༠། ༢༠༡༦ ཕྱི་ཟླ་ ༥ ཚེས་ ༩ ཉིན་སྔ་དྲོ་སློབ་དཔོན་ཟམ་གདོང་རིན་པོ་ཆེ་མཆོག་དིལླཱི་ནས་ཕེབས་ཐོན་གྱིས་གུ་ཝ་ཧ་ཊིའི་གནམ་ཐང་དུ་ཕེབས་འབྱོར་སྐབས་འབུམ་བདེ་ལ་དགོན་རྩེའི་མཁན་པོ་དང་། བསྟན་འཛིན་སྒང་རྒྱུད་སྟོད་གྲྭ་ཚང་གི་ཕྱག་མཛོད། བསྟན་འཛིན་སྒང་བོད་མིའི་གཞིས་སྒར་གྱི་ས་གནས་འགོ་འཛིན་སོགས་ནས་ཕེབས་བསུ་དང་༢༠༡༦ ཕྱི་ཟླ་ ༥ ཚེས་ ༡༠ ཉིན་སྔ་དྲོ་ཇི་ལྟར་བསྟན་འཛིན་སྒང་རྒྱུད་སྟོད་གྲྭ་ཚང་ནས་གསོལ་བ་བཏབ་པ་བཞིན་༧སྐྱབས་རྗེ་ཟམ་གདོང་རིན་པོ་ཆེ་མཆོག་གིས་དེ་གའི་ས་གནས་མང་ཚོགས་ལ་སྒྲོལ་དཀར་ཡིད་བཞིན་འཁོར་ལོའི་སྒོ་ནས་ཚེ་དབང་བསྩལ།
༩། ༢༠༡༦ ཕྱི་ཟླ་ ༥ ཚེས་ ༨ ཉིན་རྒྱ་གར་གྱི་རྒྱལ་ས་དིལླཱིར་རྟེན་གཞི་བྱས་པའི་རྒྱ་གར་རྒྱལ་སྤྱིའི་ལྟེ་གནས་ (India International Centre) ཀྱི་ཚོགས་ཁང་ཞིག་ཏུ་སློབ་དཔོན་ཟམ་གདོང་རིན་པོ་ཆེ་མཆོག་གིས་ “དེང་རབས་དང་སྲོན་རྒྱུན་” ཞེས་པའི་བརྗོད་གཞིའི་ཐོག་གསུང་བཤད་དང་། དེ་རྗེས་དྲི་བ་ཁག་ལ་ལན་འདེབས་དང་གསལ་བཤད་གནང་།
༨། ༢༠༡༦ ཕྱི་ཟླ་ ༥ ཚེས་ ༧ ཉིན་རྒྱ་གར་གྱི་རྒྱལ་ས་དིལླཱིར་རྟེན་གཞི་བྱས་པའི་རྒྱ་གར་རྒྱལ་སྤྱིའི་ལྟེ་གནས་ (India International Centre) ཀྱི་ཚོགས་ཁང་ཞིག་ཏུ་སློབ་དཔོན་ཟམ་གདོང་རིན་པོ་ཆེ་མཆོག་གིས་ “ང་ཚོའི་འཇིག་རྟེན་གྱི་གནས་སྟངས་དང་ང་ཚོའི་ལས་འགན་” ཞེས་པའི་བརྗོད་གཞིའི་ཐོག་གསུང་བཤད་གནང་འཕྲལ་དྲི་བ་ཁག་ལ་ལན་འདེབས་གནང་།
༧། ༢༠༡༦ ཕྱི་ཟླ་ ༥ ཚེས་ ༡ ཉིན་སློབ་དཔོན་ཟམ་གདོང་རིན་པོ་ཆེ་མཆོག་བཀའ་ཟུར་འབྲོང་ཆུང་དངོས་གྲུབ་མཆོག་གིས་གཞུང་མང་གི་ཞབས་ཞུ་བསྒྲུབས་ཏེ་མི་ལོ་ ༤༠ འཁོར་བར་བཀའ་དྲིན་རྗེས་དྲན་དང་། ཕེབས་སྐྱེལ་ཐུགས་རྗེ་ཆེ་ཞུའི་མཛད་སྒོར་སྐུ་མགྲོན་གཙོ་བོའི་ཚུལ་དུ་གདན་ཞུས་ཀྱིས་གསུང་བཤད་ཀྱང་བསྩལ།
༦། ༢༠༡༦ ཕྱི་ཟླ་ ༤ ཚེས་ ༦ ཉིན་སློབ་དཔོན་ཟམ་གདོང་རིན་པོ་ཆེ་མཆོག་བྲག་གཡབ་སྐྱབས་མགོན་ལྷན་དུ་དྷ་སའི་ཉེ་འཁོར་དུ་ཕྱི་ལོ་ ༡༩༦༠ རེ་གྲངས་ནང་བཞུགས་སྐབས་ཀྱི་གནས་ཚུལ་རྣམས་བསྐྱར་དྲན་གཟིགས་སྐོར་ལ་ཕེབས་གནང་མཛད།
༥། ༢༠༡༦ ཕྱི་ཟླ་ ༤ ཚེས་ ༡༢ ནས་ ༢༠༡༦ ཕྱི་ཟླ་ ༤ ཚེས་ ༢༥ བར་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་དཔལ་ལྡན་རྒྱུད་སྟོད་གྲྭ་ཚང་གི་གཙུག་ལག་ཁང་དུ་ཨ་ཁུ་ཤེས་རབ་རྒྱ་མཚོས་མཛད་པའི་འཇམ་དཔལ་དུས་དགྲའི་དབང་པོ་མ་ཧེའི་གདོང་ཅན་བཅུ་གསུམ་ལྷའི་འཁོར་ལོའི་རིམ་གཉིས་ཀྱི་ཟབ་ཁྲིད་ཟིན་བྲིས་འཇིགས་མཛད་རྡོ་རྗེའི་ཞལ་ལུང་གི་བཀའ་ཁྲིད་གནང་བ་དང་། ཚེས་ ༢༦ ཉིན་སྔ་དྲོ་ཇི་ལྟར་དཔལ་ལྡན་རྒྱུད་སྟོད་གྲྭ་ཚང་ནས་གསོལ་བ་བཏབ་པ་བཞིན་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་ནས་རྡོ་རྗེ་སེམས་དཔའ་དང་དམ་ཚིག་རྡོ་རྗེའི་རྗེས་གནང་སྩལ་བ་མ་ཟད། དེའི་མཇུག་ཏུ་དཔལ་ལྡན་རྒྱུད་སྟོད་གྲྭ་ཚང་ནས་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་ལ་བརྟན་བཞུགས་བསྟར་འབུལ་ཞུས།
༤། ༢༠༡༦ ཕྱི་ཟླ་ ༣ ཚེས་ ༢༡ ནས་༢༠༡༦ ཕྱི་ཟླ་ ༣ ཚེས་ ༢༨ བར་སློབ་དཔོན་ཟམ་གདོང་རིན་པོ་ཆེ་མཆོག་གིས་སེར་བྱེས་སློབ་གྲྭའི་ཚོགས་ཁང་དུ་དབུ་མ་རིན་ཆེན་ཕྲེང་བའི་བཀའ་ཁྲིད་སྔ་ལོ་སེར་བྱེས་ལྭ་བ་ཁམས་ཚན་དུ་གནང་བའི་འཕྲོས་བསྐྱངས།
༣། ༢༠༡༦ ཕྱི་ཟླ་ ༢ ཚེས་ ༡༩ ཉིན་ཕྱི་དྲོ་སློབ་དཔོན་ཟམ་གདོང་རིན་པོ་ཆེ་མཆོག་གིས་རྒྱ་གར་གྱི་རྒྱལ་ས་དིལླཱི་གསར་པར་རྟེན་གཞི་བྱས་པའི་རྒྱ་གར་རྒྱལ་སྤྱིའི་ལྟེ་གནས་ཀྱི་ཚོགས་ཁང་ཞིག་ཏུ་སློབ་དཔོན་ཆེན་པོ་དྷརྨ་པཱལ་གྱི་འབྲི་རྩོམ་གལ་ཆེའི་དཔེ་དེབ་ཐོག་བགྲོ་གླེང་གི་ཚོགས་གཙོ་གནང་སྟེ་གསུང་བཤད་གནང་།
༢། ༢༠༡༦ ཕྱི་ཟླ་ ༢ ཚེས་ ༡༢ ནས་ ༡༦ བར་སློབ་དཔོན་ཟམ་གདོང་རིན་པོ་ཆེ་མཆོག་གིས་མ་སུ་རི་ཉེ་འགྲམ་དུ་གནས་པའི་སིདྡྷ་ཞེས་པའི་བསྟི་གནས་ཁང་དུ་བསམ་ཞིབ་པ་དང་། ཤེས་ཡོན་པ། སྤྱི་ཚོགས་ཞབས་ཞུ་བ་ཁག་གཅིག་ལ་དེང་རབས་དང་། སྲོལ་རྒྱུན། བློ་སྦྱོང་སོགས་ཀྱི་ཐོག་ལམ་སྟོན་གསུང་བཤད་དང་བགྲོ་གླེང་བཅས་གནང་།
༡། ༢༠༡༦ ཕྱི་ཟླ་ ༢ ཚེས་ ༦ ཉིན་སློབ་དཔོན་ཟམ་གདོང་རིན་པོ་ཆེ་མཆོག་གིས་རྒྱ་གར་གྱི་གྲོང་ཁྱེར་ཨི་ལཱ་ཧཱ་བཱད་ནང་གནས་པའི་བལ་རཱམ་མཐོ་སློབ་ཀྱི་གོ་སྒྲིག་འོག་ནང་ཆོས་དང་རྒྱ་གར་གྱི་ལེགས་བྱང་ཞེས་པའི་བརྗོད་གཞིའི་ཐོག་རྒྱལ་སྤྱིའི་བགྲོ་གླེང་ཚོགས་འདུར་གསུང་བཤད་གནང་།